Diari Oficial de la Generalitat Valenciana


Sumari del DOGV 6710, del 09-02-2012 (2012/1230)

DECRET 25/2012, de 3 de febrer, del Consell, pel qual s'aproven els Estatuts de la Universitat d'Alacant.
---------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2012/02/03/25/dof/vci/html**

### Dades del document

Número de DOGV
:   6710

Data del DOGV
:   09-02-2012

Secció del DOGV
:   I. DISPOSICIONS GENERALS

Número del document
:   2012/1230


Data del document
:   03-02-2012

Organisme emissor
:   Conselleria d'Educació, Formació i Ocupació

Tipus de document
:   Decret

Anàlisi jurídica

 Descriptors 

:   * Universitat d'Alacant
    * legislació
    * reglament intern
    * universitat

DECRET 25/2012, de 3 de febrer, del Consell, pel qual s'aproven els Estatuts de la Universitat d'Alacant. [2012/1230]  
PREÀMBUL  
  
La Universitat d'Alacant va sol·licitar l'aprovació de la proposta d'Estatuts, aprovada pel Claustre de la Universitat en la sessió del dia 19 d'abril de 2011, en atenció al que disposa l'article 2.2.a) de la Llei Orgànica 6/2001, de 21 de desembre, d'Universitats.  
La sol·licitud ha sigut tramitada d'acord amb les previsions contingudes en l'article 6.2 de la Llei Orgànica 6/2001, de 21 de desembre, d'Universitats. Havent-se efectuat el previ control de legalitat i a la vista dels inconvenients formulats, el Claustre de la Universitat d'Alacant, en data 15 de desembre de 2011, va adoptar una nova proposta d'Estatuts.  
  
Per tot això, a proposta de la consellera d'Educació, Formació i Ocupació, oït el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 3 de febrer de 2012,  
  
DECRETE  
  
Article únic. Aprovació dels Estatuts de la Universitat d'Alacant  
  
Aprovar els Estatuts de la Universitat d'Alacant, d'acord amb el text contingut en l'annex del present decret.  
  
DISPOSICIÓ ADDICIONAL  
  
Única. Limitació al gasto  
La implementació i posterior desplegament d'este decret no podrà tindre cap incidència en la dotació de tots i cada un dels capítols de gasto assignada a la Conselleria d'Educació, Formació i Ocupació, i, en tot cas, haurà de ser atés amb els mitjans personals i materials de la dita universitat.   
  
DISPOSICIÓ DEROGATÒRIA  
  
Única. Derogació normativa  
Queda derogat el Decret 73/2004, de 7 de maig, del Consell, pel qual es van aprovar els Estatuts de la Universitat d'Alacant.  
  
DISPOSICIÓ FINAL  
  
Única. Entrada en vigor  
Este decret entrarà en vigor l'endemà de ser publicat en el Diari Oficial de la Comunitat Valenciana.  
  
Alacant, 3 de febrer de 2012  
  
El president de la Generalitat,  
ALBERTO FABRA PART  
  
La consellera d'Educació, Formació i Ocupació,  
Mª. JOSÉ CATALÀ VERDET  
  
  
ANNEX  
  
ESTATUT DE LA UNIVERSITAT D'ALACANT  
  
TÍTOL PRELIMINAR. NATURALESA, PRINCIPIS I FINALITATS  
Article 1. Naturalesa i principis  
Article 2. Finalitats de la Universitat  
Article 3. Autonomia universitària   
Article 4. Cooperació i coordinació   
Article 5. Seu i símbols   
TÍTOL I. DE L'ESTRUCTURA DE LA UNIVERSITAT D'ALACANT  
CAPÍTOL I. DISPOSICIÓ GENERAL   
Article 6. Estructures organitzatives   
CAPÍTOL II. DE LES FACULTATS I ESCOLES   
Article 7. Naturalesa   
Article 8. Competències   
Article 9. Creació, modificació i supressió  
Article 10. Composició   
Article 11. Òrgans de govern   
Article 12. Mitjans materials i humans   
CAPÍTOL III. DELS DEPARTAMENTS   
Article 13. Naturalesa   
Article 14. Competències   
Article 15. Constitució   
Article 16. Creació, modificació i supressió   
Article 17. Adscripció   
Article 18. Composició  
Article 19. Òrgans de govern  
Article 20. Mitjans materials i humans   
CAPÍTOL IV. DELS INSTITUTS UNIVERSITARIS D'INVESTIGACIÓ   
Article 21. Naturalesa  
Article 22. Competències  
Article 23. Creació i supressió  
Article 24. Composició   
Article 25. Òrgans de govern   
Article 26. Mitjans materials i humans, pla d'investigació i docència   
CAPÍTOL V. DE LES ESCOLES DE DOCTORAT   
Article 27. Les escoles de doctorat   
Article 28. Creació d'escoles de doctorat   
Article 29. Reglament de les escoles de doctorat   
CAPÍTOL VI. D'ALTRES CENTRES I ESTRUCTURES   
SECCIÓ 1a. DELS CENTRES PROPIS   
Article 30. Creació, modificació i supressió   
SECCIÓ 2a. DELS CENTRES ADSCRITS   
Article 31. Adscripció   
SECCIÓ 3a. D'ESTRUCTURES ESPECÍFIQUES DE SERVEI A LA COMUNITAT UNIVERSITÀRIA   
Article 32. Creació i dotació d'estructures específiques   
SECCIÓ 4a. DE LA UNITAT D'IGUALTAT   
Article 33. Unitat d'Igualtat   
CAPÍTOL VII. DELS SERVEIS UNIVERSITARIS   
Article 34. Definició   
Article 35. Procediment de creació   
CAPÍTOL VIII. DE LES COMISSIONS   
Article 36. Comissió de Reclamacions   
Article 37. Comissions de suport al Consell de Govern   
Article 38. Altres comissions   
TÍTOL II. DEL GOVERN I REPRESENTACIÓ DE LA UNIVERSITAT  
CAPÍTOL I. DISPOSICIONS GENERALS   
Article 39. Naturalesa dels òrgans de govern   
Article 40. Representació en els òrgans col·legiats i exercici de càrrecs unipersonals   
Article 41. Electors i elegibles i procediment electoral   
Article 42. Competències de les juntes electorals   
Article 43. Composició de la Junta Electoral de la Universitat   
Article 44. Composició de les juntes electorals de facultats i escoles   
Article 45. Resolució d'altres processos electorals   
Article 46. Meses electorals   
Article 47. Situacions dels càrrecs unipersonals electes   
Article 48. Cessament de les i els integrants dels òrgans col·legiats i altres càrrecs unipersonals designats   
CAPÍTOL II. DELS ÒRGANS GENERALS   
SECCIÓ 1a. DEL CONSELL SOCIAL   
Article 49. Naturalesa   
Article 50. Competències   
Article 51. Composició i designació dels seus integrants   
SECCIÓ 2a. DEL CLAUSTRE UNIVERSITARI   
Article 52. Naturalesa   
Article 53. Competències   
Article 54. Composició i elecció de claustrals   
Article 55. Renovació i substitució en cas de vacants   
Article 56. Convocatòria d'eleccions   
Article 57. Condició de claustral   
Article 58. Organització i funcionament  
SECCIÓ 3a. DEL CONSELL DE GOVERN   
Article 59. Naturalesa   
Article 60. Competències  
Article 61. Composició   
Article 62. Funcionament   
SECCIÓ 4a. DE LA RECTORA O RECTOR  
Article 63. La rectora o rector  
Article 64. Competències  
Article 65. Elecció, nomenament i mandat   
Article 66. Disposicions electorals   
Article 67. Eleccions anticipades a rectora o rector   
SECCIÓ 5a. DEL CONSELL DE DIRECCIÓ   
Article 68. Naturalesa i composició   
SECCIÓ 6a. DE LES VICERECTORES I VICERECTORS   
  
Article 69. Funcions   
Article 70. Nomenament i ordre de prelació   
SECCIÓ 7a. DE LA SECRETÀRIA O SECRETARI GENERAL   
  
Article 71. Funcions   
Article 72. Nomenament   
SECCIÓ 8a. DE LA O EL GERENT   
Article 73. Funcions   
Article 74. Nomenament i organització   
CAPÍTOL III. DELS ÒRGANS DE LES FACULTATS I ESCOLES   
SECCIÓ 1a. DELS CLAUSTRES DE FACULTAT I ESCOLA   
  
Article 75. Naturalesa i funcions   
Article 76. Composició, elecció i renovació  
SECCIÓ 2a. DE LES JUNTES DE FACULTAT I ESCOLA   
Article 77. Naturalesa   
Article 78. Composició, elecció i renovació   
Article 79. Competències  
Article 80. Organització i funcionament   
SECCIÓ 3a. DE LA DEGANA O DIRECTORA O EL DEGÀ O DIRECTOR   
Article 81. La degana o directora o el degà o director   
Article 82. Elecció i nomenament   
Article 83. Mandat i remoció   
Article 84. Competències   
SECCIÓ 4a. DE LES VICEDEGANES O SUBDIRECTORES O ELS VICEDEGANS O SUBDIRECTORS I LES SECRETÀRIES O SECRETARIS   
Article 85. Nomenament i funcions de vicedeganes o subdirectores i vicedegans o subdirectors   
Article 86. Nomenament i funcions de les secretàries o secretaris   
  
Article 87. Cessament   
CAPÍTOL IV. DELS ÒRGANS DELS DEPARTAMENTS   
  
SECCIÓ 1a. DELS CONSELLS DE DEPARTAMENT   
Article 88. Composició   
Article 89. Competències   
Article 90. Organització i funcionament   
SECCIÓ 2a. DE LA DIRECTORA O DIRECTOR   
Article 91. Funcions i elecció   
Article 92. Competències   
SECCIÓ 3a. DE LA SUBDIRECTORA O SUBDIRECTOR I LA SECRETÀRIA O SECRETARI   
Article 93. Nomenament, cessament i funcions   
CAPÍTOL V. DELS ÒRGANS DELS INSTITUTS UNIVERSITARIS D'INVESTIGACIÓ   
SECCIÓ 1a. DELS CONSELLS D'INSTITUT UNIVERSITARI D'INVESTIGACIÓ   
Article 94. Composició i competències   
SECCIÓ 2a. DE LA DIRECTORA O DIRECTOR   
Article 95. Funcions i nomenament   
SECCIÓ 3a. DE LA SUBDIRECTORA O SUBDIRECTOR I LA SECRETÀRIA O SECRETARI   
Article 96. Nomenament i funcions   
CAPÍTOL VI. DELS ÒRGANS DE LES ESCOLES DE DOCTORAT   
Article 97. Òrgans de les escoles de doctorat   
CAPÍTOL VII. DEL RÈGIM JURÍDIC I FUNCIONAMENT DELS ÒRGANS COL·LEGIATS   
SECCIÓ 1a. DEL RÈGIM JURÍDIC   
Article 98. Disposició general   
Article 99. Fi de la via administrativa   
SECCIÓ 2a. DEL FUNCIONAMENT DELS ÒRGANS COL·LEGIATS   
Article 100. Presidenta o president   
Article 101. Convocatòries   
Article 102. Sessions   
Article 103. Acords   
Article 104. Secretària o secretari   
Article 105. Integrants   
Article 106. Delegacions   
TÍTOL III. DE LES ACTIVITATS DE LA UNIVERSITAT  
CAPÍTOL I. DE LA DOCÈNCIA I DELS ESTUDIS   
SECCIÓ 1a. DISPOSICIONS GENERALS   
Article 107. La funció docent   
Article 108. Classes d'ensenyaments   
SECCIÓ 2a. DELS ENSENYAMENTS OFICIALS   
Article 109. Estructura dels ensenyaments oficials   
Article 110. Implantació i supressió dels ensenyaments oficials   
Article 111. Expedició de títols oficials   
Article 112. Ensenyaments oficials conjunts   
Article 113. Reconeixement i transferència de crèdits de títols oficials   
Article 114. Modalitats de matrícula en títols oficials   
Article 115. Accés i admissió als ensenyaments oficials   
Article 116. Òrgans responsables dels ensenyaments oficials   
SECCIÓ 3a. DELS ENSENYAMENTS PROPIS   
Article 117. Disposicions comunes   
Article 118. Títols propis de grau   
Article 119. Ensenyaments propis de postgrau i especialització   
Article 120. Cursos especials   
SECCIÓ 4a. DELS PREMIS I RECONEIXEMENTS ACADÈMICS   
Article 121. Doctorat honoris causa   
Article 122. Premis extraordinaris   
Article 123. Altres distincions   
CAPÍTOL II. DE LA INVESTIGACIÓ I DE LA TRANSFERÈNCIA I DIFUSIÓ DEL CONEIXEMENT   
Article 124. Funció de la Universitat   
Article 125. Dret i deure   
Article 126. Estructures d'investigació   
Article 127. Empreses de base tecnològica   
Article 128. Foment de la investigació   
Article 129. Col·laboració amb altres entitats o persones físiques   
Article 130. Invencions universitàries   
CAPÍTOL III. DE L'EXTENSIÓ UNIVERSITÀRIA   
Article 131. Activitats d'extensió universitària   
Article 132. La cultura universitària   
Article 133. L'esport universitari   
Article 134. La cooperació per al desenvolupament   
CAPÍTOL IV. DEL SUPORT A LES ACTIVITATS DE LA UNIVERSITAT   
Article 135. Suport a les activitats de la Universitat   
TÍTOL IV. DE LA COMUNITAT UNIVERSITÀRIA  
CAPÍTOL I. DISPOSICIÓ GENERAL   
Article 136. Composició   
CAPÍTOL II. DEL PERSONAL DOCENT I INVESTIGADOR   
SECCIÓ 1a. DISPOSICIONS GENERALS   
Article 137. Composició   
Article 138. Legislació aplicable   
SECCIÓ 2a. DELS COSSOS DOCENTS DE PROFESSORAT UNIVERSITARI   
Article 139. Categories docents   
Article 140. Procediment d'accés   
Article 141. Convocatòria dels concursos d'accés   
Article 142. Criteris de valoració i desenvolupament dels concursos   
Article 143. Composició de les comissions jutjadores dels concursos d'accés   
Article 144. Reingrés al servei actiu del professorat en situació d'excedència   
SECCIÓ 3a. DEL PERSONAL DOCENT I INVESTIGADOR CONTRACTAT   
Article 145. Categories   
Article 146. Professorat contractat doctor   
Article 147. Professorat ajudant doctor   
Article 148. Ajudant   
Article 149. Professorat associat   
Article 150. Professorat visitant   
Article 151. Professorat emèrit   
Article 152. Convocatòria i procediment   
Article 153. Comissions de selecció   
SECCIÓ 4a. D'ALTRES CATEGORIES   
Article 154. Personal per a obra o servei determinat   
Article 155. Col·laboradors honorífics   
Article 156. Personal investigador en formació   
SECCIÓ 5a. DELS DRETS I DEURES   
Article 157. Drets   
Article 158. Llicències   
Article 159. Programes de mobilitat   
Article 160. Deures   
Article 161. Obligacions docents, investigadores i de permanència   
  
SECCIÓ 6a. DE LA RELACIÓ DE LLOCS DE TREBALL I REGISTRE   
Article 162. Relació de llocs de treball del professorat   
Article 163. Registre de personal   
CAPÍTOL III. DE L'ALUMNAT   
SECCIÓ 1a. DISPOSICIONS GENERALS   
Article 164. Condició d'estudiant   
Article 165. Règim de permanència   
SECCIÓ 2a. DELS DRETS I DEURES   
Article 166. Drets   
Article 167. Avaluació de l'aprenentatge de l'alumnat   
Article 168. Prestacions   
Article 169. Deures   
Article 170. L'Estatut d'Estudiants   
SECCIÓ 3a. DELS ÒRGANS DE REPRESENTACIÓ   
Article 171. El Consell d'Estudiants   
Article 172. La presidenta o president del Consell d'Estudiants   
  
Article 173. Les delegacions d'estudiants   
Article 174. Òrgans sectorials   
Article 175. Mitjans i participació   
CAPÍTOL IV. DEL PERSONAL D'ADMINISTRACIÓ I SERVEIS   
SECCIÓ 1a. DISPOSICIONS GENERALS   
Article 176. Composició   
Article 177. Funcions   
Article 178. Legislació aplicable   
SECCIÓ 2a. DE L'ORGANITZACIÓ ADMINISTRATIVA I DEL PERSONAL   
Article 179. Dependència orgànica i funcional   
Article 180. Organització administrativa   
Article 181. Relació de llocs de treball   
Article 182. Grups, categories i escales   
SECCIÓ 3a. DE LA SELECCIÓ I PROVISIÓ DE LLOCS DE TREBALL   
Article 183. Oferta d'ocupació pública   
Article 184. Selecció del personal   
Article 185. Tribunals de selecció   
Article 186. Convocatòries.   
Article 187. Provisió de llocs de treball  
SECCIÓ 4a. DELS DRETS I DEURES   
Article 188. Drets   
Article 189. Promoció interna i carrera professional   
Article 190. Programes de mobilitat   
Article 191. Formació i perfeccionament   
Article 192. Deures   
CAPÍTOL V. DELS ÒRGANS DE REPRESENTACIÓ I PARTICIPACIÓ DEL PERSONAL DE LA UNIVERSITAT   
Article 193. Òrgans de representació   
Article 194. Mesa Negociadora   
CAPÍTOL VI. DEL RÈGIM DISCIPLINARI   
Article 195. Resolució d'expedients disciplinaris   
Article 196. Reglament de règim disciplinari   
CAPÍTOL VII. DE LA DEFENSORA O DEFENSOR UNIVERSITARI   
Article 197. Definició i funcions   
Article 198. Elecció   
Article 199. Dedicació i règim de funcionament  
TÍTOL V. DEL RÈGIM ECONÒMIC I FINANCER  
CAPÍTOL I. DISPOSICIÓ GENERAL   
Article 200. Autonomia econòmica i financera   
CAPÍTOL II. DEL PATRIMONI   
Article 201. Extensió del patrimoni   
Article 202. Adquisició del patrimoni   
Article 203. Administració, defensa i disposició del patrimoni   
  
Article 204. Contractació   
Article 205. Reglamentació   
CAPÍTOL III. DE LA PLANIFICACIÓ PRESSUPOSTÀRIA I GESTIÓ ECONÒMICA   
SECCIÓ 1a. DEL PRESSUPOST   
Article 206.Pressupost i planificació plurianual   
Article 207. Integració, desenvolupament i execució del pressupost   
Article 208. Elaboració, aprovació i modificació del pressupost  
Article 209. Règim financer de les estructures específiques de servei a la comunitat universitària   
SECCIÓ 2a. DE LA GESTIÓ ECONÒMICA   
Article 210. Principis generals i normes de gestió econòmica   
Article 211. Ingressos, pagaments i despeses   
CAPÍTOL IV. DE LA FISCALITZACIÓ   
Article 212. Aprovació dels comptes anuals   
Article 213. Informació periòdica   
Article 214. Control intern   
TÍTOL VI. DE LA REFORMA DE L'ESTATUT  
Article 215. Iniciativa per a la reforma   
Article 216. Tramitació   
Article 217. Aprovació   
Article 218. Entrada en vigor   
DISPOSICIONS ADDICIONALS  
Primera. Del butlletí oficial   
Segona. De l'escut, segell i bandera   
DISPOSICIONS TRANSITÒRIES  
Primera. Del Claustre Universitari   
Segona. Del rector   
Tercera. Dels claustres de facultats i escoles   
Quarta. De les deganes o directores i els degans o directors de facultats i escoles  
Cinquena. Dels consells de departaments i instituts universitaris d'investigació   
Sisena. De les directores i directors de departaments i instituts universitaris d'investigació  
Setena. Del reglament del Claustre Universitari i del reglament electoral   
Vuitena. Dels reglaments de facultats, escoles, departaments i instituts universitaris d'investigació   
Novena. De l'habilitació   
Desena. De les catedràtiques o catedràtics i les professores o professors titulars d'escola universitària   
Onzena. Dels professores i professors col·laboradors   
Dotzena. De la contractació extraordinària de professores i professors col·laboradors  
Tretzena. Dels àmbits de coneixement   
Catorzena. Dels departaments   
Quinzena. De l'extinció d'ensenyaments oficials   
Setzena. De l'extinció d'ensenyaments propis   
DISPOSICIÓ DEROGATÒRIA  
Única   
DISPOSICIÓ FINAL  
Única. Desenvolupament reglamentari  
  
TÍTOL PRELIMINAR   
NATURALESA, PRINCIPIS I FINALITATS  
  
Article 1. Naturalesa i principis  
1. La Universitat d'Alacant és una entitat de dret públic dotada de personalitat jurídica i patrimoni propis, que presta el servei públic de l'educació superior mitjançant la investigació, la docència i l'estudi, per a la qual cosa disposa de l'autonomia que li reconeix l'article 27.10 de la Constitució espanyola.  
2. La Universitat d'Alacant es regeix per la Llei Orgànica d'Universitats i les normes que dicten l'Estat i la Generalitat en l'exercici de les seues respectives competències; i, com a universitat pública, es regeix, a més, per la seua Llei de creació, per aquest Estatut i per les normes aprovades pels seus òrgans de govern i representació, que hauran de ser objecte de publicitat.  
3. La Universitat d'Alacant postula la democràcia interna com a principi rector de la seua actuació, en els termes de la Llei Orgànica d'Universitats i d'aquest Estatut, manifestada en el dret de tots els col·lectius a participar en la gestió i en el control de la Universitat. Amb aquesta finalitat, es fomentarà la participació activa de tota la comunitat universitària, la transparència de les seues actuacions, el compromís social, el principi de solidaritat, el respecte a la diversitat i la igualtat entre dones i homes.  
4. Les llengües oficials de la Universitat d'Alacant seran les de la Comunitat Valenciana.  
  
Article 2. Finalitats de la Universitat  
Són finalitats de la Universitat d'Alacant:  
a) Proporcionar una formació i preparació adequades en el nivell superior de l'educació.  
b) Fomentar el coneixement i el desenvolupament científic, tècnic i artístic mitjançant la investigació.  
c) Promoure la transferència i aplicació del coneixement al desenvolupament social.  
d) Facilitar la difusió del coneixement i la cultura a través de l'extensió universitària, la formació contínua i els ensenyaments al llarg de tota la vida.  
e) Estimular l'estudi i el respecte dels valors inherents a la persona i, en particular, la llibertat, la igualtat, el pluralisme, la tolerància, l'esperit crític i la no-discriminació per raó de gènere, edat, naixement, llengua, discapacitat, condicions socioeconòmiques, opció sexual, creença religiosa o ideologia.  
f) Contribuir a una societat tolerant i igualitària en la qual es respecte el dret d'igualtat entre dones i homes.  
g) Promoure i facilitar l'activitat intel·lectual i l'accés a la ciència, la tècnica, la cultura i l'esport.  
h) Promoure i facilitar la mobilitat dels qui integren la comunitat universitària.  
i) Facilitar el suport per a la inserció de les egressades i els egressats en el mercat laboral.  
j) Atendre a la formació i al perfeccionament del personal docent i investigador i del personal d'administració i serveis propis.  
k) Dedicar especial atenció a l'estudi i desenvolupament de la cultura, de la ciència i de la tècnica de la Comunitat Valenciana, en la realitat històrica, social i econòmica de la qual es troba inserida la Universitat d'Alacant.  
l) Potenciar el coneixement i ús de la llengua pròpia de la Comunitat Valenciana, valencià segons l'Estatut d'Autonomia, acadèmicament català, atenent la seua consolidació i plena normalització en tota la vida universitària.  
m) Cooperar per a la plena integració del sistema universitari espanyol en l'Espai Europeu d'Educació Superior.  
n) Estimular i procurar la millora de tot el sistema educatiu.  
o) Promoure el desenvolupament dels pobles i la pau.  
p) Contribuir a la millora de la qualitat de vida i a la defensa del medi ambient i el desenvolupament d'un model econòmic sostenible i solidari.  
q) Qualsevol altre fi establit per les lleis.  
  
Article 3. Autonomia universitària  
1. Per a l'acompliment dels seus fins, la Universitat d'Alacant disposa de plena autonomia docent, científica, econòmica, financera i administrativa, que exerceix a través dels seus òrgans de govern i representació, en el marc de la Llei Orgànica d'Universitats i d'aquest Estatut. L'autonomia de la Universitat d'Alacant comprèn totes les facultats enumerades en l'article 2.2 de la Llei Orgànica d'Universitats i totes les que siguen necessàries per a portar a terme els seus fins.  
  
2. L'activitat de la Universitat d'Alacant, com també la seua autonomia, es fonamenten en el principi de llibertat acadèmica, que es manifesta en les llibertats de càtedra, investigació i estudi.  
3. L'autonomia exigeix i fa possible que els qui integren la Universitat d'Alacant complisquen amb les seues respectives responsabilitats. Sense perjudici de les competències d'altres administracions públiques, la Universitat d'Alacant establirà, a través dels seus òrgans de govern i representació, l'adequada fiscalització i avaluació de les seues activitats i del compliment de les obligacions dels qui la integren. És deure de tots aquests complir i vetlar pel compliment dels principis i fins declarats en aquest Estatut.   
  
Article 4. Cooperació i coordinació  
La Universitat d'Alacant podrà establir relacions de cooperació amb altres universitats i institucions d'ensenyament i investigació, nacionals i estrangeres, així com també els acords que considere necessaris amb entitats públiques i privades per a la promoció i desenvolupament dels seus fins. La Universitat d'Alacant actuarà en coordinació amb les altres universitats i, en particular, amb les de la Comunitat Valenciana i les integrades en la Xarxa Vives.  
  
Article 5. Seu i símbols  
1. La seu de la Universitat d'Alacant es troba a la ciutat d'Alacant.  
  
2. L'escut, el segell i la bandera són els descrits en la disposició addicional segona d'aquest Estatut. El Consell de Govern reglamentarà l'ús d'aquests elements d'identificació.  
3. La Universitat d'Alacant disposa d'una marca d'identificació corporativa, la regulació de la qual correspondrà al Consell de Govern.  
  
  
TÍTOL I   
DE L'ESTRUCTURA DE LA   
UNIVERSITAT D'ALACANT  
  
CAPÍTOL I  
DISPOSICIÓ GENERAL  
  
Article 6. Estructures organitzatives  
La Universitat estarà integrada per facultats, escoles, departaments, instituts universitaris d'investigació, escoles de doctorat i per aquells altres centres o estructures necessaris per a l'acompliment de les seues funcions.  
  
CAPÍTOL II  
DE LES FACULTATS I ESCOLES  
  
Article 7. Naturalesa   
1. Les facultats i escoles són els centres encarregats de l'organització dels ensenyaments dels títols de grau. Podran impartir també ensenyaments que permeten obtenir altres títols oficials i no oficials, així com també dur a terme les funcions que establisquen aquest Estatut i altres normes aplicables.  
2. Les facultats i escoles constitueixen també les unitats de representació a través de les quals s'elegeixen les i els integrants dels òrgans col·legiats generals de la Universitat, llevat de les excepcions que estableix aquest Estatut.  
  
Article 8. Competències  
Corresponen a les facultats i escoles les competències següents:  
  
a) Elaborar i coordinar els plans d'estudi de les diverses titulacions, així com el seguiment i revisió.  
b) Proposar la implantació de nous ensenyaments i titulacions.  
c) Organitzar i realitzar la coordinació general dels diferents ensenyaments impartits en el centre, d'acord amb els plans d'estudi i la seua programació docent.  
d) Impulsar la normalització lingüística del valencià en el desenvolupament de les seues titulacions.  
e) Promoure i desenvolupar processos de qualitat en la docència i participar en l'avaluació dels seus ensenyaments, de les activitats del personal docent que participa en les seues titulacions i del personal d'administració i serveis adscrit al centre.  
f) Organitzar i coordinar els serveis i instal·lacions necessaris per al desenvolupament de l'activitat docent i acadèmica dels ensenyaments i titulacions vinculats al centre.  
g) Supervisar el funcionament general dels ensenyaments i el compliment de les obligacions docents del professorat.  
h) Col·laborar amb la Universitat en el desenvolupament d'aquells programes que promoguen la mobilitat, la internacionalització i la inserció laboral dels seus estudiants, així com promoure i organitzar activitats d'extensió universitària.  
i) Dur a terme les actuacions de gestió acadèmica necessàries per a l'accés, la matrícula i la continuació d'estudis de l'alumnat inscrit en titulacions del centre, i emetre els certificats corresponents.  
  
j) Organitzar i desenvolupar les proves de selecció del seu alumnat, en els casos que corresponga d'acord amb la normativa en vigor.  
k) Organitzar i proposar la seua plantilla de personal d'administració i serveis, en els termes de la programació pròpia de la Universitat.  
  
l) Administrar els seus pressupostos i gestionar els mitjans materials de conformitat amb la planificació econòmica i comptable de la Universitat.  
m) Impulsar la col·laboració amb entitats públiques i privades en els fins que li són propis.  
n) Cooperar amb els altres òrgans i unitats de la Universitat en la realització de les seues funcions.  
o) Qualsevol altra comesa assignada per les lleis, aquest Estatut i altres normes aplicables.  
  
Article 9. Creació, modificació i supressió  
1. La creació, modificació i supressió de facultats i escoles seran acordades per la Generalitat, bé per iniciativa pròpia, amb l'acord del Consell de Govern de la Universitat, bé per iniciativa de la Universitat, mitjançant proposta del Consell de Govern; en tots dos casos, és necessari el previ informe favorable del Consell Social. Caldrà informar-ne la Conferència General de Política Universitària.   
2. Les propostes de creació i ampliació de facultats i escoles previstes en aquest article hauran d'adequar-se a la normativa pròpia dictada per la Generalitat. Les propostes hauran d'atendre els criteris de demanda social, existència d'altres centres, titulacions o ensenyaments, previsió d'estudiants, disposició de professorat, adscripció de departaments, infraestructures i mitjans materials existents i, si escau, caldrà acompanyar el projecte de les dotacions que resulten necessàries.   
3. Les propostes de supressió de les facultats i escoles previstes en aquest article hauran de justificar-se en criteris similars i determinar les mesures corresponents a fi de concretar el seu abast i la destinació dels mitjans adscrits.  
4. Es garanteix l'audiència als departaments, les facultats i les escoles afectats en els procediments d'elaboració de les propostes corresponents. Igualment, en aquests procediments s'obrirà un període d'informació pública.  
  
  
Article 10. Composició  
1. Pertanyen a una facultat o escola:  
a) El personal docent i investigador adscrit.  
b) El personal investigador en formació adscrit.  
c) L'alumnat matriculat en els ensenyaments oficials adscrits.  
d) El personal d'administració i serveis adscrit.  
2. El personal docent i investigador, el personal investigador en formació i el personal d'administració i serveis només podran estar adscrits a una facultat o escola.  
  
Article 11. Òrgans de govern  
1. Els òrgans de govern de les facultats i escoles són el claustre i la junta de facultat o escola, la degana o directora o el degà o director, les vicedeganes o subdirectores o els vicedegans o subdirectors i la secretària o secretari.   
2. El reglament intern regularà els diferents aspectes d'organització, funcionament, règim jurídic i administratiu, així com, si escau, les comissions i competències que se'ls atribuïsquen.  
  
Article 12. Mitjans materials i humans  
1. Les facultats i les escoles disposaran d'un pressupost propi que els serà assignat directament pel Consell de Govern.  
2. La Universitat proporcionarà els mitjans materials i humans necessaris per a l'adequat desenvolupament de les activitats de les facultats i escoles.  
  
CAPÍTOL III  
DELS DEPARTAMENTS  
  
Article 13. Naturalesa  
Els departaments són les unitats de docència i investigació encarregades de coordinar els ensenyaments d'un o diversos àmbits del coneixement en un o diversos centres, d'acord amb la programació docent de la Universitat, així com també de donar suport i fomentar les activitats i iniciatives docents i investigadores del professorat, i d'exercir aquelles altres funcions que siguen determinades per aquest Estatut i per la legislació vigent.  
  
Article 14. Competències  
Corresponen als departaments les competències següents:  
a) Desenvolupar i coordinar la docència de les diferents disciplines corresponents als seus àmbits de coneixement, d'acord amb els plans d'estudi de títols oficials i l'organització docent de les facultats, escoles o centres responsables d'aquelles.  
b) Proposar i desenvolupar ensenyaments propis de postgrau i especialització i donar suport a les activitats i iniciatives docents dels qui l'integren.   
c) Proposar i desenvolupar, si escau, ensenyaments de doctorat en els termes que establisca el Consell de Govern.  
d) Impulsar la investigació pròpia i donar suport a les activitats i iniciatives investigadores dels seus integrants.  
e) Proporcionar assessorament científic, tècnic i artístic a persones físiques o entitats públiques o privades en l'àmbit de les seues competències.  
f) Col·laborar en el desenvolupament de processos de millora de la qualitat docent i investigadora, així com també participar en les activitats d'avaluació de la qualitat docent i investigadora del seu personal docent i investigador, i de la prestació del servei per part del seu personal de administració.  
g) Promoure activitats d'extensió universitària, a proposta dels seus membres.  
h) Procurar la renovació i l'enriquiment científic, tècnic, artístic i pedagògic dels qui l'integren.  
i) Col·laborar en l'elaboració dels plans d'estudi i en la programació de la resta d'activitats docents que afecten els seus àmbits de coneixement.  
j) Organitzar i proposar la seua plantilla docent i investigadora i de personal d'administració i serveis, en els termes de la programació pròpia de la Universitat.  
k) Participar en els procediments de selecció i promoció del personal docent i investigador, així com del personal d'administració i serveis que integre el departament, d'acord amb el que establisquen la normativa vigent i els reglaments de la Universitat.  
l) Administrar el seu pressupost i gestionar els mitjans materials de conformitat amb la planificació econòmica i comptable de la Universitat.  
m) Cooperar amb els altres òrgans i unitats de la Universitat en la realització de les seues funcions.  
n) Qualsevol altra comesa que els assignen les lleis, aquest Estatut i els reglaments de la Universitat.  
  
Article 15. Constitució  
1. Els departaments es constituiran per àmbits de coneixement i agruparan les i els docents i investigadors les especialitats de les i els quals es corresponguen amb aquests àmbits.  
2. Un àmbit podrà estar constituït per una àrea o agrupació d'àrees de coneixement. El Consell de Govern establirà una relació específica d'àmbits de coneixement atenent criteris d'afinitat, coherència docent o especialització científica.  
3. A l'efecte de la constitució dels departaments, un àmbit de coneixement podrà correspondre a diferents departaments, sempre que en quede assegurada la coherència acadèmica i científica.  
4. Podran així mateix constituir-se departaments interuniversitaris mitjançant conveni amb altres universitats o centres d'investigació.  
5. A l'efecte de determinar el nombre mínim de docents i investigadors amb vinculació permanent necessaris per a la constitució d'un departament, caldrà atenir-se al que disposa la corresponent normativa dictada pel Consell de Govern. En tot cas, el personal docent i investigador sense vinculació permanent adscrit a un departament, computat en equivalències a temps complet, no podrà superar el quaranta-nou per cent del total del personal docent i investigador d'aquest departament.   
  
El nombre de places de professorat associat que es determine en els concerts entre la Universitat i les institucions sanitàries, d'acord amb la disposició addicional dotzena de la Llei Orgànica 6/2001, de 21 de desembre, d'Universitats, no computarà a l'efecte del percentatge anterior.   
  
Article 16. Creació, modificació i supressió  
1. La creació, modificació i supressió dels departaments correspon al Consell de Govern, amb l'informe previ dels departaments afectats i de les juntes de centre implicades per l'adscripció d'aquells.   
  
2. La sol·licitud de creació, modificació o supressió podrà ser instada per les i els docents i investigadors interessats, pels mateixos consells de departament interessats o pel Consell de Govern.  
3. Les propostes de creació i modificació requeriran l'elaboració d'una memòria justificativa que contindrà, almenys, els aspectes següents:  
a) Denominació.  
b) Àmbit o àmbits que integra.  
c) Assignatures o disciplines que imparteix.  
d) Professorat adscrit.  
e) Relació de mitjans personals i materials de suport a la docència i investigació.  
f) Línies d'investigació.  
g) Pla i pressupost econòmic de funcionament.  
h) Proposta d'adscripció a una facultat o escola.  
4. Per a la creació de departaments interuniversitaris, les sol·licituds hauran d'afegir en la memòria justificativa els aspectes relatius a l'organització i funcionament, els quals hauran de consignar-se, al costat de la resta de requisits que preveu aquest Estatut, en el corresponent conveni.  
5. La resolució de supressió de departaments garantirà la continuïtat de la docència i el suport de la investigació, així com l'adscripció dels mitjans humans i materials.  
  
Article 17. Adscripció  
1. Els departaments estaran adscrits, a efectes administratius, a la facultat o escola en els plans d'estudis de la qual tinguen més càrrega docent, llevat que es justifique una altra adscripció per motius excepcionals.  
2. Amb vista a la coordinació acadèmica, els departaments estaran representats en tots els centres en què impartisquen docència.  
  
Article 18. Composició  
Pertanyen a un departament:  
a) El personal docent i investigador adscrit al departament.  
b) El personal investigador en formació adscrit al departament.  
c) L'alumnat matriculat en alguna de les matèries d'ensenyaments oficials impartits pel departament.  
d) El personal d'administració i serveis adscrit al departament.  
  
  
Article 19. Òrgans de govern  
El departament estarà regit per un consell presidit per la directora o director, i comptarà amb una secretària o secretari que donarà fe dels acords. Si escau, i d'acord amb els criteris que establisca el Consell de Govern, podrà designar-se també una subdirectora o subdirector.  
  
  
Article 20. Mitjans materials i humans  
1. Els departaments disposaran d'un pressupost propi que els serà assignat directament pel Consell de Govern.  
2. En aquest pressupost caldrà consignar, a més dels ingressos directes de la Universitat, els que procedisquen de contractes, subvencions o altres ingressos específics de les i els docents i investigadors del departament, en els termes que establisca la Universitat.  
3. La Universitat haurà de proporcionar els mitjans materials i humans necessaris per a l'adequat desenvolupament de les activitats del departament. Amb aquesta finalitat, es crearà un model de plantilla que establisca una estructura de plantilla estàndard i un sistema objectiu de dotació de places docents i d'administració i serveis.  
  
CAPÍTOL IV  
DELS INSTITUTS UNIVERSITARIS   
D'INVESTIGACIÓ  
  
Article 21. Naturalesa  
1. Els instituts universitaris d'investigació són centres dedicats a la investigació científica i tècnica o a la creació artística.   
2. Els instituts universitaris d'investigació poden ser propis, mixtos, conjunts o adscrits:  
a) Són instituts propis de la Universitat els centres específics d'investigació que s'integren de manera plena en l'organització de la Universitat.  
b) Són instituts mixtos els establits conjuntament amb organismes públics d'investigació, amb centres del Sistema Nacional de Salut i amb centres d'investigació públics o privats sense ànim de lucre, promoguts o participats per una administració pública.  
c) Són instituts conjunts els creats al costat d'una o més universitats, o amb altres entitats públiques o privades, mitjançant els convenis oportuns.  
d) Són instituts adscrits les institucions o centres d'investigació de caràcter públic o privat que, mitjançant conveni, queden així vinculats a la Universitat.  
3. El Consell de Govern procurarà que la creació dels instituts universitaris d'investigació responga a la programació de la seua activitat investigadora, definint el marc d'actuació i evitant superposició d'activitats amb altres centres o departaments.  
  
Article 22. Competències   
Corresponen als instituts universitaris d'investigació les competències següents:  
a) Promoure, dur a terme i avaluar els seus plans i els seus programes d'investigació o de creació artística.  
b) Proposar i desenvolupar ensenyaments propis de postgrau i especialització, i donar suport a les activitats i iniciatives docents dels qui l'integren.   
c) Proposar i desenvolupar, si escau, ensenyaments de doctorat i estudis de màster universitari en els termes que establisca el Consell de Govern.  
d) Fomentar l'especialització i actualització científica, tècnica i de creació artística.  
e) Proporcionar assessorament científic, tècnic i artístic a persones físiques o entitats públiques o privades en l'àmbit de les seues competències.  
f) Cooperar amb els altres òrgans i unitats de la Universitat en la realització de les seues funcions.  
g) Qualsevol altra comesa que els assignen les lleis, aquest Estatut i els reglaments de la Universitat.  
  
Article 23. Creació i supressió  
1. Per a la creació i supressió d'instituts universitaris d'investigació, així com per a la seua adscripció i desadscripció, caldrà atenir-se al que disposa l'article 9 d'aquest Estatut.  
La sol·licitud de creació haurà d'anar acompanyada d'una memòria justificativa que contindrà, entre altres, els aspectes següents:  
a) Conveniència de la seua creació i dels avantatges que suposarà el seu funcionament.  
b) Línies d'investigació i pla d'activitats docents i d'especialització.  
c) Estudi econòmic comprensiu de les necessitats i pla de finançament.  
d) Previsió de mitjans humans i materials necessaris per al seu funcionament.  
e) Projecte de reglament intern.  
2. En els convenis pels quals es regiran els instituts universitaris mixtos, conjunts i adscrits es determinaran les singularitats organitzatives, financeres i de funcionament, la vinculació i les obligacions de les entitats patrocinadores, així com el reglament de règim intern. En els aspectes no previstos en els convenis s'aplicarà el que disposa aquest capítol.  
  
Article 24. Composició  
Pertanyen a un institut universitari d'investigació:  
a) El personal docent i investigador doctor que s'hi incorpore.  
  
b) El personal investigador en formació adscrit.  
c) El personal investigador vinculat als projectes d'investigació desenvolupats en l'institut.  
d) L'alumnat matriculat en els seus ensenyaments oficials.  
e) El personal d'administració i serveis adscrit a l'institut.  
  
Article 25. Òrgans de govern  
1. Els òrgans de govern dels instituts universitaris d'investigació de la Universitat són el consell d'institut, la directora o director i la secretària o secretari. Si escau, i d'acord amb els criteris que establisca el Consell de Govern, podrà designar-se també una subdirectora o subdirector.  
2. En el reglament intern es regularan els diferents aspectes organitzatius, de funcionament, règim jurídic i administratiu, així com el procediment i condicions per a la incorporació com a membre de l'institut.  
  
  
Article 26. Mitjans materials i humans, pla d'investigació i docència  
  
1. Caldrà aplicar als instituts universitaris d'investigació de la Universitat el que disposa sobre els departaments l'article 20.  
  
2. Els instituts universitaris d'investigació hauran d'elaborar anualment un pla d'investigació i docència que, a proposta del seu consell, haurà d'elevar al Consell de Govern perquè l'aprove.  
  
CAPÍTOL V  
DE LES ESCOLES DE DOCTORAT  
  
Article 27. Les escoles de doctorat  
La Universitat d'Alacant podrà crear escoles de doctorat d'acord amb el que preveuen aquest Estatut, la normativa de la Generalitat i la legislació bàsica, amb la finalitat d'organitzar, dins del seu àmbit de gestió, els ensenyaments i activitats pròpies del doctorat i, si escau, ensenyaments oficials de màster universitari de contingut fonamentalment científic.  
  
Article 28. Creació d'escoles de doctorat  
Les escoles de doctorat podran ser creades individualment per la Universitat d'Alacant, conjuntament amb altres universitats o en col·laboració amb una o diverses universitats i altres organismes, centres, institucions i entitats amb activitats de R+D+i, públiques o privades, nacionals o estrangeres.  
  
Article 29. Reglament de les escoles de doctorat  
Les escoles de doctorat pròpies de la Universitat d'Alacant comptaran amb un reglament de règim intern que serà aprovat pel Consell de Govern. El reglament establirà, entre altres aspectes, els drets i deures de les doctorandes o doctorands, les tutores o tutors i les directores o directors de tesis, així com els aspectes relatius a la seua composició, estructura i funcionament.  
  
CAPÍTOL VI  
D'ALTRES CENTRES I ESTRUCTURES  
  
SECCIÓ 1a. DELS CENTRES PROPIS  
  
Article 30. Creació, modificació i supressió  
1. La creació, modificació i supressió de centres que organitzen ensenyaments no oficials, en modalitat presencial, no presencial o mixta, així com per a la realització d'altres activitats docents, científiques, tècniques, artístiques o de prestació de serveis, correspon al Consell de Govern, amb el previ informe favorable del Consell Social de la Universitat.  
2. Les propostes hauran de justificar-se en termes anàlegs als previstos per l'article 9. A més, hauran de garantir el que disposa l'apartat 4 i hauran d'anar acompanyades d'una memòria de contingut semblant al que assenyala l'apartat 1 de l'article 23.  
3. La sol·licitud de creació haurà de contenir la corresponent proposta de reglament d'organització i funcionament.  
4. Aquests centres no podran utilitzar en la seua denominació els termes de facultat, escola o institut.  
5. Per a la creació, modificació o supressió de centres a l'estranger caldrà seguir la normativa vigent.  
  
SECCIÓ 2a. DELS CENTRES ADSCRITS  
  
Article 31. Adscripció  
1. Tindran la consideració de centres adscrits els centres docents de titularitat pública o privada que impartisquen estudis que permeten obtenir títols oficials, mitjançant un conveni amb la Universitat i sota el seu control acadèmic.  
2. L'adscripció requerirà l'aprovació de la Generalitat, a proposta el Consell de Govern, amb el previ informe favorable del Consell Social de la Universitat. Una vegada subscrit el conveni d'adscripció, se n'informarà la Conferència General de Política Universitària.  
3. La proposta d'adscripció haurà de contenir consideracions anàlogues a les previstes en l'apartat 2 de l'article 9, i, a més, caldrà justificar, si escau, el motiu pel qual els estudis no són impartits per centres propis o els efectes d'una adscripció de titulacions coincidents amb les que es cursen en aquests. En tot cas, aquests procediments garanteixen el que disposa l'apartat 4 de l'article 9.  
4. L'adscripció de centres per a cursar únicament altres títols oficials diferents dels previstos en l'apartat 1 serà acordada pel Consell de Govern, amb l'informe favorable previ del Consell Social de la Universitat. En la tramitació del conveni oportú caldrà respectar les exigències assenyalades en aquest article.  
5. En qualsevol cas, l'entitat promotora del centre haurà d'adjuntar a la sol·licitud d'adscripció, com a mínim, la documentació que acredite la informació següent:  
a) Personalitat de les entitats promotores.  
b) Estudi econòmic de finançament.  
c) Ensenyaments que s'hi pretén impartir.  
d) Places escolars i règim d'avaluació.  
e) Justificació dels objectius i programes d'investigació, i mitjans destinats a aquest fi.  
f) Instal·lacions actuals i projectades.  
g) Règim de govern i administració del centre.  
h) Règim jurídic i econòmic de contractació del professorat.  
i) Projecte de conveni amb la Universitat.  
j) Projecte de reglament del centre.  
6. Els convenis d'adscripció hauran de contenir, entre d'altres, les estipulacions següents:  
a) Obligacions que assumeix el centre adscrit en l'establiment i el desenvolupament de l'ensenyament i la investigació.  
b) Mitjans materials i personals per al compliment de les seues finalitats.  
c) Previsions sobre el procediment d'ingrés de l'alumnat en el centre.  
d) Determinació dels òrgans de relació entre la Universitat i el centre adscrit, en els quals haurà de quedar garantida la representació majoritària d'aquella.  
e) Durada de l'adscripció.  
7. La directora o director del centre adscrit serà nomenat per la rectora o rector a proposta de la facultat o escola de la Universitat d'Alacant establida en el conveni d'adscripció.   
8. Mitjançant un conveni podran adscriure's a la Universitat, com a instituts universitaris d'investigació, institucions o centres d'investigació de caràcter públic o privat, d'acord amb el que establisca la normativa vigent.  
9. Els centres adscrits de la Universitat d'Alacant es regiran per la legislació general aplicable i pel conveni d'adscripció.  
  
SECCIÓ 3a. D'ESTRUCTURES ESPECÍFIQUES DE SERVEI A LA COMUNITAT UNIVERSITÀRIA  
  
Article 32. Creació i dotació d'estructures específiques  
1. La Universitat d'Alacant podrà crear, per si sola o en col·laboració amb altres entitats públiques o privades, empreses, fundacions o altres persones jurídiques per a la promoció i el desenvolupament de les seues finalitats, mitjançant un acord del Consell de Govern que haurà de tenir l'aprovació del Consell Social.   
2. La rectora o rector presidirà les entitats que depenguen de la Universitat, sense perjudici de la participació d'altres integrants de la comunitat universitària en els òrgans de govern d'aquestes entitats. Es consideraran com a dependents de la Universitat les entitats en què aquesta tinga participació majoritària en el seu capital o fons patrimonial equivalent, o en els seus òrgans de direcció.  
3. La dotació fundacional, l'aportació de capital o qualsevol altra aportació que es faça a càrrec dels pressupostos de la Universitat a favor de les entitats constituïdes d'acord amb el que estableix aquest precepte quedaran sotmeses a les normes que establisca la Generalitat.  
  
  
SECCIÓ 4a. DE LA UNITAT D'IGUALTAT  
  
Article 33. Unitat d'Igualtat  
La Universitat comptarà entre les seues estructures d'organització amb la Unitat d'Igualtat per al desenvolupament de les funcions relacionades amb el principi d'igualtat entre dones i homes.  
  
CAPÍTOL VII  
DELS SERVEIS UNIVERSITARIS  
  
Article 34. Definició  
La Universitat crearà i mantindrà els serveis necessaris que coadjuven al desenvolupament de les activitats docents i investigadores, com també al d'aquelles altres activitats que procuren tant la col·laboració de la Universitat amb la societat com l'assistència dels qui integren la comunitat universitària.   
  
Article 35. Procediment de creació  
Els serveis universitaris seran creats per acord del Consell de Govern, a proposta de la rectora o rector. La proposta haurà d'estar acompanyada d'una memòria que en justifique la necessitat, dels mitjans econòmics i personals que s'hi hagen d'emprar i, si escau, del projecte de reglament intern.  
  
CAPÍTOL VIII  
DE LES COMISSIONS  
  
Article 36. Comissió de Reclamacions   
1. La Comissió de Reclamacions és l'òrgan encarregat de valorar les reclamacions presentades davant la rectora o rector contra les propostes de les comissions en els concursos d'accés.   
2. La Comissió de Reclamacions estarà formada per set catedràtiques o catedràtics d'universitat, tots ells de diferents àmbits de coneixement, amb àmplia experiència docent i investigadora i, almenys, amb dues avaluacions d'investigació positives. Els qui integren la comissió no podran participar en la resolució de reclamacions que afecten els seus respectius àmbits de coneixement.  
3. Les i els integrants de la Comissió de Reclamacions seran elegits pel Claustre Universitari. Es procurarà la composició equilibrada entre dones i homes. El seu mandat tindrà una durada de quatre anys.  
  
  
Article 37. Comissions de suport al Consell de Govern  
1. El Consell de Govern podrà demanar per a l'exercici de les seues funcions l'assessorament o informe previ de comissions, que podran tenir caràcter permanent i no permanent.  
2. Necessàriament hauran de constituir-se comissions de caràcter permanent en els àmbits següents: organització acadèmica, professorat, estudis, investigació i planificació econòmica.   
3. La seua composició, que es procurarà equilibrada entre dones i homes, s'establirà atenent la seua naturalesa i funcions.   
4. La composició, competències i funcionament d'aquestes comissions es regiran per un reglament aprovat pel Consell de Govern. Totes les comissions en les quals es tracten aspectes laborals hauran de comptar amb representants de la part social de la Mesa Negociadora.  
  
Article 38. Altres comissions  
La resta d'òrgans de govern de la Universitat d'Alacant podran constituir comissions d'estudi, assessorament i de participació dels qui fan ús dels diferents serveis universitaris. L'acord de la seua constitució haurà de preveure, si escau, l'aprovació per part del Consell de Govern d'un reglament que les regule, el qual en delimitarà la finalitat, les normes de funcionament i la composició, que caldrà procurar que siga equilibrada entre dones i homes.  
  
TÍTOL II  
DEL GOVERN I REPRESENTACIÓ   
DE LA UNIVERSITAT  
  
CAPÍTOL I  
DISPOSICIONS GENERALS  
  
Article 39. Naturalesa dels òrgans de govern  
1. El govern, la representació i l'administració de la Universitat s'articulen a través dels òrgans següents:  
a) Col·legiats:   
- el Consell Social,  
- el Claustre Universitari,  
- el Consell de Govern,  
- el Consell de Direcció,  
- els claustres i les juntes de facultat i d'escola,  
- els consells de departament, d'institut universitari d'investigació i d'altres centres o estructures que, si escau, es constituïsquen d'acord amb aquest Estatut.  
b) Unipersonals:  
- la rectora o rector,  
- les vicerectores o vicerectors,  
- la secretària o secretari general,  
- la vicesecretària o vicesecretari general, si escau,  
- la o el gerent,  
- les i els vicegerents, si escau,  
- les deganes o degans i les vicedeganes o vicedegans de facultat,  
- les directores o directors i les subdirectores o subdirectors d'escola,  
- les directores o directors de secretariat, si escau,  
- les directores o directors de departament, institut universitari d'investigació i dels centres i estructures que puguen constituir-se,  
- les secretàries o secretaris de facultat, escola, departament i institut universitari d'investigació,  
- les subdirectores o subdirectors de departament i institut universitari d'investigació, si escau.  
2. Són òrgans generals de la Universitat:   
- el Consell Social,  
- el Claustre Universitari,  
- el Consell de Govern,  
- el Consell de Direcció,  
- la rectora o rector,  
- les vicerectores o vicerectors,  
- la secretària o secretari general,  
- la o el gerent,  
- la vicesecretària o vicesecretari general, si escau,  
- les i els vicegerents, si escau,  
- les directores o directors de secretariat, si escau.  
3. Llevat de previsió contrària en la legislació vigent o en aquest Estatut, les decisions que en l'exercici de les seues competències adopten els òrgans generals prevaldran sobre les dels altres òrgans, i les dels òrgans col·legiats sobre les dels unipersonals.  
  
Article 40. Representació en els òrgans col·legiats i exercici de càrrecs unipersonals  
1. L'elecció de representants dels diversos sectors de la comunitat universitària en el Claustre Universitari, els claustres de facultat i escola, els consells de departament i instituts universitaris d'investigació, i també en els centres a què es refereix l'article 30, es farà per sufragi universal, lliure, igual, directe i secret, d'acord amb les normes electorals que estableix aquest Estatut.  
  
2. Per a exercir càrrecs unipersonals serà un requisit indispensable la dedicació a temps complet en aquesta Universitat, sense que en cap cas puguen exercir-se simultàniament dos o més càrrecs d'aquesta naturalesa.  
3. La Universitat promourà la participació de les dones en tots els nivells de representació i direcció, amb l'objectiu d'aconseguir la representació equilibrada entre dones i homes en tots els òrgans de govern, consultius i de representació, per a la qual cosa s'establiran les normes necessàries en els procediments electorals.  
  
Article 41. Electors i elegibles i procediment electoral  
1. Les diverses eleccions previstes en aquest Estatut s'han de dur a terme necessàriament dins del període lectiu.  
2. Llevat que hi haja alguna previsió en contra d'aquest Estatut, tindran la condició d'electors i elegibles en les diferents eleccions les i els integrants de la comunitat universitària que, en el seu àmbit respectiu, es troben en servei actiu i efectiu, estiguen adscrits o matriculats per la modalitat de matrícula ordinària.  
3. El dret de sufragi actiu i passiu només podrà ser exercit en un dels cossos i circumscripcions electorals establits en els àmbits respectius.  
  
4. El dret de sufragi passiu requereix, necessàriament, que l'electora o elector presente dins de termini la seua candidatura, que en tot cas tindrà caràcter individual, i que siga proclamat definitivament per la respectiva junta electoral.  
5. A l'efecte exclusiu de participar en les diferents eleccions, el personal de la Universitat que tinga una relació temporal o d'interinitat estarà equiparat al cos o col·lectiu corresponent, d'acord amb les condicions previstes reglamentàriament en cada cas.  
  
6. Als efectes previstos en l'apartat anterior, l'alumnat haurà d'estar matriculat per la modalitat de matrícula ordinària en el curs acadèmic en què es convoquen eleccions. Aquesta disposició és aplicable a l'alumnat que curse estudis oficials.  
7. El vot és personal i indelegable en totes les eleccions i no serà admès en cap cas el vot per correu. Reglamentàriament s'establirà el procediment per a l'exercici anticipat del vot.  
8. En les eleccions als òrgans col·legiats, només es podrà atorgar el vot a un nombre de candidates o candidats igual o inferior al setanta per cent de representants que corresponga elegir en el seu col·lectiu i circumscripció, llevat d'aquells supòsits en què únicament s'haja d'elegir una o un representant.  
  
Article 42. Competències de les juntes electorals  
1. La Junta Electoral de la Universitat i les juntes electorals de facultat i escola, cadascuna en el seu àmbit respectiu, tindran les funcions bàsiques següents:  
a) Publicar el cens electoral, determinar si escau quants representants correspon elegir en cada col·lectiu o circumscripció, i aprovar el cens electoral definitiu.  
b) Proclamar les candidatures.  
c) Vetlar pel procés d'elecció dels qui integren les meses electorals i la constitució d'aquestes.  
d) Aprovar els models d'actes i els documents necessaris per al conjunt del procés electoral.  
e) Autoritzar la publicitat electoral.  
f) Proclamar les candidates i candidats electes i expedir les credencials acreditatives.  
g) Resoldre les reclamacions que se'ls adrecen en ocasió del desenvolupament del procés electoral.  
h) Interpretar i aplicar la normativa electoral i qualsevol altra que se'n derive que siga procedent per a l'adequat desenvolupament dels procediments electorals.  
2. A més de les competències recollides en l'apartat anterior, la Junta Electoral de la Universitat resoldrà els recursos plantejats contra les resolucions de les juntes electorals de centre.  
3. Les juntes electorals disposaran dels mitjans materials necessaris per al normal compliment de les seues funcions.  
4. Les juntes electorals estaran assistides per personal tècnic del Servei Jurídic i per personal tècnic dels serveis lingüístics.  
  
Article 43. Composició de la Junta Electoral de la Universitat  
1. La Junta Electoral de la Universitat estarà composta per:  
a) Tres integrants a temps complet del professorat amb vinculació permanent a la Universitat.  
b) Tres estudiants.  
c) Tres integrants a temps complet del personal d'administració i serveis.  
2. Farà de president la professora o professor de més categoria entre els designats i, dins d'ells, qui tinga més antiguitat en el grau; farà de secretària o secretari la o l'integrant que la Junta designe.  
  
3. La designació de components, titulars i suplents, de la Junta Electoral de la Universitat la farà per sorteig públic el Consell de Govern per a un període de quatre anys. La seua renovació tindrà lloc, en tot cas, amb anterioritat a l'obertura del procés d'elecció ordinària del nou Claustre Universitari.   
  
Article 44. Composició de les juntes electorals de facultats i escoles  
  
1. Les juntes electorals de facultat i escola estaran compostes per:  
a) Dos integrants a temps complet del professorat amb vinculació permanent a la Universitat.  
b) Dos estudiants.  
c) Dos integrants a temps complet del personal d'administració i serveis.  
2. La designació de components, titulars i suplents, de les juntes electorals de facultats i escoles es farà mitjançant sorteig públic convocat a aquest efecte per la degana o directora o el degà o director del centre, i renovats cada quatre anys. La seua renovació tindrà lloc, en tot cas, amb anterioritat a l'obertura del procés d'elecció ordinària de nou claustre de centre.  
3. Serà aplicable a aquestes juntes electorals el que disposa l'apartat 2 de l'article anterior.   
  
Article 45. Resolució d'altres processos electorals  
Les reclamacions que puguen formular-se en els processos electorals diferents dels que són competència de la Junta Electoral de la Universitat o de les juntes electorals de facultat i escola seran resoltes per la rectora o rector.  
  
Article 46. Meses electorals  
1. Les meses electorals, tret de les circumscripcions formades per un únic col·lectiu, estaran formades per tres membres de la comunitat universitària designats per sorteig entre els qui no concórreguen com a candidates o candidats a les eleccions corresponents i no siguen membres de les respectives juntes electorals.  
2. El sorteig dels tres integrants, titulars i suplents, es farà tenint en compte els col·lectius següents:  
a) Un entre el professorat amb vinculació permanent a la Universitat, que actuarà de presidenta o president de la mesa.  
b) Un entre l'alumnat.  
c) Un entre el personal d'administració i serveis, que actuarà de secretària o secretari.  
3. A l'efecte dels processos electorals que facen els departaments i els instituts universitaris d'investigació, els seus reglaments hauran d'establir la composició i el funcionament de la mesa electoral.  
  
  
Article 47. Situacions dels càrrecs unipersonals electes  
1. En cas d'absència, malaltia o cessament per concurrència a reelecció per al mateix càrrec dels qui siguen titulars dels càrrecs unipersonals electes, l'òrgan que corresponga n'assumirà interinament les funcions, d'acord amb les previsions d'aquest Estatut. Aquesta situació no podrà prolongar-se més de sis mesos.  
2. En els altres supòsits de cessament dels qui siguen titulars dels càrrecs unipersonals electius, mantindran interinament les funcions fins al nomenament de les substitutes o substituts; en casos extraordinaris caldrà seguir el que disposa l'apartat anterior.  
  
Article 48. Cessament de les i els integrants dels òrgans col·legiats i altres càrrecs unipersonals designats   
En principi, i llevat de les previsions específiques disposades en aquest Estatut, els qui integren els òrgans col·legiats i els titulars dels càrrecs unipersonals designats cessaran a petició pròpia, quan concloga el període de mandat, per decisió de qui els haguera designat o quan concloga el mandat d'aquest.  
  
CAPÍTOL II  
DELS ÒRGANS GENERALS  
  
SECCIÓ 1a. DEL CONSELL SOCIAL  
  
Article 49. Naturalesa  
El Consell Social és l'òrgan de participació de la societat en la Universitat i ha d'exercir com a element d'interrelació entre totes dues.  
  
  
Article 50. Competències  
1. Correspon al Consell Social, d'acord amb la Llei Orgànica d'Universitats:  
a) La supervisió de les activitats de caràcter econòmic de la Universitat i del rendiment dels seus serveis.  
b) Promoure la col·laboració de la societat en el finançament de la Universitat. A tal fi, el Consell Social aprovarà un pla anual d'actuacions destinat a promoure les relacions entre la Universitat i el seu entorn cultural, professional, econòmic i social, al servei de la qualitat de l'activitat universitària, i podrà disposar de l'oportuna informació i assessorament dels òrgans d'avaluació nacionals i autonòmics.  
  
2. Així mateix, correspon al Consell Social aprovar el pressupost i la programació plurianual de la Universitat, a proposta del Consell de Govern. A més, amb caràcter previ al tràmit de presentació de comptes a què es refereixen els articles 81 i 84 de la Llei Orgànica d'Universitats, li correspon aprovar els comptes anuals de la Universitat i els de les entitats que puguen dependre d'aquesta, sense perjudici de la legislació mercantil o altra legislació a la qual aquestes entitats puguen estar sotmeses d'acord amb la seua personalitat jurídica.  
3. Per al millor compliment de la seua tasca, la Universitat facilitarà al Consell Social els mitjans necessaris, i aquest podrà sol·licitar la informació que considere oportuna als diferents òrgans de govern de la Universitat, com també accedir als diversos serveis i instal·lacions universitaris.   
  
Article 51. Composició i designació dels seus integrants  
1. La composició, funcions i designació dels qui integren el Consell Social entre personalitats de la vida cultural, professional, econòmica, laboral i social, s'ajustarà al que disposa la corresponent llei de la Generalitat.   
2. Formaran part del Consell Social, en representació de la comunitat universitària, la rectora o rector, la secretària o secretari general i la o el gerent, així com un representant de cadascun dels col·lectius següents: personal docent i investigador, alumnat i personal d'administració i serveis, que seran elegits pel Consell de Govern entre els seus membres.  
3. L'elecció dels representants de la comunitat universitària es farà per votació secreta. La condició de representant electe serà indelegable i cessarà quan es perda la condició de membre del Consell de Govern. En tot cas, es farà aquesta elecció cada vegada que es constituïsca un nou Consell de Govern.  
  
SECCIÓ 2a. DEL CLAUSTRE UNIVERSITARI  
  
Article 52. Naturalesa  
El Claustre Universitari és el màxim òrgan de representació de la comunitat universitària, al qual correspon exercir les funcions sobiranes de normativa interna, fiscalitzar la gestió de la Universitat i expressar les seues posicions i aspiracions en els diversos àmbits d'actuació universitària.  
  
Article 53. Competències  
Corresponen al Claustre Universitari les competències següents:  
  
a) Elaborar l'Estatut de la Universitat i vetlar pel seu compliment i les seues possibles modificacions.  
b) Convocar, amb caràcter extraordinari, eleccions a rectora o rector a iniciativa d'un terç dels seus integrants i amb l'aprovació de dos terços.  
c) Aprovar o censurar la gestió de la rectora o rector i de la resta d'òrgans generals de govern de la Universitat.  
d) Aprovar la memòria anual de la Universitat que, a aquest efecte, presentarà la rectora o rector.  
e) Elegir els seus representants en el Consell de Govern per i entre els qui integren cadascun dels sectors de la comunitat universitària.  
  
f) Elegir les set catedràtiques o catedràtics d'universitat que han d'integrar la Comissió de Reclamacions prevista per l'article 36 d'aquest Estatut. Amb la prèvia proposta de la rectora o rector, seran elegits els qui obtinguen, en votació secreta, el major nombre de vots.  
  
g) Elegir la defensora o defensor universitari.  
h) Pronunciar-se sobre els temes per als quals siga convocat particularment, emetent recomanacions, propostes i, si s'escau, els acords vinculants que siguen pertinents.  
i) Demanar la compareixença d'integrants dels òrgans de govern i administració de la Universitat, com també la informació precisa sobre el funcionament d'aquesta.  
j) Elaborar i aprovar el seu reglament intern i aprovar, a proposta del Consell de Govern, el reglament electoral de desenvolupament d'aquest Estatut.  
k) Qualsevol altra competència atribuïda per la legislació vigent i aquest Estatut.  
  
Article 54. Composició i elecció de claustrals  
1. El Claustre Universitari estarà format per la rectora o rector, que el presidirà, la secretària o secretari general i la o el gerent, i per tres-cents claustrals, distribuïts entre els diferents sectors de la comunitat universitària, de la manera següent:  
a) 165 representants que s'elegiran per i entre el professorat doctor amb vinculació permanent a la Universitat.  
b) 9 representants que s'elegiran per i entre el professorat no doctor amb vinculació permanent a la Universitat.  
c) 9 representants que s'elegiran per i entre ajudants, ajudants doctors, personal investigador en formació i personal investigador.  
d) 3 representants que s'elegiran per i entre associats, emèrits i visitants.  
e) 78 representants que s'elegiran per i entre l'alumnat.  
f) 36 representants que s'elegiran per i entre el personal d'administració i serveis.  
2. Les i els representants que ha d'elegir cada col·lectiu es distribuiran per circumscripcions electorals de manera directament proporcional al nombre d'integrants del col·lectiu corresponent.  
3. Les circumscripcions electorals per a l'elecció de representants dels col·lectius assenyalats en els apartats a) i e) d'aquest article les constitueixen totes i cadascuna de les facultats i escoles.   
4. A l'efecte de l'elecció en la resta de col·lectius, el reglament intern del Claustre podrà establir circumscripcions electorals úniques per a cadascun d'ells.  
  
Article 55. Renovació i substitució en cas de vacants  
1. El Claustre Universitari serà renovat cada quatre anys, llevat de la representació de l'alumnat, que serà renovada cada dos anys.  
2. Les vacants que es produïsquen seran cobertes per la candidata o candidat més votat que no haja estat elegit de la llista de la circumscripció electoral i el col·lectiu corresponent, sempre que reunisca els requisits a aquest efecte per a ser claustral. Quan siga impossible cobrir les vacants a través d'aquest sistema, la rectora o rector convocarà les oportunes eleccions parcials. En qualsevol cas, el mandat d'aquests representants conclourà amb el del Claustre Universitari de què es tracte.  
  
Article 56. Convocatòria d'eleccions  
1. Les eleccions al Claustre Universitari es duran a terme d'acord amb el que disposen aquesta secció i el reglament de règim intern del Claustre, el qual desenvoluparà i completarà els diversos aspectes que no es troben previstos en aquest Estatut.  
2. El Consell de Govern, amb una antelació mínima de trenta dies naturals i màxima de seixanta dies naturals anteriors a la data d'expiració del mandat de les i els integrants del Claustre, convocarà les eleccions per a la renovació total o parcial d'aquest.  
3. Seran inelegibles la defensora o defensor universitari i els qui integren la Junta Electoral de la Universitat.  
4. El control dels processos electorals, la proclamació dels seus resultats i la resolució de les impugnacions que puguen plantejar-se en les eleccions al Claustre Universitari correspondran a la Junta Electoral de la Universitat, la qual haurà de constituir-se en els cinc dies posteriors a l'endemà de la convocatòria d'eleccions.   
  
Article 57. Condició de claustral  
1. La condició de claustral es perd per:  
a) Deixar de pertànyer a la Universitat d'Alacant.  
b) Deixar de formar part del col·lectiu pel qual va resultar elegit.  
2. En el reglament de funcionament del Claustre podrà establir-se la pèrdua o la suspensió de la condició de claustral per altres causes, procediment que caldrà arbitrar per a fer efectiva la mesura.  
  
Article 58. Organització i funcionament  
1. El Claustre Universitari funcionarà en ple i per comissions.  
2. El Ple del Claustre Universitari serà convocat per la rectora o rector.  
a) En sessió ordinària, com a mínim una vegada per curs, durant el període lectiu.  
b) En sessió extraordinària, quan ho considere oportú a iniciativa pròpia, o bé amb la prèvia petició del Consell de Govern, o a sol·licitud, almenys, d'una cinquena part de claustrals, els quals hauran d'exposar els assumptes que en justifiquen la convocatòria.  
3. El Ple del Claustre, en la sessió constituent, elegirà una mesa composta per una professora o professor, una alumna o alumne i una o un integrant del personal d'administració i serveis, encarregada d'auxiliar la rectora o rector en les seues funcions. Formaran part de la Mesa del Claustre la o el gerent i la secretària o secretari general.  
4. La secretària o secretari general de la Universitat ho serà també del Claustre Universitari.  
5. El reglament intern del Claustre regularà la constitució de les comissions que puguen crear-se, així com el seu funcionament, respectant sempre la representació de la seua composició.  
6. Els qui integren el Consell de Govern sense reunir la condició de claustrals podran assistir a les sessions del Claustre Universitari amb veu però sense vot.  
  
SECCIÓ 3a. DEL CONSELL DE GOVERN  
  
Article 59. Naturalesa  
El Consell de Govern és l'òrgan de govern de la Universitat al qual correspon establir les línies estratègiques i programàtiques de la Universitat, i també les directrius i els procediments per a la seua aplicació, en els àmbits d'organització dels ensenyaments, la investigació, els recursos humans i econòmics, i l'elaboració dels pressupostos.  
  
Article 60. Competències  
Corresponen al Consell de Govern les competències següents:  
  
a) Elaborar i aprovar el seu reglament de règim de funcionament intern i aprovar els reglaments de les diverses facultats i escoles, instituts universitaris d'investigació, departaments i altres centres i unitats de la Universitat.  
b) Acordar i proposar a la Generalitat la creació, la modificació o la supressió de centres docents i instituts universitaris d'investigació.  
  
c) Aprovar la creació, la modificació o la supressió de departaments.  
d) Elegir els seus representants en el Consell Social.  
e) Informar i proposar al Consell Social el pressupost anual i la programació plurianual.  
f) Determinar la configuració de les plantilles del personal docent i investigador i del personal d'administració i serveis.  
g) Establir els criteris de selecció, avaluació i promoció del personal docent i investigador i del personal d'administració i serveis.  
  
h) Acordar el nomenament del professorat emèrit i col·laboradores o col·laboradors honorífics.  
i) Establir el règim d'admissió als estudis universitaris, com també la capacitat dels centres i la titulació d'acord amb la legislació vigent.  
  
j) Proposar al Consell Social les normes de permanència de l'alumnat.  
k) Aprovar la proposta d'implantació de títols oficials, títols propis i ensenyaments de formació al llarg de tota la vida, així com l'aprovació i modificació dels corresponents plans d'estudis.  
  
l) Aprovar el calendari laboral i acadèmic per a tot el personal de la Universitat.  
m) Acordar les transferències de crèdits pressupostaris, d'acord amb el que disposa la legislació vigent.  
n) Proposar al Consell Social conceptes retributius singulars i individuals en atenció als mèrits docents, investigadors o de gestió, d'acord amb la legislació vigent.  
o) Establir la política de col·laboració amb altres universitats, ens o institucions, públiques o privades, i aprovar els corresponents convenis, acords o contractes, com també la rescissió d'aquests.  
p) Autoritzar els treballs i la subscripció dels contractes previstos en l'article 83.1 de la Llei Orgànica d'Universitats.  
q) Aprovar la creació, modificació o supressió de serveis universitaris i els seus reglaments, i fixar els criteris d'avaluació del seu rendiment.  
r) Emetre informe sobre la memòria de l'activitat docent i investigadora de cada curs acadèmic i del compte general pressupostari.  
s) Acordar la concessió de distincions i honors a persones i institucions, en virtut de mèrits rellevants de caràcter acadèmic, científic, tècnic o artístic.   
t) Assistir la rectora o rector en les seues funcions.  
u) Vetlar pel compliment d'aquest Estatut i aprovar les normes de desenvolupament que no estiguen atribuïdes a altres òrgans.  
v) Qualsevol altra funció atribuïda per aquest Estatut i la legislació vigent.  
  
Article 61. Composició  
1. El Consell de Govern estarà constituït per:  
a) La rectora o rector, que el presidirà.  
b) La secretària o secretari general, que ho serà d'aquest.  
c) La o el gerent.  
d) 50 integrants, com a màxim, de la comunitat universitària, que el compondran:  
- les vicerectores i vicerectors,  
- 20 integrants en representació dels diferents col·lectius de la comunitat universitària, elegits per i entre integrants de cada col·lectiu del Claustre Universitari, distribuïts com s'indica a continuació:  
  
11 en representació del professorat doctor amb vinculació permanent a la Universitat,  
1 en representació del professorat no doctor amb vinculació permanent a la Universitat,  
1 en representació d'ajudants, ajudants doctors, professorat associat, emèrit, visitant, personal investigador en formació i personal investigador,  
5 en representació de l'alumnat,  
2 en representació del personal d'administració i serveis;  
- les deganes o directores i els degans o directors de facultats i escoles,  
- 1 en representació de les directores o directors d'instituts universitaris d'investigació, que s'elegiran per i entre els qui ocupen aquest càrrec,  
- 3 en representació de les directores o directors de departaments, que seran elegits per i entre els qui ocupen aquest càrrec.  
e) 3 membres del Consell Social no pertanyents a la comunitat universitària.  
2. L'elecció dels representants de les directores o directors de departament i institut universitari d'investigació serà objecte de regulació en el reglament intern del Consell de Govern.   
3. El període de mandat del Consell de Govern coincidirà amb el de la rectora o rector, i es mantindrà en les seues funcions interinament fins al nomenament de nova rectora o nou rector.  
  
Article 62. Funcionament  
El Consell de Govern es reunirà:  
a) En sessió ordinària, almenys una vegada al mes en període lectiu.  
b) En sessió extraordinària, sempre que siga convocat per la seua presidenta o president, a iniciativa pròpia o quan ho sol·liciten almenys una cinquena part dels seus membres.  
  
SECCIÓ 4a. DE LA RECTORA O RECTOR  
  
Article 63. La rectora o rector  
La rectora o rector és la màxima autoritat acadèmica de la Universitat i en té la representació, n'exerceix la direcció, el govern i la gestió, desenvolupa les línies d'actuació aprovades pels òrgans col·legiats corresponents i executa els seus acords.  
  
Article 64. Competències  
Corresponen a la rectora o rector les competències següents:  
a) Dirigir la Universitat i representar-la institucionalment, judicialment i administrativament.  
b) Convocar i presidir el Claustre Universitari, el Consell de Govern i el Consell de Direcció, i executar els seus acords, com també els del Consell Social.  
c) Presidir els actes acadèmics als quals assistisca, sense perjudici del que disposen les normes de protocol de l'Estat i de la Generalitat.  
d) Designar, nomenar i destituir els càrrecs acadèmics i administratius, d'acord amb el que preveuen les normes vigents i aquest Estatut.  
  
e) Expedir els títols i diplomes que atorgue la Universitat, d'acord amb els procediments que corresponguen en cada cas.  
f) Nomenar el personal docent i investigador i el personal d'administració i serveis, i subscriure, si escau, els contractes corresponents.  
  
g) Adoptar les decisions relatives a les situacions administratives del personal de la Universitat, el seu règim d'incompatibilitats i exercir, respecte a aquest, la potestat disciplinària, d'acord amb la legislació vigent i aquest Estatut.  
h) Subscriure i denunciar, com també resoldre, els convenis de col·laboració, acords o contractes fets amb altres universitats, ens o institucions, públiques o privades.  
i) Atorgar les distincions de la Universitat, amb la prèvia aprovació del Consell de Govern.  
j) Nomenar els qui integren les comissions que hagen de jutjar els concursos d'accés a places dels cossos docents universitaris i designar-ne presidenta o president.  
k) Resoldre els recursos i reclamacions que siguen competència seua.  
l) Exercir totes les facultats de direcció, govern i gestió que no estiguen expressament atribuïdes a altres òrgans per la legislació vigent o aquest Estatut.  
m) Qualsevol altra funció que li encomanen el Consell Social, el Claustre Universitari o el Consell de Govern.  
  
Article 65. Elecció, nomenament i mandat  
1. La comunitat universitària elegirà rectora o rector mitjançant elecció directa i sufragi universal, lliure i secret, entre funcionàries i funcionaris del cos de catedràtics d'universitat en actiu i que presten serveis a temps complet en la Universitat d'Alacant.  
2. El vot per a l'elecció de la rectora o rector serà ponderat, per sectors de la comunitat universitària, d'acord amb els percentatges de valor de vot següents:  
a) Professorat doctor amb vinculació permanent a la Universitat: 55%.  
b) Professorat no doctor amb vinculació permanent a la Universitat: 3%.  
c) Ajudants, ajudants doctors, personal investigador en formació i personal investigador: 3%.  
d) Professorat associat, emèrit i visitant: 1%.  
e) Estudiants: 26%.  
f) Personal d'administració i serveis: 12%.  
3. Quan concórreguen a l'elecció un màxim de dues candidates o candidats, es proclamarà rectora o rector en primera volta qui obtinga la majoria simple de vots vàlidament emesos, una vegada aplicades les ponderacions previstes en l'apartat anterior.  
Quan concórreguen a l'elecció més de dues candidates o candidats, es proclamarà rectora o rector en primera volta qui aconseguisca el suport proporcional de més de la meitat dels vots vàlidament emesos, una vegada aplicades les ponderacions previstes en l'apartat anterior. Si no aconsegueix cap candidata o candidat aquesta majoria, es farà una segona votació a la qual només podran concórrer les dues candidates o candidats que hagen rebut més suport en la primera votació, tenint en compte les ponderacions esmentades. En la segona volta serà proclamat qui obtinga la majoria simple de vots conforme a aquestes mateixes ponderacions.  
4. El mandat de la rectora o rector tindrà una durada de quatre anys i podrà ser reelegit una sola vegada.  
5. El seu nomenament correspon a l'òrgan competent de la Generalitat.  
  
Article 66. Disposicions electorals  
1. Les eleccions a rectora o rector es duran a terme d'acord amb el que disposen la Llei Orgànica d'Universitats, aquesta secció i el reglament electoral que a aquest efecte aprovarà el Claustre Universitari, el qual desenvoluparà i completarà els diferents aspectes no previstos en les normes anteriors.  
2. El Consell de Govern, amb una antelació mínima de dos mesos a la data d'expiració del mandat ordinari, convocarà les eleccions a rectora o rector, i fixarà en la convocatòria la data de celebració i el termini de presentació de candidatures.  
3. En cas de produir-se el cessament de la rectora o rector per qualsevol causa que no siga el compliment ordinari del seu mandat, el Consell de Govern convocarà, dins del termini assenyalat en l'apartat anterior, noves eleccions per a un període de mandat ordinari.  
4. La Junta Electoral de la Universitat serà l'òrgan encarregat de supervisar i ordenar el procés electoral, aplicar després de l'escrutini dels vots els coeficients de ponderació que corresponguen a l'efecte de donar als vots el seu corresponent valor en atenció als percentatges previstos en aquest Estatut, proclamar rectora o rector a qui haguera sigut elegit i resoldre les impugnacions que puguen plantejar-se en les eleccions corresponents.  
  
Article 67. Eleccions anticipades a rectora o rector  
1. El Claustre Universitari, amb caràcter extraordinari, podrà convocar eleccions anticipades a rectora o rector, a iniciativa d'un terç dels seus integrants i amb el vot favorable dels dos terços. Si aquesta iniciativa és aprovada, comportarà la dissolució del Claustre i el cessament de la rectora o rector, que continuarà en funcions fins a la presa de possessió de la nova rectora o el nou rector.  
Si la iniciativa no fóra aprovada, cap de les seues signatàries o signataris no podria participar en la presentació d'una altra iniciativa d'aquest caràcter fins passat un any des de la votació anterior.  
2. En el cas que prospere la iniciativa, la convocatòria anticipada d'eleccions a rectora o rector seguirà el procediment establit en l'article anterior.  
  
SECCIÓ 5a. DEL CONSELL DE DIRECCIÓ  
  
Article 68. Naturalesa i composició  
1. La rectora o rector, per al desenvolupament de les competències que li atribueix l'article 64, estarà assistit pel Consell de Direcció.  
2. El Consell de Direcció estarà format per la rectora o rector, les vicerectores i vicerectors, la secretària o secretari general, la o el gerent i, si escau, per la resta d'integrants que designe la rectora o rector.  
3. La presidenta o president del Consell d'Estudiants podrà assistir, amb veu però sense vot, a les reunions del Consell de Direcció quan ho considere oportú la rectora o rector.  
  
SECCIÓ 6a. DE LES VICERECTORES I   
VICERECTORS  
  
Article 69. Funcions  
1. Correspon a les vicerectores i vicerectors la direcció i coordinació de les àrees d'activitat que se'ls assignen, sota l'autoritat de la rectora o rector.  
2. La rectora o rector podrà delegar en les vicerectores i vicerectors les funcions que estime pertinents, llevat de previsió contrària de l'ordenament jurídic i sense perjudici de la seua responsabilitat directa enfront dels òrgans de la Universitat.  
3. A proposta de les vicerectores i vicerectors, la rectora o rector podrà nomenar directores o directors de secretariat per a auxiliar aquests en l'exercici de les seues funcions, d'acord amb l'estructura que aprove el Consell de Govern.  
  
Article 70. Nomenament i ordre de prelació  
1. La rectora o rector designarà i nomenarà les vicerectores i vicerectors entre el professorat doctor que preste servei a temps complet en la Universitat.  
2. La rectora o rector establirà un ordre de prelació entre les vicerectores i vicerectors per a la seua aplicació en els casos de substitució per vacant, absència o malaltia.  
  
SECCIÓ 7a. DE LA SECRETÀRIA O   
SECRETARI GENERAL  
  
Article 71. Funcions   
1. La secretària o secretari general és el fedatari dels actes i acords del Claustre Universitari i del Consell de Govern.  
2. Correspon a la secretària o secretari general:  
a) Elaborar i custodiar les actes.  
b) Elaborar la memòria anual de la Universitat.   
c) Dirigir el registre general i custodiar l'arxiu general i el segell oficial de la Universitat.  
d) Expedir les certificacions i documents dels actes i acords dels òrgans de la Universitat i de tots els fets o actes que consten en la documentació oficial de la Universitat.  
e) Vetlar pel compliment de les normes, actes i resolucions dels òrgans de la Universitat i garantir-ne la publicitat en els termes que corresponga.  
f) Qualsevol altra que li siga atribuïda per la normativa vigent o pels òrgans de la Universitat.  
  
Article 72. Nomenament  
1. La rectora o rector designarà i nomenarà secretària o secretari general entre funcionàries i funcionaris pertanyents a cossos per a l'ingrés als quals s'exigisca estar en possessió del títol de doctora o doctor, llicenciada o llicenciat, enginyera o enginyer, arquitecta o arquitecte, o equivalent, que presten serveis a temps complet en la Universitat.  
2. La rectora o rector podrà així mateix designar i nomenar una vicesecretària o vicesecretari general, per a auxiliar en les seues funcions la secretària o secretari general, entre funcionàries i funcionaris pertanyents a cossos per a l'ingrés als quals s'exigisca estar en possessió del títol de doctora o doctor, llicenciada o llicenciat, enginyera o enginyer, arquitecta o arquitecte, o equivalent, que presten serveis a temps complet en la Universitat.  
  
SECCIÓ 8a. DE LA O EL GERENT  
  
Article 73. Funcions  
1. Correspon a la o el gerent la gestió dels serveis administratius i econòmics de la Universitat.  
2. Són competències de la o el gerent:  
a) Dirigir i coordinar els serveis administratius i econòmics de la Universitat.  
b) Exercir el control de la gestió dels ingressos i despeses del pressupost de la Universitat, vetlant pel seu compliment.  
c) Exercir, per delegació de la rectora o rector, la direcció del personal d'administració i serveis.  
d) Vetlar per l'adequat funcionament dels serveis tècnics i d'assistència a la comunitat universitària.  
e) Elaborar i actualitzar l'inventari dels béns i drets que integren el patrimoni de la Universitat.  
f) Vetlar pel compliment dels acords dels òrgans de govern relatius a l'organització i al personal de l'administració universitària.  
  
  
Article 74. Nomenament i organització   
1. La rectora o rector designarà i nomenarà gerent d'acord amb el Consell Social, atenent criteris de competència professional i experiència.   
2. La o el gerent haurà de dedicar-se a temps complet i de manera exclusiva a les funcions pròpies del seu càrrec i no podrà exercir funcions docents.  
3. Cessarà en el càrrec a petició pròpia, per decisió de la rectora o rector d'acord amb el Consell Social, o quan concloga el mandat de la rectora o rector que el va nomenar.  
4. La o el gerent podrà proposar a la rectora o rector el nomenament de vicegerents per a auxiliar-lo en les seues funcions, entre el personal que preste serveis a temps complet en la Universitat, que haurà de reunir les mateixes condicions d'exclusivitat exigides per a la o el gerent.  
Les i els vicegerents tindran al seu càrrec les funcions que la o el gerent els delegue en les respectives àrees de competència.   
En qualsevol cas, la configuració orgànica de la Gerència serà aprovada pel Consell de Govern a proposta de la rectora o rector.  
  
CAPÍTOL III  
DELS ÒRGANS DE LES FACULTATS I ESCOLES  
  
SECCIÓ 1a. DELS CLAUSTRES DE FACULTAT   
I ESCOLA  
  
Article 75. Naturalesa i funcions  
El claustre de facultat o escola és l'òrgan encarregat d'elegir i remoure, si escau, la degana o directora o el degà o director, així com d'elegir, entre els seus integrants, representants en la corresponent junta de centre.  
  
Article 76. Composició, elecció i renovació  
1. El claustre de facultat o escola estarà compost per:  
a) La degana o directora o el degà o director, que el presidirà.  
b) La secretària o secretari del centre, que ho serà també del claustre.  
c) Tot el professorat amb vinculació permanent a la Universitat adscrit al centre que es trobe en servei actiu i efectiu, que constituirà el 59% del claustre.  
d) Una representació d'ajudants, ajudants doctors, personal investigador en formació i personal investigador, elegits per i entre ells, que constituirà el 2%.  
e) Una representació del professorat associat, emèrit i visitant, elegits per i entre ells, que constituirà l'1%.  
f) Una representació d'estudiants matriculats en ensenyaments oficials en el centre, elegits per i entre ells, que constituirà el 26%.  
  
g) Una representació del personal d'administració i serveis, elegits per i entre ells, que constituirà el 12%.  
2. El claustre de facultat o escola, en la seua part electiva, es renovarà cada quatre anys, llevat de la representació d'estudiants, que es renovarà cada dos anys.  
3. Les vacants que es produïsquen es cobriran per la candidata o candidat més votat que no haguera sigut elegit de la llista del col·lectiu corresponent, sempre que reunisca els requisits per a ser integrant del claustre. Quan hi haja impossibilitat de cobrir les vacants a través d'aquest sistema, la degana o directora o el degà o director convocarà les oportunes eleccions parcials. En qualsevol cas el mandat d'aquests representants conclourà amb el del col·lectiu de què es tracte.  
  
4. Les eleccions al claustre de centre es duran a terme d'acord amb el que disposen aquest Estatut i el reglament intern del claustre de centre, que desenvoluparà i completarà els aspectes no previstos.  
  
5. Seran inelegibles la defensora o defensor universitari i els qui formen part de la junta electoral del centre.  
6. La junta electoral de facultat o escola s'encarregarà de la supervisió i ordenació del procés electoral, d'acord amb les competències que li atribueix l'Estatut.   
  
SECCIÓ 2a. DE LES JUNTES DE FACULTAT I ESCOLA  
  
Article 77. Naturalesa  
La junta de facultat o escola és l'òrgan de govern d'aquestes al qual correspon adoptar les decisions bàsiques que afecten l'activitat docent i administrativa de cada centre, com també les decisions normatives internes.  
  
Article 78. Composició, elecció i renovació  
1. La junta de facultat o escola estarà composta pels integrants següents:  
a) Integrants nats:  
- la degana o directora o el degà o director, que la presidirà,  
- la secretària o secretari del centre, que ho serà de la junta,  
- les directores o directors dels departaments adscrits al centre,  
  
- la delegada o delegat d'estudiants de la corresponent delegació d'estudiants del centre,  
- la o el responsable directe dels serveis d'administració del centre.  
b) 10 membres designats per la degana o directora o el degà o director.  
c) Entre un mínim de 20 integrants i un màxim de 50 integrants, d'acord amb el que establisca cada claustre de centre, elegits per i entre integrants d'aquest claustre, respectant la representació dels diferents col·lectius en els claustres de centre.  
En tot cas, la majoria dels seus integrants seran membres del professorat amb vinculació permanent a la Universitat.  
2. El mandat de la junta de facultat o escola coincidirà amb el mandat del claustre del centre.  
3. En la sessió constitutiva del claustre de centre es podrà fer l'elecció de les i els representants dels diferents col·lectius de la respectiva junta, d'acord amb les normes establides en aquest Estatut i en el reglament intern del claustre del centre. Si no es fa en la sessió constitutiva, el claustre disposarà d'un màxim de dos mesos des de la seua constitució per a fer l'elecció d'aquests representants. En el supòsit de la representació d'estudiants, l'elecció es farà cada dos anys.  
  
4. En aquests processos electorals seran aplicables previsions anàlogues a les disposades sobre les eleccions al claustre de facultat o escola, així com el que es disposa en el cas de vacants.  
  
Article 79. Competències  
Corresponen a les juntes de facultat o escola les competències següents:  
a) Aprovar les directrius d'actuació del centre, en el marc de la programació general de la Universitat.  
b) Aprovar la memòria de gestió de la degana o directora o el degà o director i de la resta d'òrgans de govern del centre.   
c) Impulsar peticions de creació o supressió de titulacions.  
d) Elaborar les propostes de plans d'estudis o les seues modificacions.  
e) Organitzar i coordinar les activitats docents del centre.  
f) Aprovar la proposta de pressupost del centre i la liquidació de comptes d'aquest.  
g) Elaborar el reglament intern del centre.  
h) Emetre informe previ sobre el nombre màxim d'estudiants que poden cursar estudis en les titulacions del centre.  
i) Emetre informe previ sobre l'establiment de criteris per a la realització de proves de selecció de l'alumnat.  
j) Proposar el nomenament de doctora o doctor honoris causa, així com els premis i distincions que siguen de la seua competència.  
k) Elaborar els informes relatius a les propostes de creació, modificació, denominació, adscripció i supressió de departaments.  
  
l) Proposar al Consell de Govern l'adscripció de les assignatures als departaments d'acord amb els plans d'estudis i la normativa interna de la Universitat.  
m) Elevar al Consell de Direcció, perquè el Consell de Govern els considere, els criteris d'assignació de professorat a les titulacions i ensenyaments que s'impartisquen en el centre, amb la finalitat de millorar la qualitat docent.  
n) Convocar les eleccions per a la renovació del claustre de facultat o escola, amb una antelació mínima d'un mes a la data d'expiració del mandat de la renovació del qual es tracte, fixant la data de celebració i el termini de presentació de candidatures.  
o) Qualsevol altra que els siga atribuïda per aquest Estatut i la resta de normes aplicables.  
  
Article 80. Organització i funcionament  
1. La junta de facultat o escola es reunirà:  
a) En sessió ordinària, almenys una vegada al trimestre.  
b) En sessió extraordinària, sempre que siga convocada per la degana o directora o el degà o director, a iniciativa pròpia o quan ho sol·licite almenys una cinquena part dels seus integrants.  
2. El reglament intern podrà preveure la creació d'una comissió permanent de la junta que actue per delegació seua a fi d'una major operativitat acadèmica i administrativa, i haurà de determinar-ne les funcions delegades i la composició.  
  
  
SECCIÓ 3a. DE LA DEGANA O DIRECTORA O   
EL DEGÀ O DIRECTOR  
  
Article 81. La degana o directora o el degà o director  
La degana o directora o el degà o director de facultat o escola té la representació del seu centre i n'exerceix les funcions de direcció i gestió ordinària.  
  
Article 82. Elecció i nomenament  
1. El claustre de la facultat o escola elegirà degana o degà, directora o director, entre el professorat amb vinculació permanent a la Universitat adscrit al centre que preste serveis a temps complet. El seu nomenament correspon a la rectora o rector.  
2. La normativa d'elecció i revocació de la degana o directora o el degà o director serà la prevista per aquest Estatut i pel reglament intern de cada claustre de centre.  
3. El claustre de facultat o escola, amb una antelació mínima d'un mes a la data d'expiració del mandat ordinari, convocarà les eleccions a degana o degà, directora o director. La convocatòria haurà de fixar la data de celebració de les eleccions i el termini de presentació de candidatures.  
4. La proclamació de candidates o candidats es farà pública amb quinze dies naturals d'antelació, com a mínim, al dia de l'elecció. En el termini de deu dies naturals des d'aquesta proclamació, les candidates o candidats hauran de presentar i fer públic el seu programa.  
5. Quan concórreguen a l'elecció un màxim de dues candidates o candidats, s'elegirà degana o degà, directora o director, en primera volta, qui obtinga major nombre de vots vàlidament emesos pels qui integren el claustre de centre.  
Quan concórreguen a l'elecció més de dues candidates o candidats, s'elegirà degana o degà, directora o director, qui obtinga, en primera votació, més de la meitat dels vots vàlidament emesos pels membres del claustre de centre. Si cap de les candidates o candidats no obté aquesta majoria, als dos dies lectius següents es farà una segona votació, i resultarà elegit qui obtinga major nombre de vots. No s'admetrà en aquests processos la delegació de vot.  
  
6. En el cas que la degana o directora o el degà o director cesse per qualsevol causa que no siga el compliment ordinari del seu mandat, el claustre de centre convocarà noves eleccions per al que reste de mandat ordinari.  
7. La junta electoral de facultat o escola tindrà a càrrec seu la supervisió i l'ordenació d'aquest procés electoral.  
  
Article 83. Mandat i remoció  
1. El mandat de la degana o directora o el degà o director tindrà una durada de quatre anys, i serà possible la reelecció consecutiva una sola vegada.  
2. La degana o directora o el degà o director podrà ser remogut del seu càrrec en el cas d'aprovació d'una moció de censura.  
3. El claustre de facultat o escola pot exigir la responsabilitat de la degana o directora o el degà o director mitjançant una moció de censura aprovada per la majoria absoluta dels seus integrants. Aquesta moció no podrà proposar-se fins que hagen transcorreguts sis mesos des del nomenament.  
4. La moció de censura haurà de ser presentada a l'òrgan col·legiat respectiu amb el suport, almenys, d'un vint-i-cinc per cent dels seus membres. No podrà ser votada abans dels deu dies lectius ni després dels quinze següents a la seua presentació.  
5. El rebuig de la moció de censura impedirà que puga presentar-se'n una altra fins al següent curs acadèmic i, en tot cas, abans de sis mesos des de la votació.  
  
Article 84. Competències  
Són competències de la degana o directora o el degà o director les següents:  
a) Representar el centre.  
b) Convocar i presidir el claustre i la junta de centre, com també els altres òrgans col·legiats d'aquest, i executar-ne els acords.  
c) Coordinar i supervisar la docència i la resta d'activitats de la facultat o escola.  
d) Proposar el nomenament de vicedeganes o subdirectores i vicedegans o subdirectors i de la secretària o secretari del centre, com també el seu cessament.  
e) Organitzar i dirigir els serveis administratius i el personal d'administració i serveis destinat en el centre.  
f) Aprovar les despeses en execució del pressupost corresponent.  
g) Assegurar el compliment de les normes que afecten el centre i en particular les relatives al bon funcionament de les activitats i els serveis.  
h) Proposar l'exercici de la potestat disciplinària sobre les i els integrants pertanyents al seu centre.  
i) Qualsevol altra funció atribuïda per la legislació vigent i aquest Estatut.  
  
SECCIÓ 4a. DE LES VICEDEGANES O SUBDIRECTORES O ELS VICEDEGANS O SUBDIRECTORS I   
LES SECRETÀRIES O SECRETARIS  
  
Article 85. Nomenament i funcions de vicedeganes o subdirectores i vicedegans o subdirectors  
1. Vicedeganes o subdirectores i vicedegans o subdirectors col·laboren amb deganes o directores i degans o directors en el govern i direcció dels centres, exerceixen totes les funcions que els assignen o deleguen, i els substitueixen en cas de vacant, absència o malaltia. La degana o directora o el degà o director establirà un ordre entre vicedeganes o subdirectores i vicedegans o subdirectors per a la seua aplicació en aquests supòsits.  
2. La rectora o rector nomenarà les vicedeganes o subdirectores i els vicedegans o subdirectors, a proposta de la degana o directora o el degà o director de centre, entre el professorat adscrit a aquest que preste serveis a temps complet.  
  
Article 86. Nomenament i funcions de les secretàries o secretaris  
1. Correspon a les secretàries o secretaris:  
a) Donar fe dels actes i acords del claustre i de la junta de facultat o escola i altres òrgans col·legiats en els quals actue.   
b) Elaborar i custodiar les actes dels òrgans col·legiats i l'arxiu del centre.   
c) Actuar com a dipositari de les actes d'avaluació.   
d) Expedir els certificats acadèmics i assegurar la publicitat dels acords i documents que corresponga.   
e) Totes les funcions que hi delegue o encomane la degana o directora o el degà o director.   
2. Les secretàries o secretaris seran nomenats per la rectora o rector, a proposta de la degana o directora o el degà o director de centre, entre el professorat adscrit a aquest que preste serveis a temps complet.  
  
  
Article 87. Cessament  
1. Les vicedeganes o subdirectores i els vicedegans o subdirectors i les secretàries o secretaris cessaran en els seus càrrecs a petició pròpia, a proposta de la degana o directora o el degà o director, o quan concloga el mandat d'aquests.  
2. Les vicedeganes o subdirectores i els vicedegans o subdirectors i les secretàries o secretaris continuaran en els seus càrrecs interinament mentre no es produïsca el nomenament de nova degana o directora o nou degà o director.  
  
CAPÍTOL IV  
DELS ÒRGANS DELS DEPARTAMENTS  
  
SECCIÓ 1a. DELS CONSELLS DE DEPARTAMENT  
  
Article 88. Composició  
1. El consell de departament, òrgan de govern d'aquest, estarà format per:  
a) Integrants nats:  
Ho serà tot el personal docent i investigador doctor i el personal docent i investigador amb vinculació permanent al departament, que constituiran el 75% del consell.  
b) Integrants representants dels diferents col·lectius, que constituiran el 25% restant, d'acord amb la distribució següent:  
- 10% que s'elegirà per i entre el personal docent i investigador sense vinculació permanent i el personal investigador en formació.  
- 10% que s'elegirà per i entre estudiants matriculats en les assignatures d'estudis oficials que impartisca el departament.   
- 5% que s'elegirà per i entre el personal d'administració i serveis destinat en el departament.  
En tot cas, es garantirà almenys una o un representant per cada col·lectiu.  
2. La part electiva del consell de departament es renovarà cada dos anys mitjançant eleccions convocades a aquest efecte per la directora o director. El departament, en col·laboració amb els centres i les delegacions d'estudiants, promourà la participació de l'alumnat en el procés electoral.  
3. Les eleccions al consell es duran a terme d'acord amb el que disposen aquest Estatut i els reglaments interns de cada departament, els quals desenvoluparan i completaran els aspectes no previstos.  
  
4. En aquests processos electorals seran aplicables previsions anàlogues a les disposades entorn de les eleccions al claustre de facultat o escola, així com el que es disposa en cas de vacants.  
  
Article 89. Competències  
Corresponen al consell de departament les competències següents:  
  
a) Elaborar i aprovar la proposta de reglament de règim intern, així com la seua modificació.  
b) Elegir i remoure, si escau, la directora o director del departament.  
c) Elaborar informes relatius a la creació, modificació, denominació, adscripció i supressió de departaments.  
d) Aprovar la proposta de modificació de les plantilles de personal docent i investigador i de personal d'administració i serveis.  
e) Elegir i remoure, si escau, representants del departament en les diferents comissions del centre o de la Universitat.  
f) Proposar la convocatòria de les places vacants dels cossos docents universitaris i elevar la proposta de les i els integrants de les comissions d'acord amb el que preveu aquest Estatut.  
g) Participar en els procediments d'avaluació del personal docent i investigador.  
h) Participar en els procediments d'avaluació, certificació i acreditació de la Universitat que afecten a les seues activitats.  
i) Aprovar la proposta de pressupost i la liquidació de comptes del departament.  
j) Establir les necessitats de personal i materials que requerisca el desenvolupament de les activitats del departament.  
k) Aprovar el pla d'actuació docent i investigadora i la memòria anual del departament, abans de l'inici de cada curs acadèmic.  
l) Emetre, si escau, informe d'adscripció dels seus integrants a instituts universitaris d'investigació.  
m) Distribuir l'activitat docent entre els seus membres i supervisar la qualitat de la docència que s'hi imparteix.  
n) Proposar i desenvolupar ensenyaments propis de postgrau i especialització i, si escau, ensenyaments de doctorat en matèries dels seus àmbits de coneixement o en col·laboració amb altres departaments, instituts universitaris d'investigació o altres centres.  
o) Conèixer, coordinar i difondre les activitats investigadores dels qui integren el departament.  
p) Informar preceptivament i proposar la designació d'integrants de les comissions avaluadores per a l'obtenció del grau de doctor.  
  
q) Qualsevol altra que li atribuïsquen l'ordenament vigent i aquest Estatut.  
  
Article 90. Organització i funcionament  
1. El consell de departament es reunirà:  
a) En sessió ordinària, almenys dues vegades al semestre.  
b) En sessió extraordinària, sempre que siga convocat per la directora o director, a iniciativa pròpia o quan ho sol·liciten almenys una cinquena part dels seus integrants.  
2. El reglament intern del departament podrà preveure la creació d'una comissió permanent del consell que actue per delegació seua per a l'acompliment de les seues funcions, determinant les funcions delegades i la composició d'aquesta.  
3. En tot cas, la comissió permanent del consell estarà formada, almenys, per una persona en representació de cadascun dels col·lectius.  
SECCIÓ 2a. DE LA DIRECTORA O DIRECTOR  
  
Article 91. Funcions i elecció  
1. La directora o director de departament representa el departament i exerceix les funcions de direcció i gestió ordinària d'aquest.  
2. El consell de departament elegirà directora o director entre el seu professorat doctor amb vinculació permanent a la Universitat que hi preste serveis a temps complet.  
3. Resultarà elegit directora o director qui obtinga el major nombre de vots en sessió del consell de departament convocada amb una antelació mínima d'un mes a la data d'expiració del mandat ordinari i amb aquest objectiu exclusivament. En aquests processos no s'admetrà la delegació de vot.  
4. El nomenament de directora o director, d'acord amb la proposta del consell de departament, correspon a la rectora o rector. El reglament intern determinarà el seu mandat, que no podrà excedir quatre anys, i la reelecció serà possible una sola vegada de manera consecutiva.   
  
5. Si no es pot nomenar directora o director del departament per falta de candidats que reunisquen els requisits exigits, la rectora o rector, una vegada oït el consell de departament, encarregarà provisionalment les funcions de direcció a un integrant del professorat del departament, que convocarà eleccions a directora o director en el termini màxim de sis mesos.  
6. La directora o director de departament podrà ser remogut pel consell de departament. La moció de censura haurà de ser presentada per una cinquena part, almenys, dels qui integren el consell, i es requereix per a la seua aprovació el vot favorable de la majoria absoluta d'integrants que ho componen.  
Seran aplicables en aquests casos, així mateix, les previsions complementàries contingudes en l'article 83 d'aquest Estatut.  
7. El reglament de règim intern del departament regularà la convocatòria d'eleccions, el procediment i altres exigències per a completar el que estableix aquest article.  
  
Article 92. Competències  
Corresponen a la directora o director de departament les competències següents:  
a) Representar el departament, dirigir-lo i coordinar-ne la gestió ordinària.  
b) Convocar i presidir les reunions del consell de departament.  
c) Executar els acords adoptats pel consell de departament.  
  
d) Supervisar l'execució dels plans d'activitats a desenvolupar pel departament i elaborar la memòria anual de les activitats.  
e) Vetlar pel compliment de la dedicació del personal docent i investigador.  
f) Dirigir l'activitat del personal d'administració i serveis adscrit al departament.  
g) Qualsevol altra funció que li atribuïsquen la legislació vigent i aquest Estatut, així com les que li puguen ser delegades pel consell de departament.  
  
SECCIÓ 3a. DE LA SUBDIRECTORA O SUBDIRECTOR I   
LA SECRETÀRIA O SECRETARI  
  
Article 93. Nomenament, cessament i funcions  
1. La rectora o rector nomenarà, si escau, les subdirectores o subdirectors de departament, a proposta de la directora o director del departament, entre el professorat doctor amb vinculació permanent a la Universitat adscrit al departament que preste serveis a temps complet.  
  
2. La subdirectora o subdirector col·labora amb la directora o director en el govern i direcció del departament, exercint totes les funcions que li assigne o delegue, i el substitueix en cas de vacant, absència o malaltia.  
3. La rectora o rector nomenarà secretària o secretari, a proposta de la directora o director del departament, entre el professorat a temps complet adscrit a aquest.  
4. Correspon a la secretària o secretari l'elaboració i custòdia de les actes i documents oficials del departament, la col·laboració en la coordinació de la gestió d'aquest, donar fe dels acords del consell i totes les funcions que puguen ser-li encomanades per la directora o director.  
  
5. Les subdirectores o subdirectors i les secretàries o secretaris dels departaments cessaran en els càrrecs a petició pròpia, a proposta de la directora o director, o quan concloga el seu mandat. En aquest últim supòsit, continuaran en els seus càrrecs interinament mentre no es produïsca el nomenament de nova directora o nou director.  
  
CAPÍTOL V  
DELS ÒRGANS DELS INSTITUTS UNIVERSITARIS D'INVESTIGACIÓ  
  
SECCIÓ 1a. DELS CONSELLS D'INSTITUT UNIVERSITARI D'INVESTIGACIÓ  
  
Article 94. Composició i competències  
1. El consell d'institut universitari d'investigació, òrgan de govern d'aquest, estarà integrat per:   
a) Tot el personal docent i investigador doctor adscrit.  
b) Una o un representant del personal d'administració i serveis destinat en el centre.  
c) Una o un representant del personal investigador en formació adscrit.  
d) Una o un representant del personal investigador no doctor vinculat als projectes d'investigació desenvolupats en l'institut.  
e) Una o un representant de l'alumnat matriculat en els ensenyaments oficials de postgrau que, si escau, impartisca l'institut.  
2. Corresponen al consell les mateixes competències atribuïdes per aquest Estatut al consell de departament, amb les adaptacions que es requerisquen en virtut de la naturalesa dels instituts universitaris d'investigació i el que es disposa aquest Estatut.  
3. Són aplicables al consell d'institut universitari d'investigació les previsions que estableixen els punts 2, 3 i 4 de l'article 88 i l'article 90 d'aquest Estatut.  
  
SECCIÓ 2a. DE LA DIRECTORA O DIRECTOR  
  
Article 95. Funcions i nomenament  
1. La directora o director d'institut universitari d'investigació en té la representació i exerceix les funcions de direcció i gestió ordinària d'aquest.  
2. El consell d'institut elegirà a la directora o director entre el professorat i el personal investigador doctor membre de l'institut universitari d'investigació, amb dos trams d'investigació reconeguts com a mínim. L'elecció es farà amb els mateixos requisits i procediment que assenyala aquest Estatut per a la directora o director de departament.  
  
3. El nomenament de directora o director, d'acord amb la proposta del consell d'institut, correspon a la rectora o rector. El reglament intern de cada institut determinarà la durada del mandat de la directora o director, que no podrà excedir quatre anys, i la reelecció consecutiva serà possible una sola vegada.  
4. La directora o director d'institut universitari podrà ser remogut pel consell, i serà aplicable, a aquest efecte, el que estableix l'article 91 d'aquest Estatut.  
5. Seran aplicables a la directora o director d'institut universitari d'investigació les previsions que assenyala l'article 92 d'aquest Estatut per a la directora o director de departament.  
6. La designació de directora o director, en el supòsit d'institut universitari d'investigació adscrit a la Universitat d'Alacant, es regirà pel que dispose el corresponent conveni d'adscripció.  
  
SECCIÓ 3a. DE LA SUBDIRECTORA O SUBDIRECTOR   
I LA SECRETÀRIA O SECRETARI  
  
Article 96. Nomenament i funcions  
1. La rectora o rector nomenarà subdirectora o subdirector, si escau, i secretària o secretari, a proposta de la directora o director, entre el personal doctor membre de l'institut universitari d'investigació que preste serveis a temps complet.   
2. La subdirectora o subdirector i la secretària o secretari assumeixen anàlogues funcions a les previstes en aquest Estatut per als respectius càrrecs dels departaments.  
  
CAPÍTOL VI  
DELS ÒRGANS DE LES ESCOLES DE DOCTORAT  
  
Article 97. Òrgans de les escoles de doctorat  
El Consell de Govern determinarà reglamentàriament els òrgans de les escoles de doctorat, de conformitat amb els criteris establits en la normativa estatal bàsica i en la respectiva de la Generalitat.  
  
  
CAPÍTOL VII  
DEL RÈGIM JURÍDIC I FUNCIONAMENT   
DELS ÒRGANS COL·LEGIATS  
  
SECCIÓ 1a. DEL RÈGIM JURÍDIC  
  
Article 98. Disposició general  
L'actuació dels òrgans de la Universitat es regirà per les normes de règim jurídic i de procediment administratiu comú aplicables a les administracions públiques, amb les adaptacions necessàries a la seua estructura organitzativa, als procediments especials que preveu la legislació sectorial universitària i als procediments singulars que estableixen aquest Estatut i les normes que el despleguen.  
  
  
Article 99. Fi de la via administrativa  
1. Les resolucions de la rectora o rector i els acords del Consell Social, del Consell de Govern i del Claustre Universitari posen fi a la via administrativa i seran impugnables directament davant la jurisdicció contenciosa administrativa.  
2. També exhaureixen la via administrativa les resolucions de la Junta Electoral de la Universitat.  
3. Les resolucions i els acords de la resta d'òrgans de la Universitat són susceptibles de recurs d'alçada davant la rectora o rector.  
  
SECCIÓ 2a. DEL FUNCIONAMENT   
DELS ÒRGANS COL·LEGIATS  
  
Article 100. Presidenta o president  
Els qui presideixen els òrgans col·legiats tindran com a funció pròpia assegurar el compliment de les lleis i d'aquest Estatut, com també dirigir i moderar les deliberacions i suspendre-les si hi concorren causes justificades.  
  
Article 101. Convocatòries  
1. La convocatòria dels òrgans col·legiats correspondrà a la presidenta o president i haurà de ser notificada assegurant-ne la recepció pels seus integrants amb una antelació mínima de quaranta-vuit hores, excepte els casos d'urgència.  
La convocatòria haurà de contenir l'ordre del dia de la sessió, i la informació sobre els temes objecte de la convocatòria haurà d'estar a la disposició de les i els integrants en el mateix termini.  
2. L'ordre del dia serà fixat per la presidenta o president, que tindrà en compte, si escau, les peticions dels altres integrants formulades amb prou antelació.  
La presidenta o president inclourà obligatòriament en l'ordre del dia els temes que li hagen estat presentats per escrit, amb prou antelació, per un mínim del deu per cent dels qui integren l'òrgan.  
  
  
Article 102. Sessions  
1. El quòrum per a la vàlida constitució de l'òrgan col·legiat a l'efecte de la realització de sessions, deliberacions i presa d'acords requerirà la presència de la presidenta o president i la secretària o secretari o, si escau, dels qui els substituïsquen, i de la meitat almenys de la resta de components, en primera convocatòria.  
2. Si no hi ha quòrum, l'òrgan col·legiat es constituirà en segona convocatòria mitja hora després de l'assenyalada per a la primera. A l'efecte de l'apartat anterior, hi haurà prou amb la presència de la presidenta o president i la secretària o secretari, o de qui els substituïsca, i l'assistència de la tercera part d'integrants de l'òrgan.  
  
Article 103. Acords  
1. Els acords seran adoptats per la majoria simple dels assistents a la sessió, excepte aquells casos en els quals l'Estatut establisca una altra majoria. El vot de la presidenta o president serà diriment en cas d'empat.  
2. Llevat de previsió expressa en contrari en aquest Estatut, les referències al règim d'acords es computaran tenint en compte el nombre dels qui integren l'òrgan en cada moment.  
3. No podrà ser objecte de deliberació o acord cap assumpte que no figure en l'ordre del dia de la sessió, llevat que hi estiguen presents la totalitat d'integrants de l'òrgan col·legiat i siga declarada la urgència de l'assumpte pel vot favorable de la majoria absoluta.  
  
Article 104. Secretària o secretari  
1. Quan l'Estatut o les respectives normes de règim intern no disposen una altra cosa, els òrgans col·legiats nomenaran una secretària o secretari.  
2. La secretària o secretari, que assistirà a les sessions amb veu però sense vot si no és integrant de l'òrgan, efectuarà la convocatòria de les sessions per ordre de la presidenta o president, les notificarà a les i els components de l'òrgan, rebrà els actes de comunicació i prepararà el despatx dels assumptes.  
3. De cada sessió s'alçarà una acta que haurà de contenir, com a mínim, la relació d'assistents, l'ordre del dia de la reunió, les circumstàncies del lloc i temps en què ha tingut lloc, els punts principals de les deliberacions i el contingut dels acords adoptats.  
4. Les actes seran signades per la secretària o secretari amb el vistiplau de la presidenta o president i s'aprovaran en la mateixa sessió, si ho preveu l'ordre del dia, o en la següent.  
5. La secretària o secretari podrà expedir certificat dels acords adoptats, sense perjudici de la ulterior aprovació de l'acta; hi farà constar expressament aquesta circumstància.  
  
Article 105. Integrants  
1. Els qui integren de l'òrgan col·legiat podran fer constar en l'acta el seu vot contrari a l'acord adoptat, la seua abstenció o el sentit del seu vot favorable, i els motius que el justifiquen. Així mateix, podran sol·licitar la transcripció íntegra de la seua intervenció o proposta, sempre que aporten en l'acte, o en el termini que assenyale la presidenta o president, el text que s'hi corresponga fidelment, i es farà constar així en l'acta o unint-ne a aquesta una còpia.  
Els qui discrepen de l'acord adoptat podran formular vot particular per escrit en el termini de quaranta-vuit hores, que s'incorporarà al text aprovat.  
2. Quan els qui integren l'òrgan voten en contra o s'abstinguen quedaran exempts de la responsabilitat que, si escau, puga derivar-se dels acords.  
3. No podran abstenir-se en les votacions les persones que per la seua qualitat d'autoritats, personal docent i investigador, o personal d'administració i serveis de la Universitat, tinguen la condició d'integrants dels òrgans col·legiats.  
4. Les votacions es faran a mà alçada. No obstant això, la votació serà secreta quan es tracte d'elecció de persones o quan així ho sol·liciten una cinquena part, almenys, d'assistents.  
  
Article 106. Delegacions  
1. Llevat que hi haja una disposició en contrari d'aquest Estatut o, si escau, del reglament intern respectiu, qualsevol integrant d'un òrgan col·legiat podrà delegar el seu dret en un altre integrant d'aquest.  
2. La delegació haurà de constar per escrit i ser notificada a la presidenta o president de l'òrgan en el moment de la constitució de la sessió.  
3. A l'efecte d'establir el quòrum per a la vàlida constitució de l'òrgan, com també les majories per a l'adopció d'acords, es considerarà present qui haja exercit la delegació de vot, i s'atorgarà eficàcia al vot que per ell emeta, si escau, el membre delegat.  
4. En casos d'absència o malaltia i, en general, quan hi concórrega alguna causa justificada, els integrants titulars de l'òrgan col·legiat seran substituïts pels seus suplents, si n'hi ha.  
  
TÍTOL III  
DE LES ACTIVITATS DE LA UNIVERSITAT  
  
CAPÍTOL I  
DE LA DOCÈNCIA I DELS ESTUDIS  
  
SECCIÓ 1a. DISPOSICIONS GENERALS  
  
Article 107. La funció docent  
1. La formació i preparació adequades en el nivell superior de l'educació i la transmissió de la cultura són missions essencials de la Universitat.  
2. La docència és un dret i un deure del professorat de la Universitat, que exercirà amb llibertat de càtedra, sense més límits que els que estableixen la Constitució i les lleis, i els que es deriven de l'organització dels ensenyaments pels òrgans competents de la Universitat.  
  
3. La Universitat vetlarà per la qualitat de l'ensenyament impartit i la seua adequació a les necessitats de la societat, i assegurarà l'avaluació de l'activitat docent del seu professorat.  
4. La Universitat fomentarà la dimensió pràctica de la docència, incloent-hi la subscripció de convenis amb entitats públiques i privades per a la realització de pràctiques que completen la formació dels estudiants i n'afavorisquen la posterior inserció laboral.  
  
Article 108. Classes d'ensenyaments  
1. La Universitat complirà amb la seua funció docent a través dels següents tipus d'ensenyaments:  
a) Ensenyaments destinats a l'obtenció de títols universitaris de caràcter oficial.  
b) Ensenyaments que permeten obtenir títols propis.  
c) Altres ensenyaments propis de perfeccionament i formació permanent i al llarg de la vida de l'alumnat, personal docent i investigador, personal d'administració i serveis i altres persones interessades.  
  
2. Tots els ensenyaments esmentats en l'apartat anterior podran ser impartits en modalitat presencial, no presencial o mixta. A més, la dedicació a l'alumnat inscrit en els ensenyaments dels apartats a) i b) podrà ser completa, reduïda en atenció a la discapacitat o parcial.   
  
SECCIÓ 2a. DELS ENSENYAMENTS OFICIALS  
  
Article 109. Estructura dels ensenyaments oficials  
1. La Universitat d'Alacant impartirà ensenyaments de grau, màster universitari i doctorat que permeten obtenir els corresponents títols oficials.  
2. Les propostes d'ensenyaments oficials seran elaborades, aprovades i modificades d'acord amb les disposicions legals i el seu desenvolupament normatiu en la Universitat d'Alacant.   
3. L'elaboració i aprovació dels plans d'estudi dels ensenyaments oficials de grau i màster universitari i les seues modificacions es duran a terme d'acord amb el procediment que establisca la Universitat en la seua normativa de desenvolupament.  
4. Els plans d'estudi i els programes formatius tindran en compte que qualsevol activitat professional ha de realitzar-se des del respecte i la promoció dels drets fonamentals d'igualtat, tolerància, respecte a la diversitat, protecció ambiental i desenvolupament sostenible, accessibilitat universal i disseny per a totes i tots, i d'acord amb els valors propis d'una cultura de pau i democràcia.  
  
Article 110. Implantació i supressió dels ensenyaments oficials  
1. La implantació i supressió d'ensenyaments que permeten obtenir títols oficials seran acordades per la Generalitat, bé per pròpia iniciativa, amb l'acord del Consell de Govern de la Universitat, bé per iniciativa de la Universitat, mitjançant proposta del Consell de Govern; en tots dos casos, amb el previ informe favorable del Consell Social. Se n'informarà la Conferència General de Política Universitària.   
2. Les propostes d'implantació d'ensenyaments previstos en aquest article s'adequaran a la normativa pròpia dictada per la Generalitat. Les propostes atendran els criteris de demanda social, existència d'altres centres, titulacions o ensenyaments, previsió d'estudiants, disposició de professorat, adscripció de departaments, infraestructures i mitjans materials existents, i caldrà acompanyar, si escau, el projecte de dotacions que resulten necessàries.  
  
Article 111. Expedició de títols oficials  
Els títols oficials de grau, màster universitari i doctorat seran expedits, en nom del rei, per la rectora o rector, d'acord amb els requisits bàsics que respecte al seu format, text i procediment d'expedició establisca el Govern.  
  
Article 112. Ensenyaments oficials conjunts  
La Universitat d'Alacant podrà, mitjançant conveni amb altres universitats nacionals o estrangeres, organitzar ensenyaments conjunts que permeten obtenir un únic títol oficial.  
  
Article 113. Reconeixement i transferència de crèdits de títols oficials  
  
El reconeixement i transferència de crèdits en estudis oficials per a fer efectiva la mobilitat d'estudiants, tant dins com fora de territori nacional, es regirà per les disposicions legals i el seu desenvolupament normatiu en la Universitat d'Alacant.  
La Universitat d'Alacant durà a terme l'homologació de titulacions en els termes previstos per la legislació vigent.  
  
Article 114. Modalitats de matrícula en títols oficials   
1. La Universitat d'Alacant admet dues modalitats de matrícula:  
a) L'ordinària, que correspon a l'alumnat que s'inscriu per a seguir regularment els estudis que permeten obtenir un títol, amb dedicació completa, parcial o reduïda i que dóna dret, una vegada finalitzats els estudis, a l'expedició del corresponent títol oficial.  
b) L'extraordinària, que correspon a l'alumnat que s'inscriu en una o diverses assignatures per raons d'interès personal i que dóna dret a l'expedició d'una certificació dels crèdits cursats.  
2. Qualsevol matrícula implica la participació regular de l'alumnat en els ensenyaments teòrics i pràctics del centre, en les condicions que establisquen les respectives ordenacions docents de les titulacions.  
  
Article 115. Accés i admissió als ensenyaments oficials  
Amb subjecció a la normativa bàsica, i tenint en compte la programació de l'oferta de places disponibles, el Consell de Govern establirà els procediments d'admissió en els diferents ensenyaments oficials que impartisca la Universitat, respectant, en tot cas, els principis d'igualtat, mèrit i capacitat.   
  
Article 116. Òrgans responsables dels ensenyaments oficials   
1. Les facultats i escoles són els òrgans responsables de l'organització i coordinació dels ensenyaments de grau i de màster universitari, en els termes previstos en la normativa de la Universitat.  
2. Els instituts universitaris d'investigació podran, si escau, proposar i desenvolupar ensenyaments oficials de màster universitari, en els termes que establisca el Consell de Govern.  
3. Les escoles de doctorat organitzaran els ensenyaments oficials de doctorat i, si escau, ensenyaments oficials de màster universitari de contingut fonamentalment científic.  
4. Els instituts universitaris d'investigació i els departaments podran, si escau, proposar i desenvolupar ensenyaments de doctorat, en els termes que establisca el Consell de Govern.  
  
SECCIÓ 3a. DELS ENSENYAMENTS PROPIS  
  
Article 117. Disposicions comunes  
1. El Consell de Govern regularà els ensenyaments previstos en els apartats b) i c) de l'article 108.1, d'acord amb la legislació vigent i les disposicions d'aquest Estatut.  
2. Els ensenyaments a què es refereix l'apartat anterior respondran a criteris d'interès científic, cultural, artístic o professional, i no substituiran ni hauran de produir cap confusió o equívoc amb els ensenyaments que permeten obtenir títols oficials. Tampoc podran menyscabar els mitjans humans i materials que la Universitat dedica als estudis oficials.  
  
3. Aquests ensenyaments podran organitzar-se sota la responsabilitat exclusiva de la Universitat d'Alacant o en col·laboració amb altres universitats, institucions o entitats externes, mitjançant conveni.  
4. Els títols, diplomes i certificats corresponents a ensenyaments propis seran expedits per la rectora o rector.  
  
Article 118. Títols propis de grau   
1. Les facultats i escoles són els òrgans responsables de l'organització i coordinació dels ensenyaments propis de grau, en els termes previstos en la normativa de la Universitat.  
2. Les propostes d'estudis que permeten obtenir aquests títols propis hauran d'ajustar-se als procediments i requisits establits en la Universitat d'Alacant per als títols oficials de grau, i la seua aprovació correspondrà al Consell de Govern.  
3. Per a l'accés a aquestes titulacions caldrà que l'alumnat reunisca els requisits legals per a cursar estudis oficials de grau en la Universitat.  
  
Article 119. Ensenyaments propis de postgrau i especialització  
1. Les propostes d'estudis propis de postgrau i especialització podran fer-les departaments, facultats, escoles, instituts universitaris d'investigació i centres propis de la Universitat, amb l'acord previ dels seus òrgans col·legiats de govern. L'aprovació correspondrà al Consell de Govern.   
2. Tota proposta haurà d'estar acompanyada d'una memòria justificativa que incloga la programació docent dels estudis i la viabilitat econòmica d'aquests.  
  
Article 120. Cursos especials  
1. La Universitat podrà organitzar cursos especials, de naturalesa diversa i durada variable, destinats al perfeccionament i formació permanent i al llarg de la vida de l'alumnat, personal docent i investigador, personal d'administració i serveis i altres persones interessades; i expedir per la seua realització diplomes o certificats, que no tindran la consideració de títols universitaris.   
2. Les propostes d'aquests cursos hauran d'estar acompanyades d'una memòria justificativa que n'incloga la programació docent. L'aprovació correspondrà al Consell de Govern.  
  
SECCIÓ 4a. DELS PREMIS I RECONEIXEMENTS   
ACADÈMICS  
  
Article 121. Doctorat honoris causa  
La Universitat podrà atorgar el títol de doctora o doctor honoris causa a persones en les quals concórreguen mèrits rellevants o hagen prestat serveis destacats a la Universitat. Correspon al Consell de Govern acordar-ne el nomenament, a proposta de la rectora o rector o de les juntes de facultat o escola.  
  
Article 122. Premis extraordinaris  
El Consell de Govern podrà atorgar anualment premis extraordinaris dels estudis oficials de grau, màster universitari i doctorat en els termes que establisca la normativa pròpia de la Universitat.  
  
  
Article 123. Altres distincions  
El Consell de Govern podrà acordar la concessió de distincions i honors a persones i institucions en virtut de mèrits rellevants de caràcter acadèmic, científic, tècnic o artístic.  
  
CAPÍTOL II  
DE LA INVESTIGACIÓ I DE LA TRANSFERÈNCIA   
I DIFUSIÓ DEL CONEIXEMENT  
  
Article 124. Funció de la Universitat  
1. La investigació és fonament essencial de la docència i una eina primordial per al desenvolupament social a través de la transferència dels seus resultats a la societat. Constitueix una funció essencial de la Universitat, que deriva del seu paper clau en la generació de coneixement i de la seua capacitat d'estimular i generar pensament crític, clau de tot procés científic.  
2. La investigació de la Universitat d'Alacant haurà de respondre als corrents científics d'actualitat, procurant dedicar especial atenció a la resolució científica dels problemes i necessitats del seu entorn.  
  
3. La Universitat d'Alacant no subscriurà acords d'investigació ni finançarà projectes que tinguen com a objectiu el disseny i desenvolupament total o parcial d'armes bèl·liques.  
  
Article 125. Dret i deure   
1. La investigació és, alhora, un dret i un deure del personal docent i investigador de la Universitat.  
2. L'exercici de la llibertat d'investigació s'ha de fer compatible amb els programes d'investigació proposats en la mateixa Universitat i amb els mitjans materials i financers de què dispose.  
3. La Universitat fomentarà la mobilitat del seu personal docent i investigador, amb la finalitat de millorar-ne l'activitat investigadora, incentivant-ne la participació en programes externs i desenvolupant programes propis.   
4. La Universitat facilitarà la compatibilitat en l'exercici de la docència i la investigació i incentivarà el desenvolupament d'una trajectòria professional que permeta una dedicació més intensa a l'activitat docent o a la investigadora.  
  
Article 126. Estructures d'investigació  
1. Sense perjudici de la lliure investigació individual, les tasques d'investigació es portaran a terme, principalment, en grups d'investigació, departaments i instituts universitaris d'investigació, i es potenciarà el desenvolupament de programes d'investigació en equip.   
2. El Consell de Govern regularà els requisits que hagen de reunir els grups d'investigació perquè tinguen el reconeixement de la Universitat, als efectes previstos en la legislació. Es promourà que els grups d'investigació fomenten una presència equilibrada entre dones i homes en tots els seus àmbits.  
3. La Universitat podrà crear també altres estructures diferents de les anteriors per al desenvolupament de tasques d'investigació, a l'empara de les fórmules previstes en el títol I d'aquest Estatut.  
  
Article 127. Empreses de base tecnològica  
1. La Universitat d'Alacant podrà crear empreses de base tecnològica derivades del coneixement, la innovació i la tecnologia desenvolupades en aquesta, amb l'objecte d'impulsar la investigació i la transferència tecnològica i del coneixement a la societat.  
2. Seran empreses de base tecnològica de la Universitat d'Alacant aquelles promogudes per la Universitat, a sol·licitud del personal docent i investigador, que basen el seu objecte de negoci en coneixement, tecnologia o innovació desenvolupats per la Universitat, que complisquen els requisits establits per la legislació vigent i que siguen designades com a tals en el marc de la normativa pròpia.  
3. La creació d'empreses de base tecnològica serà acordada pel Consell de Govern, prèvia autorització del Consell Social, i s'ajustarà al procediment establit a aquest efecte en la normativa pròpia.  
4. L'acord, per part del Consell de Govern, per a la creació d'una empresa de base tecnològica implicarà l'autorització per a la cessió dels drets d'ús i explotació comercial de la tecnologia de titularitat de la Universitat requerida per al desenvolupament del projecte, així com també l'autorització per a la participació de la Universitat en el capital social de la futura companyia.  
5. Sempre que una empresa de base tecnològica siga creada o desenvolupada a partir de patents o de resultats generats per projectes d'investigació finançats totalment o parcialment amb fons públics i realitzats en la Universitat d'Alacant, el professorat funcionari dels cossos docents universitaris i el contractat amb vinculació permanent a la Universitat que fonamente la seua participació en els esmentats projectes podrà sol·licitar l'autorització per a incorporar-se a aquesta empresa, mitjançant una excedència temporal. A l'efecte de les condicions i el procediment per a la concessió d'aquesta excedència caldrà atenir-se al que disposa la corresponent normativa bàsica.  
  
Article 128. Foment de la investigació  
1. La Universitat procurarà obtenir recursos suficients per a la investigació, i n'organitzarà la distribució amb criteris de qualitat, economia i eficàcia.  
2. En la mesura de les seues disponibilitats pressupostàries, la Universitat potenciarà el desenvolupament de programes propis d'ajudes i la prestació de serveis de suport a la investigació científica, el desenvolupament tecnològic, la difusió de resultats i la innovació.  
3. Sense perjudici dels projectes propis de cada departament, institut universitari o grup d'investigació, i els específics del personal docent i investigador, la Universitat podrà fixar línies especials d'investigació, que podran ser objecte de finançament especial mitjançant l'acord del Consell Social i que tindran prioritat pel que fa al seu desenvolupament.  
  
Article 129. Col·laboració amb altres entitats o persones físiques  
1. Els grups d'investigació reconeguts per la Universitat, els departaments i els instituts universitaris d'investigació, i el seu professorat a través d'aquells o dels òrgans, centres o estructures dedicades a la canalització de les iniciatives investigadores i a la transferència dels resultats de la investigació, podran subscriure contractes amb persones, universitats o entitats públiques i privades per a fer treballs de caràcter científic, tècnic o artístic, així com també per a desenvolupar ensenyaments d'especialització o activitats específiques de formació, a l'empara del que disposa l'article 83 de la Llei Orgànica d'Universitats.  
  
2. En el marc de les normes bàsiques que dicte el Govern, el Consell de Govern regularà el procediment d'autorització dels treballs i de realització dels contractes que estableix l'apartat anterior, com també la destinació dels béns i recursos que amb aquests s'obtinguen. En tot cas, caldrà establir quantitats destinades en favor de la Universitat i dels departaments o instituts universitaris d'investigació, tenint en consideració l'import del contracte destinat a material inventariable.  
  
3. El Consell de Govern aprovarà una normativa que assegure la confidencialitat i el compliment dels compromisos adquirits, així com també les responsabilitats en les quals es puga incórrer si s'incompleixen.  
4. Queden exclosos del que disposa aquest article els contractes que puga formalitzar el personal docent i investigador per a la publicació dels seus treballs o estudis.  
5. En el desenvolupament d'activitats alienes a la seua condició de personal docent i investigador, aquests no podran comprometre la Universitat ni utilitzar els seus mitjans.  
  
Article 130. Invencions universitàries  
Les invencions realitzades pel personal docent i investigador de la Universitat es regiran pel que disposa la legislació aplicable i per les normes que, en desplegament d'aquesta, aprove el Consell de Govern.  
  
  
CAPÍTOL III  
DE L'EXTENSIÓ UNIVERSITÀRIA  
  
Article 131. Activitats d'extensió universitària  
1. La Universitat desenvoluparà activitats d'extensió universitària, dirigides a qualsevol integrant de la comunitat universitària i a la societat en general, a fi de contribuir a la difusió del coneixement i la cultura, la igualtat entre dones i homes, la promoció de l'esport, la millora de la qualitat de vida i la protecció del medi ambient, com a pressupòsits del progrés social.  
2. Les activitats d'extensió universitària de la Universitat d'Alacant prestaran especial atenció a les demandes socials del seu entorn. Singularment, promourà programes dirigits a persones grans.  
  
3. Les activitats d'extensió universitària podran desenvolupar-se en col·laboració amb altres entitats, públiques o privades, mitjançant conveni.  
4. A fi d'aconseguir la màxima integració possible de la Universitat en les comarques alacantines, es potenciarà la política de seus universitàries, a través dels convenis oportuns.  
Article 132. La cultura universitària   
1. La Universitat d'Alacant assumeix la responsabilitat de connectar l'universitari amb el sistema d'idees vives del seu temps. Amb aquesta finalitat, potenciarà el seu compromís amb la reflexió intel·lectual, la creació i la difusió de la cultura.  
2. En la seua funció de difusió del coneixement i la cultura, la Universitat durà a terme una comunicació transparent, veraç, que responga als interessos generals de la institució i que contribuïsca a la integració social.  
3. Per al desenvolupament de la seua política cultural, la Universitat d'Alacant tindrà en compte la pluralitat lingüística i cultural de la societat de la Comunitat Valenciana, així com també la promoció de la llengua pròpia d'aquesta.  
  
Article 133. L'esport universitari  
1. La Universitat d'Alacant assumeix la pràctica esportiva i l'adquisició d'hàbits de vida saludable com a part de la formació de l'alumnat i la considera d'interès general per a qualsevol integrant de la comunitat universitària.  
2. La Universitat establirà mesures per a afavorir la pràctica esportiva entre integrants de la comunitat universitària i la compatibilitat efectiva amb la formació acadèmica dels seus estudiants.  
  
Article 134. La cooperació per al desenvolupament  
La Universitat d'Alacant fomentarà la participació dels qui integren la comunitat universitària en projectes de cooperació internacional i solidaritat, així com també en activitats que suposen un impuls de la cultura de la pau, del desenvolupament sostenible i del respecte al medi ambient, com a elements essencials per al progrés solidari.  
  
CAPÍTOL IV  
DEL SUPORT A LES ACTIVITATS DE LA UNIVERSITAT  
  
Article 135. Suport a les activitats de la Universitat  
1. La Universitat d'Alacant posarà a la disposició del seu personal els mitjans necessaris per a l'adequat desenvolupament de les seues obligacions docents i d'investigació. A aquest efecte, fomentarà la formació tècnica, pedagògica i investigadora del professorat, així com la innovació tecnològica en la docència i la investigació.  
2. De la mateixa manera, posarà a la disposició dels estudiants els mitjans necessaris, tant en instal·lacions com en equipament, perquè puguen desenvolupar plenament l'estudi i la seua formació integral en la Universitat.  
3. La Universitat d'Alacant posarà en funcionament les unitats de gestió que es consideren necessàries per a contribuir a la consecució de la millora de la qualitat docent i investigadora i del rendiment de l'aprenentatge dels seus estudiants.  
  
TÍTOL IV  
DE LA COMUNITAT UNIVERSITÀRIA  
  
CAPÍTOL I  
DISPOSICIÓ GENERAL  
  
Article 136. Composició  
La comunitat universitària està integrada per personal docent i investigador, estudiants i personal d'administració i serveis, d'acord amb el que preveuen la normativa vigent i aquest Estatut.  
  
CAPÍTOL II  
DEL PERSONAL DOCENT I INVESTIGADOR  
  
SECCIÓ 1a. DISPOSICIONS GENERALS  
  
Article 137. Composició  
El personal docent i investigador de la Universitat està compost per funcionàries i funcionaris dels cossos docents universitaris, per personal contractat laboral i per personal investigador en formació.  
  
  
  
Article 138. Legislació aplicable  
1. El professorat universitari funcionari es regirà per la Llei Orgànica d'Universitats i les seues disposicions de desenvolupament, per la legislació general de funcionaris que li siga aplicable i per aquest Estatut.  
2. El personal docent i investigador contractat es regirà per la Llei Orgànica d'Universitats, per la normativa autonòmica i altres normes de desenvolupament, per aquest Estatut, així com també per la legislació aplicable al personal laboral al servei de les administracions públiques.  
  
SECCIÓ 2a. DELS COSSOS DOCENTS DE   
PROFESSORAT UNIVERSITARI  
  
Article 139. Categories docents  
1. El professorat universitari funcionari pertanyerà als següents cossos docents:  
a) Catedràtics d'universitat.  
b) Professors titulars d'universitat.  
2. El professorat que pertanya als dos cossos tindrà plena capacitat docent i investigadora.  
  
Article 140. Procediment d'accés  
Per a accedir als cossos de funcionaris docents universitaris caldrà haver obtingut una valoració positiva prèvia segons el procediment d'avaluació de la qualitat dels mèrits i competències de les i els aspirants previst en la legislació vigent. El procediment d'accés es durà a terme segons preveuen la Llei Orgànica d'Universitats i el seu desenvolupament.  
  
Article 141. Convocatòria dels concursos d'accés  
1. La determinació de les places de professorat funcionari que hagen de ser proveïdes mitjançant concurs d'accés entre els qui hagen rebut una valoració positiva en el procediment d'avaluació de la qualitat de mèrits i competències es realitzarà segons estableix l'article 162 d'aquest Estatut.   
2. La Universitat convocarà els corresponents concursos d'accés a cossos de funcionaris docents en el Butlletí Oficial de l'Estat i en el Diari Oficial de la Comunitat Valenciana. Els terminis per a presentar-se als concursos comptaran des de l'endemà de ser publicat en el Butlletí Oficial de l'Estat.  
3. El Consell de Govern aprovarà les normes necessàries per a la convocatòria i desenvolupament dels concursos, així com també els criteris generals de valoració, amb subjecció al que estableixen l'article següent i l'apartat g) de l'article 60 d'aquest Estatut.  
4. Igualment, el Consell de Govern, vist l'informe dels respectius consells de departament, aprovarà, si escau, les característiques específiques de cada convocatòria.  
  
Article 142. Criteris de valoració i desenvolupament dels concursos  
1. En les convocatòries es faran públics els criteris per a l'adjudicació de les places, així com també la composició de les comissions jutjadores.  
2. Constitueixen criteris bàsics de valoració els següents:  
a) L'historial acadèmic, docent i investigador de la candidata o candidat, així com també el seu projecte docent i investigador, i els mèrits relacionats amb la plaça objecte de concurs; es tindran en consideració, si escau, les corresponents avaluacions positives.  
b) L'activitat professional docent no universitària i qualsevol altra activitat professional, relacionada amb la plaça.  
c) La consecució de patents i registres, si escau, derivats de l'activitat investigadora o professional.  
d) Altres mèrits acadèmics i de gestió universitària.  
e) El coneixement de les llengües oficials de la Universitat d'Alacant.  
3. La convocatòria determinarà les fases de desenvolupament del concurs, entre les quals haurà d'incloure's la realització d'una prova específica i pública en la qual s'hauran de contrastar les capacitats de la candidata o candidat per a l'exposició i el debat.  
4. Les propostes de les comissions hauran de contenir una valoració motivada i individualitzada de cada candidat.  
  
Article 143. Composició de les comissions jutjadores dels concursos d'accés  
1. Els concursos d'accés a places dels cossos docents universitaris seran resolts per una comissió formada per cinc integrants, designats per la rectora o rector, amb l'acord previ del Consell de Govern, després de la proposta del consell de departament al qual corresponga la plaça convocada, de la manera que es determine reglamentàriament.  
  
2. Els qui integren les comissions hauran de pertànyer a algun dels cossos docents universitaris i posseir la categoria funcionarial igual, equivalent o superior a la plaça objecte de concurs. Hauran de comptar amb el reconeixement de l'activitat docent i investigadora mínima exigida per la legislació. En tot cas, almenys un dels integrants de les comissions haurà de pertànyer al cos de catedràtics d'universitat.  
  
3. La designació d'integrants haurà de realitzar-se garantint la necessària aptitud científica i docent dels seus components. Aquesta composició haurà d'ajustar-se als principis d'imparcialitat i professionalitat dels seus integrants, procurant la composició equilibrada entre dones i homes, llevat que no siga possible per raons fundades i objectives degudament motivades.  
  
Article 144. Reingrés al servei actiu del professorat en situació d'excedència  
1. El reingrés al servei actiu del professorat funcionari en situació d'excedència voluntària s'efectuarà mitjançant l'obtenció d'una plaça en els concursos d'accés als cossos docents universitaris de la Universitat.  
2. L'adscripció provisional del professorat funcionari de la Universitat en situació d'excedència voluntària que vulga reingressar al servei actiu serà acordada per la rectora o rector, amb la prèvia petició de la persona interessada, sempre que hi haja plaça vacant en el cos i l'àrea de coneixement corresponent.  
3. La funcionària o funcionari adscrit provisionalment té l'obligació de participar en qualsevol concurs que convoque la Universitat per a cobrir places en el seu cos i àrea de coneixement. L'incompliment d'aquesta obligació determinarà la pèrdua de l'adscripció provisional. Així mateix, tindrà tots els drets i obligacions corresponents a la plaça que li siga adscrita, excepte l'exercici de càrrecs en òrgans unipersonals de govern.  
4. El reingrés al servei actiu serà automàtic i definitiu quan hi concórreguen les circumstàncies i els requisits previstos en la normativa vigent. En aquests supòsits, quan siguen més d'un els funcionaris docents que sol·liciten la mateixa plaça, es resoldrà en virtut del criteri d'antiguitat en el corresponent cos docent.  
  
SECCIÓ 3a. DEL PERSONAL DOCENT I   
INVESTIGADOR CONTRACTAT  
  
Article 145. Categories  
1. El personal docent i investigador contractat està constituït per les categories següents:  
a) Ajudant.  
b) Professor ajudant doctor.  
c) Professor contractat doctor.  
d) Professor associat.  
e) Professor visitant.  
f) Professor emèrit.  
2. La contractació de personal docent i investigador, excepte la del professorat visitant i emèrit, es farà mitjançant concursos als quals caldrà donar la necessària publicitat. La selecció s'haurà d'efectuar amb respecte als principis constitucionals d'igualtat, mèrit i capacitat, i als requisits específics que la legislació vigent exigisca per a cada modalitat contractual, i de conformitat amb el que preveu aquest Estatut.   
  
3. D'acord amb la normativa aplicable i amb el que estableix aquest Estatut, el Consell de Govern establirà les obligacions docents, tant lectives com de tutories i assistència a l'alumnat, com també, quan escaiga, les investigadores del personal docent i investigador contractat, segons els diferents règims de dedicació.  
4. Les places de personal contractat, classificades així en la relació de llocs de treball, no podran superar el quaranta-nou per cent del total d'efectius que constituïsquen el personal docent i investigador de la Universitat. No es computarà com a personal docent i investigador contractat els qui no impartisquen docència en els ensenyaments que permeten obtenir títols oficials, així com el personal propi dels instituts d'investigació adscrits a la Universitat.  
  
Article 146. Professorat contractat doctor  
1. Els contractes de professor doctor seran de caràcter indefinit i amb dedicació a temps complet.  
2. La finalitat del contracte serà exercir, amb plena capacitat docent i investigadora, tasques de docència i investigació, o prioritàriament d'investigació; en aquest cas, caldrà atenir-se a les normes que establisca el Consell de Govern.  
3. El contracte se subscriurà amb els qui posseïsquen el títol de doctora o doctor i hagen rebut l'avaluació positiva per part dels òrgans d'avaluació nacionals o autonòmics.  
4. En els concursos públics d'aquestes places serà mèrit preferent pertànyer als cossos de funcionaris docents o haver rebut una valoració positiva en el procediment d'avaluació de la qualitat de mèrits i competències al qual fa referència l'article 140 d'aquest Estatut.  
  
  
Article 147. Professorat ajudant doctor  
1. Els contractes de professor ajudant doctor seran de caràcter temporal i amb dedicació a temps complet. Les funcions seran docents i investigadores.  
2. El contracte se subscriurà amb els qui posseïsquen el títol de doctora o doctor i hagen rebut l'avaluació positiva per part dels òrgans d'avaluació nacionals o autonòmics.  
3. Serà mèrit preferent en la contractació l'estada de la candidata o candidat en universitats o centres d'investigació de reconegut prestigi, espanyols o estrangers, diferents de la Universitat d'Alacant.  
4. El Consell de Govern establirà les condicions per a la contractació, la durada del contracte i el procediment per a l'eventual pròrroga.  
  
  
Article 148. Ajudant  
1. Els contractes d'ajudant seran a temps complet i amb durada determinada.   
2. La Universitat podrà contractar com a ajudant a qui haja sigut admès o als qui estiguen en condicions de ser admesos en els estudis de doctorat.  
3. La finalitat principal del contracte serà completar la formació docent i investigadora. Les i els ajudants hauran de col·laborar en tasques docents dins dels límits establits legalment.  
4. El Consell de Govern establirà les condicions per a la contractació, la durada del contracte i el procediment per a l'eventual pròrroga.  
  
  
Article 149. Professorat associat  
1. Els contractes de professor associat seran a temps parcial, de durada determinada i amb funcions exclusivament docents.   
2. El contracte es podrà subscriure amb especialistes de reconeguda competència que acrediten exercir la seua activitat professional fóra de l'àmbit acadèmic universitari.  
3. La finalitat del contracte serà desenvolupar tasques docents a través de les quals s'aporten els coneixements i l'experiència professionals a la Universitat.  
4. Excepcionalment es podrà contractar professorat associat, sense necessitat de plaça vacant en la relació de llocs de treball, per a satisfer provisionalment necessitats de docència sobrevinguda. Els contractes no seran renovats en cas de finalització de la causa que va donar lloc a la contractació.  
5. El Consell de Govern establirà la durada d'aquests contractes i el procediment per a l'eventual renovació.  
  
Article 150. Professorat visitant  
1. La Universitat podrà contractar professors visitants entre professores i professors i investigadores i investigadors de reconegut prestigi d'altres universitats i centres d'investigació, tant espanyols com estrangers.  
2. La finalitat del contracte serà exercir tasques docents o investigadores a través de les quals s'aporten els coneixements i l'experiència docent i investigadora.  
3. El contracte serà de caràcter temporal, amb la durada que acorden les parts, i dedicació a temps complet o parcial.  
4. El Consell de Govern establirà les condicions que hauran de reunir les candidates o candidats, la durada dels contractes i el procediment per a l'eventual renovació.  
  
Article 151. Professorat emèrit  
1. La Universitat podrà nomenar professors emèrits entre professores i professors jubilats que hagen prestat serveis destacats a la Universitat.  
2. Els contractes de professores i professors emèrits seran a temps complet o parcial, amb durada determinada i eventual pròrroga. Les funcions del professorat emèrit seran investigadores i docents, les quals es duran a terme preferentment en seminaris, cursos monogràfics, d'especialització i programes de postgrau.  
3. El professorat emèrit podrà realitzar tot tipus d'activitats acadèmiques, excepte l'exercici de càrrecs en òrgans de govern i de gestió unipersonals.  
4. La contractació de professorat emèrit requereix el compliment de les condicions que establisca el Consell de Govern.  
  
Article 152. Convocatòria i procediment  
1. La determinació de les places que hagen de ser proveïdes mitjançant concurs públic per a la selecció de personal contractat es farà d'acord amb el que estableix l'article 162 d'aquest Estatut.  
2. La Universitat convocarà els concursos corresponents en el Diari Oficial de la Comunitat Valenciana.  
3. El Consell de Govern aprovarà les normes necessàries per a la convocatòria i desenvolupament dels concursos, així com també els criteris generals de valoració, i adequarà a la naturalesa dels contractes el que estableix l'article 142 d'aquest Estatut.  
4. Els contractes es formalitzaran per escrit, d'acord amb els models que aprove el Consell de Govern.  
  
Article 153. Comissions de selecció  
1. Els concursos de selecció de personal contractat seran resolts per una comissió per a cada facultat o escola formada per cinc integrants, amb els seus respectius suplents, del professorat amb vinculació permanent.   
La composició d'aquestes comissions es regirà per les regles següents:  
a) La presidenta o president serà designat per la rectora o rector.  
  
b) Dos integrants seran designats per la rectora o rector.  
c) El departament designarà dos integrants entre el professorat de l'àmbit de coneixement objecte del concurs.  
d) Actuarà de secretària o secretari l'integrant de menor categoria i antiguitat.   
e) Els qui integren aquestes comissions hauran d'estar en possessió del grau de doctor quan s'exigisca aquest requisit en les corresponents figures contractuals.  
2. Les resolucions de les comissions hauran de contenir una valoració motivada i individualitzada de cada candidata o candidat. Contra aquestes es podrà interposar recurs d'alçada davant la rectora o rector.  
3. Sense perjudici del que establisca la normativa laboral aplicable, el Consell de Govern regularà la participació de les organitzacions sindicals en aquests concursos.  
  
SECCIÓ 4a. D'ALTRES CATEGORIES  
  
Article 154. Personal per a obra o servei determinat  
1. La Universitat podrà contractar per a obra o servei determinat personal investigador, personal tècnic o altre personal, per a desenvolupar projectes concrets d'investigació científica o tècnica.  
2. En tot cas, caldrà donar una adequada publicitat a aquests contractes, i la selecció s'haurà de fer respectant els principis constitucionals d'igualtat, mèrit i capacitat. D'acord amb l'obra o servei concrets, o amb el projecte d'investigació científica o tècnica, es podrà determinar un perfil específic del contracte.  
3. El Consell de Govern determinarà les normes a seguir en els supòsits anteriors, i establirà les condicions i el procediment de contractació.  
  
Article 155. Col·laboradors honorífics  
1. La rectora o rector podrà nomenar, a proposta dels consells de departament i amb l'informe previ del Consell de Govern, col·laboradors honorífics amb funcions de suport i assistència a l'ensenyament, com també per a fer tasques d'investigació, entre especialistes de reconeguda competència que acrediten una experiència professional fora de l'àmbit acadèmic universitari.  
2. El nomenament de col·laborador honorífic es farà per a un curs acadèmic, amb possibilitat de renovació.  
3. Pel seu caràcter honorífic, aquests nomenaments no comporten cap efecte de tipus econòmic, administratiu, laboral o de participació en els òrgans de govern i gestió de la Universitat.  
  
Article 156. Personal investigador en formació  
1. Es considera personal investigador en formació qui gaudisca de beca oficial o contracte laboral per a la formació de personal docent i investigador en la Universitat, obtinguts mitjançant procediments públics de concurrència selectiva.  
2. El personal investigador en formació haurà d'estar adscrit a un departament o institut universitari d'investigació i tindrà els drets i les obligacions que específicament deriven de la seua beca o contracte, així com els establits en la normativa vigent.  
3. A l'efecte de representació i participació en els òrgans universitaris, caldrà atenir-se al que disposa aquest Estatut.  
4. La Universitat fomentarà la plena formació científica i docent del personal investigador en formació.  
5. Dins de les possibilitats pressupostàries, la Universitat establirà programes propis de beques i de mobilitat del personal investigador en formació, i procurarà facilitar-los estades en altres centres d'investigació.  
6. La condició de personal investigador en formació serà valorada com a mèrit en els processos de selecció per a contractar ajudants.  
  
  
SECCIÓ 5a. DELS DRETS I DEURES  
  
Article 157. Drets  
A més dels que siguen reconeguts per les lleis, el personal docent i investigador té els drets següents:  
a) La llibertat acadèmica, que es manifesta en les llibertats de càtedra i investigació.  
b) Accedir a activitats de formació per a la millora de la tasca docent i investigadora.  
c) Conèixer els procediments i els sistemes d'avaluació del seu rendiment establits per la Universitat.  
d) Disposar dels mitjans adequats per al desenvolupament de les seues funcions.  
e) L'estabilitat i la promoció professional.  
f) Estar degudament informats de les qüestions que afecten la vida universitària, així com també dels acords dels òrgans col·legiats de la Universitat que els afecten.  
g) Participar en els òrgans de govern i gestió de la Universitat, en la forma que preveu aquest Estatut i en la que determine la normativa aplicable.  
h) Associar-se i sindicar-se lliurement, així com també negociar amb la Universitat les seues condicions de treball, d'acord amb les vies establides en la legislació vigent.  
i) La utilització adequada de les instal·lacions, els serveis i les infraestructures, d'acord amb les normes d'ús.  
j) El gaudi de les prestacions assistencials establides per la Universitat.  
k) La conciliació de la vida familiar i laboral.  
l) L'ús de la llengua oficial de la seua elecció, sense menyscapte de les mesures impulsades per a normalitzar l'ús del valencià i potenciar el coneixement de llengües estrangeres.  
  
Article 158. Llicències  
1. D'acord amb el que disposa la legislació vigent, la Universitat d'Alacant podrà concedir llicències per estudis al seu professorat per a fer activitats docents o investigadores vinculades a una universitat, institut o centre d'investigació, nacional o estranger.  
2. Les llicències seran concedides per la rectora o rector, que demanarà informe del respectiu consell de departament. S'exigirà el compliment dels requisits que estableix la normativa aplicable i els que determine el Consell de Govern. La concessió de la llicència fixarà les retribucions a percebre, si escau, durant el temps de benefici d'aquesta.  
  
  
Article 159. Programes de mobilitat  
1. La Universitat establirà programes de foment de la mobilitat del seu professorat, per si sola o a través dels oportuns convenis amb altres institucions públiques o privades.   
2. Com a acció específica de mobilitat, el professorat que pertanya als cossos docents universitaris i el professorat contractat amb vinculació permanent podran beneficiar-se de períodes sabàtics d'acord amb les normes que fixe el Consell de Govern i les disponibilitats pressupostàries.  
3. La Universitat, en coordinació amb els poders públics, participarà en línies de foment especials per a la mobilitat dels ajudants.  
  
  
Article 160. Deures  
Són deures del personal docent i investigador, a més dels establits en les lleis, els següents:  
a) Exercir les funcions docents i d'investigació i contribuir als fins de la Universitat.  
b) Assumir les responsabilitats derivades de l'exercici de les funcions assignades al seu lloc de treball.  
c) Observar les disposicions i instruccions dels òrgans de la Universitat.  
d) Mantenir permanentment actualitzats els coneixements científics i la metodologia didàctica.  
e) Participar en els sistemes d'avaluació i qualitat del rendiment docent i científic que oportunament establisquen els òrgans competents.  
f) Atendre adequadament els diversos usuaris i coadjuvar en la qualitat del servei públic de l'educació superior.  
g) Exercir les responsabilitats dels càrrecs per als quals hagen sigut designats.  
h) Respectar els béns de la Universitat i fer-ne un bon ús.  
i) Complir amb el que disposen aquest Estatut i les altres normes pròpies de la Universitat.  
  
Article 161. Obligacions docents, investigadores i de permanència   
1. Les obligacions docents, investigadores i de permanència del professorat seran les establides en la normativa aplicable i en la relació de llocs de treball de la Universitat.  
2. Queden exempts de l'obligació de docència i tutoria:  
- la rectora o rector,  
- les vicerectores o vicerectors,  
- la secretària o secretari general.  
Queda reduïda en un setanta-cinc per cent l'obligació de docència i tutoria per a:  
- la degana o degà de facultat,  
- la directora o director d'escola.  
Queda reduïda en un cinquanta per cent l'obligació de docència i tutoria per a:  
- la directora o director de departament,  
- la directora o director d'institut universitari d'investigació,  
- la vicedegana o vicedegà de facultat,  
- la subdirectora o subdirector d'escola,  
- la secretària o secretari de facultat,  
- la secretària o secretari d'escola,  
- la vicesecretària o vicesecretari general,  
- la directora o director de secretariat.  
Queda reduïda en un trenta-tres per cent l'obligació de docència i tutoria per a:  
- la subdirectora o subdirector de departament,  
- la subdirectora o subdirector d'institut universitari d'investigació,  
- la secretària o secretari de departament,  
- la secretària o secretari d'institut universitari d'investigació.  
  
3. El Consell de Govern podrà incrementar o disminuir les reduccions previstes en el punt anterior, així com també acordar altres reduccions o exempcions.  
4. D'acord amb la legislació vigent, el professorat de la Universitat sol·licitarà el règim de dedicació al qual desitja acollir-se. En aquest cas, la Universitat concedirà el règim sol·licitat en la mesura en què les necessitats del servei ho permeten i segons les disponibilitats pressupostàries.  
  
SECCIÓ 6a. DE LA RELACIÓ DE LLOCS   
DE TREBALL I REGISTRE  
  
Article 162. Relació de llocs de treball del professorat  
1. El Consell de Govern, amb els informes de la comissió amb competències en matèria de professorat i dels departaments, i després de la negociació amb la Mesa Negociadora, establirà la relació de llocs de treball de tot el personal docent i investigador en la qual quedaran degudament classificades les diverses places, la seua forma de provisió i les seues obligacions docents.   
2. Seguint el mateix procediment previst en el paràgraf anterior, podran acordar-se modificacions de la plantilla, segons les necessitats docents i d'investigació, per ampliació o minoració de les places existents o per canvi de denominació de les places vacants.  
3. La relació de llocs de treball del personal docent i investigador haurà de ser establida anualment en l'estat de despeses del pressupost de la Universitat.  
4. La relació de llocs de treball del personal docent i investigador contractat, així com també qualsevol modificació d'aquesta, haurà de ser comunicada a la conselleria competent en matèria d'universitats.  
5. La relació de llocs de treball del professorat serà pública.  
  
Article 163. Registre de personal  
La Universitat mantindrà un registre del personal docent i investigador. En el full de serveis de cada persona hi haurà, actualitzades, totes les incidències derivades de la relació de serveis, d'acord amb el que preveu la normativa aplicable.  
  
CAPÍTOL III  
DE L'ALUMNAT  
  
SECCIÓ 1a. DISPOSICIONS GENERALS  
  
Article 164. Condició d'estudiant  
Són estudiants de la Universitat d'Alacant totes les persones que cursen ensenyaments oficials en algun dels tres cicles universitaris, ensenyaments de formació contínua o altres estudis oferits per la Universitat.  
  
Article 165. Règim de permanència  
El Consell Social, bé a iniciativa pròpia o a proposta del Consell de Govern i amb l'informe previ del Consell d'Universitats, aprovarà les normes que regulen el progrés i la permanència d'estudiants en la Universitat, d'acord amb les característiques dels estudis corresponents.  
  
  
SECCIÓ 2a. DELS DRETS I DEURES  
  
Article 166. Drets  
L'alumnat de la Universitat d'Alacant, en la seua condició de tal i d'acord amb la naturalesa dels ensenyaments respectius, té els drets següents:  
a) Rebre un adequat ensenyament científic, tècnic i cultural.  
b) La participació en l'ordenació i programació dels ensenyaments, així com en el control de la seua qualitat i de la tasca docent del professorat, d'acord amb el procediment oportú.  
c) Ser assistits durant la seua formació mitjançant un sistema eficaç d'orientació i seguiment de caràcter transversal de la seua titulació, que complete la docència com a formació integral i crítica de les i els estudiants i com a preparació per a l'exercici d'activitats professionals.  
  
d) Rebre una valoració objectiva del seu rendiment acadèmic, així com exercir els mitjans d'impugnació corresponents, segons el procediment establit.  
e) Conèixer amb suficient antelació el pla docent de les matèries o assignatures en les quals preveja matricular-se i les dates de realització de les proves d'avaluació.  
f) L'avaluació del seu rendiment acadèmic basada en criteris públics i objectius i que haurà de tendir cap a l'avaluació formativa i contínua, entesa com a element del procés ensenyament-aprenentatge.  
g) El benefici de les ajudes econòmiques i assistencials establides per la Universitat i les previstes per la llei.  
h) Rebre informació i assessorament sobre l'organització, contingut i exigències dels diferents estudis universitaris i procediments d'ingrés, així com també de l'orientació i eixides professionals d'aquests estudis.  
i) La promoció i la realització d'activitats culturals, esportives, de representació estudiantil, solidàries i de cooperació, com a complement al desenvolupament de la seua formació universitària.  
j) La utilització de manera adequada d'instal·lacions i altres elements materials de la Universitat, d'acord amb les normes reguladores d'ús.  
k) La protecció de la Seguretat Social en els termes i condicions que establisquen les disposicions legals.  
l) La participació activa i democràtica, a través dels seus representants, en el govern i la gestió de la Universitat d'Alacant, en els casos i en la forma que preveuen aquest Estatut i les disposicions reglamentàries que el despleguen.  
m) La llibertat d'expressió, de reunió i d'associació en l'àmbit universitari.  
n) La igualtat d'oportunitats, sense cap discriminació, en l'accés a la Universitat, ingrés en els centres, permanència en la Universitat i exercici dels seus drets acadèmics.  
o) Una atenció que facilite compaginar els estudis amb l'activitat laboral.  
p) L'ús de la llengua oficial de la seua elecció en totes les seues activitats acadèmiques o extraacadèmiques, sense menyscapte de les mesures impulsades per a normalitzar l'ús del valencià i potenciar el coneixement de llengües estrangeres.  
q) Expressar col·lectivament les seues reivindicacions en els termes que establisca l'Estatut d'Estudiants de la Universitat d'Alacant.  
r) Tots aquells establits en la legislació vigent.  
  
Article 167. Avaluació de l'aprenentatge de l'alumnat   
1. Els criteris d'avaluació de cada assignatura hauran de formar part de les seues respectives guies docents, que hauran de publicar els centres amb antelació suficient, i en tot cas abans de l'obertura del període de matrícula.  
2. Les persones responsables de les titulacions hauran de vetlar perquè l'avaluació s'ajuste al que estableixen els plans docents de les matèries i assignatures, d'acord amb els criteris que establisquen el sistema marc de garantia intern de la qualitat de la Universitat d'Alacant i els objectius i competències del títol corresponent.  
3. Les normes d'avaluació de cada assignatura s'hauran de publicar amb antelació suficient, i en tot cas abans de l'obertura del període de matrícula.   
4. El disseny de les proves s'haurà de realitzar amb criteris de transparència i objectivitat.  
5. Els centres i unitats responsables de les assignatures disposaran tot allò que siga necessari perquè el seu professorat conserve, en la Universitat d'Alacant, els treballs i memòries de pràctiques amb suport material únic, i tots aquells documents que hagen servit per a establir la qualificació de l'alumnat, fins a la finalització del curs següent, en els termes previstos en la normativa aplicable.  
La Universitat proporcionarà la infraestructura tecnològica necessària per a garantir que el professorat puga conservar adequadament aquests documents independentment del suport usat per al seu lliurament i avaluació.  
6. L'alumnat haurà de ser informat periòdicament de la seua evolució. Tindrà dret a sol·licitar la revisió de la qualificació obtinguda a través de qualsevol procediment de control de coneixements i a sol·licitar-ne la modificació.  
  
Article 168. Prestacions  
1. A fi que ningú quede exclòs de l'estudi per raons econòmiques, la Universitat, sense perjudici de l'acció de l'Estat i de la Generalitat, establirà per tots els mitjans al seu abast una política d'ajudes econòmiques a l'estudi, dirigida preferentment a l'alumnat de menor capacitat econòmica personal o familiar. Entre aquestes mesures, la Universitat disposarà de modalitats d'exempció parcial o total del pagament dels preus públics per prestació de serveis acadèmics.  
2. Igualment, la Universitat haurà de proporcionar als seus estudiants la prestació de serveis assistencials que faciliten l'adquisició de determinats béns o la utilització de serveis en condicions més favorables que les que hi ha per a altres adquirents o usuaris.  
3. La Universitat haurà d'adoptar les accions necessàries dirigides a aconseguir la plena integració en la comunitat universitària d'estudiants amb discapacitats físiques, psíquiques o sensorials.  
4. La Universitat haurà de garantir una adequada publicitat, a través de tots els mitjans al seu abast, de les diverses prestacions que ofereix als seus estudiants.  
  
Article 169. Deures  
L'alumnat de la Universitat d'Alacant té els deures següents:  
  
a) Complir les tasques d'estudi i investigació que els corresponguen com a universitaris.  
b) Observar la disciplina acadèmica i cooperar en el desenvolupament de la vida universitària.  
c) Respectar els principis de convivència democràtica en el si de la comunitat universitària.  
d) Assumir les responsabilitats dels càrrecs per als quals hagen sigut elegits.  
e) Respectar els béns de la Universitat i fer-ne un bon ús.  
f) Complir amb el que disposen aquest Estatut i les altres normes de la Universitat.  
g) Tots aquells establits en la legislació vigent.  
  
Article 170. L'Estatut d'Estudiants  
A proposta del Consell d'Estudiants, el Consell de Govern aprovarà l'Estatut d'Estudiants de la Universitat d'Alacant, en el qual es desenvoluparan els drets i els deures recollits en aquest capítol i s'establiran les garanties necessàries per a l'adequat exercici dels drets, en el marc de la legislació vigent.  
  
SECCIÓ 3a. DELS ÒRGANS DE REPRESENTACIÓ  
  
Article 171. El Consell d'Estudiants  
1. El Consell d'Estudiants és l'òrgan col·legiat de representació de l'alumnat. Estarà compost, com a mínim, per l'alumnat del Claustre Universitari i les i els representants dels claustres de facultat o escola.  
  
2. El reglament de règim intern, que en determinarà les funcions, organització i funcionament, haurà de ser aprovat pel Consell de Govern, a proposta del Consell d'Estudiants.  
3. Igualment, el Consell de Govern haurà d'aprovar el reglament marc relatiu a les delegacions d'estudiants, a proposta del Consell d'Estudiants.  
  
Article 172. La presidenta o president del Consell d'Estudiants  
1. La presidenta o president del Consell d'Estudiants és el màxim òrgan unipersonal de representació de l'alumnat. Serà elegit pel Consell d'Estudiants entre els seus integrants, d'acord amb el procediment que establisca el seu reglament, i nomenat per la rectora o rector.  
  
2. Correspon a la presidenta o president del Consell d'Estudiants:  
  
a) Representar el Consell d'Estudiants davant els diversos òrgans de la Universitat.  
b) Convocar i presidir el Consell d'Estudiants.  
c) Qualsevol altra funció que li encomane el Consell d'Estudiants.  
  
  
Article 173. Les delegacions d'estudiants  
1. En cada facultat o escola hi haurà una delegació d'estudiants, com a òrgan de representació col·lectiva. Cada delegació estarà composta, com a mínim, per l'alumnat del Claustre Universitari elegit en representació de cada facultat o escola i per l'alumnat dels respectius claustres de centre.  
2. El reglament de règim intern de cada delegació, que en determinarà les funcions, composició i funcionament, haurà de ser aprovat per la junta de centre corresponent.  
  
Article 174. Òrgans sectorials  
El Consell d'Estudiants podrà establir òrgans sectorials de representació d'estudiants amb l'objectiu de canalitzar la participació de l'alumnat en temes d'interès universitari. Aquests òrgans tindran un reglament aprovat pel Consell de Govern, a proposta del Consell d'Estudiants.  
  
  
Article 175. Mitjans i participació  
1. La Universitat dotarà els òrgans de representació d'estudiants dels mitjans necessaris per al desenvolupament de les seues funcions. Igualment, garantirà que els seus estudiants puguen compaginar la seua condició de representants amb els estudis que realitzen, i evitarà que es produïsca cap perjudici en els seus drets.  
2. La Universitat fomentarà la participació activa dels seus estudiants, i també potenciarà les seues associacions.  
  
CAPÍTOL IV  
DEL PERSONAL D'ADMINISTRACIÓ I SERVEIS  
  
SECCIÓ 1a. DISPOSICIONS GENERALS  
  
Article 176. Composició  
El personal d'administració i serveis està format per funcionàries i funcionaris de les escales de la mateixa Universitat i per personal laboral contractat, així com també per personal funcionari que pertany als cossos i escales d'altres administracions públiques.  
  
Article 177. Funcions  
Correspon al personal d'administració i serveis de la Universitat d'Alacant l'exercici de la gestió i l'administració, particularment en les àrees de recursos humans, organització administrativa, assumptes econòmics, informàtica, arxius, biblioteques, informació, serveis generals, serveis cientificotècnics; el suport a la investigació i la transferència de tecnologia i també qualsevol altre procés de gestió administrativa i de suport que es considere necessari per a la Universitat en el compliment dels seus objectius; així com també el suport, l'assistència i l'assessorament a les autoritats acadèmiques.  
  
Article 178. Legislació aplicable  
1. El personal funcionari d'administració i serveis s'haurà de regir per la Llei Orgànica d'Universitats i les seues disposicions de desplegament, per la legislació de funcionaris i per aquest Estatut.  
2. El personal laboral d'administració i serveis s'haurà de regir per la Llei Orgànica d'Universitats i les seues normes de desplegament, per aquest Estatut, com també per la legislació laboral i els convenis col·lectius que li siguen aplicables.  
3. El Consell de Govern aprovarà un reglament específic per al desplegament del règim jurídic del personal d'administració i serveis, dins del seu àmbit de competències i d'acord amb el que preveu aquest capítol.  
  
  
SECCIÓ 2a. DE L'ORGANITZACIÓ ADMINISTRATIVA   
I DEL PERSONAL  
  
Article 179. Dependència orgànica i funcional  
El personal d'administració i serveis depèn orgànicament de la rectora o rector i, per delegació d'aquest, de la o el gerent. Funcionalment, depèn de la persona responsable de la unitat a què estiga adscrit.  
  
  
Article 180. Organització administrativa  
L'organització del personal d'administració i serveis serà establida pel Consell de Govern, a proposta de la o el gerent.  
  
Article 181. Relació de llocs de treball  
1. El Consell Social, a proposta del Consell de Govern, aprovarà anualment la relació de llocs de treball del personal d'administració i serveis, així com també les seues modificacions, en la qual s'identificaran i es classificaran els diferents llocs d'acord amb les exigències que establisca la normativa aplicable.  
2. Per a l'elaboració de la relació de llocs de treball, la o el gerent obtindrà informació de les necessitats específiques de les diferents unitats administratives. Aquesta relació s'haurà de negociar amb les organitzacions sindicals amb representació en la Mesa Negociadora.  
3. La relació de llocs de treball del personal d'administració i serveis es publicarà almenys una vegada a l'any en el Diari Oficial de la Comunitat Valenciana, i s'establirà anualment en l'estat de despeses del pressupost de la Universitat.  
  
Article 182. Grups, categories i escales  
1. Les escales de personal funcionari de la Universitat s'hauran d'agrupar d'acord amb la titulació exigida per a ingressar-hi, segons les disposicions vigents. El Consell de Govern, després de negociar-ho amb les organitzacions sindicals amb representació en la Mesa Negociadora, podrà proposar al Consell Social la creació o supressió d'escales quan ho considere necessari.  
2. Els grups i categories del personal laboral seran els establits en els convenis col·lectius corresponents.  
  
SECCIÓ 3a. DE LA SELECCIÓ I PROVISIÓ   
DE LLOCS DE TREBALL  
  
Article 183. Oferta d'ocupació pública  
1. Amb la prèvia negociació amb les organitzacions sindicals amb representació en la Mesa Negociadora, la Universitat elaborarà la seua oferta d'ocupació pública amb les places vacants que hagen de ser cobertes mitjançant les corresponents proves selectives d'ingrés. Aquesta oferta s'haurà de publicar anualment en el Diari Oficial de la Comunitat Valenciana.  
2. Una vegada aprovada l'oferta d'ocupació pública, s'hauran de convocar, en el termini màxim fixat en aquesta, els corresponents procediments selectius per a cobrir les vacants incloses i fins a un deu per cent addicional. L'execució de l'oferta d'ocupació pública haurà de desenvolupar-se dins del termini improrrogable de dos anys.  
3. En els processos de selecció de personal s'haurà d'establir una reserva de, almenys, el cinc per cent dels llocs per a ser ocupats per personal amb discapacitat.  
  
Article 184. Selecció del personal  
1. La selecció de personal d'administració i serveis es farà mitjançant les proves d'accés corresponents, d'acord amb els principis d'igualtat, mèrit i capacitat.   
2. Els sistemes de selecció per a l'ingrés com a personal funcionari o laboral i el nomenament del personal eventual s'haurà d'ajustar al que estableix la legislació aplicable.  
3. En els procediments de selecció s'haurà d'atendre especialment a la relació entre el tipus de proves que caldrà superar i les tasques que s'hauran d'exercir, incloent-hi a aquest efecte les proves pràctiques que siguen procedents.   
4. Caldrà garantir, en tot cas, la publicitat de les corresponents convocatòries mitjançant la publicació en el Butlletí Oficial de l'Estat i en el Diari Oficial de la Comunitat Valenciana.  
Article 185. Tribunals de selecció   
1. La composició, constitució i funcionament dels tribunals per a seleccionar el personal d'administració i serveis s'haurà d'ajustar al que disposa la normativa vigent.  
2. El nomenament dels seus integrants correspon a la rectora o rector.  
  
Article 186. Convocatòries  
1. Les convocatòries, que constituiran les bases de les proves selectives, hauran d'incloure les dades que exigeix la legislació aplicable. Hauran de ser proposades per la Gerència, després de negociar-les amb les organitzacions sindicals amb representació en la Mesa Negociadora, i hauran de ser aprovades pel Consell de Govern.  
2. Les convocatòries hauran de ser publicades en el Butlletí Oficial de l'Estat i en el Diari Oficial de la Comunitat Valenciana.  
  
Article 187. Provisió de llocs de treball  
1. La provisió de llocs de treball de personal d'administració i serveis es farà pels procediments de concurs, com a procediment ordinari, i de lliure designació, amb convocatòria pública, d'acord amb els principis de publicitat, igualtat, mèrit i capacitat, sense perjudici d'altres procediments legalment establits.  
2. La convocatòria del concurs determinarà la comissió avaluadora, els requisits que hauran de reunir els qui aspiren al lloc de treball i els mèrits que s'hauran de valorar per a la seua provisió.  
3. El Consell de Govern, a instància de la Gerència i després de negociar-ho amb les organitzacions sindicals amb representació en la Mesa Negociadora, aprovarà els procediments adequats per a assegurar la provisió de les vacants que es produïsquen, així com també unes bases generals aplicables.  
4. Només podran cobrir-se pel sistema de lliure designació aquells llocs que determine la relació de llocs de treball atenent la naturalesa de les seues funcions, i d'acord amb la normativa general de la funció pública.  
  
SECCIÓ 4a. DELS DRETS I DEURES  
  
Article 188. Drets  
Són drets del personal d'administració i serveis, a més dels reconeguts per les lleis:  
a) Conèixer les funcions assignades al seu lloc de treball, així com també disposar dels mitjans adequats i de la informació precisa per a l'acompliment de les seues tasques.  
b) Rebre la formació necessària per a la seua actualització i perfeccionament professional.  
c) Desenvolupar les seues activitats en un ambient adequat de seguretat i salut laboral.  
d) La promoció i progressió en la carrera professional, segons principis constitucionals d'igualtat, mèrit i capacitat mitjançant la implantació de sistemes objectius i transparents d'avaluació.  
e) Ser degudament informats de les qüestions que afecten la vida universitària.  
f) Conèixer els procediments i els sistemes d'avaluació del seu rendiment establits per la Universitat.  
g) Participar en els òrgans de govern i gestió de la Universitat segons el que preveu aquest Estatut i la normativa de desenvolupament.  
h) Associar-se i sindicar-se lliurement, així com també negociar amb la Universitat les seues condicions de treball, d'acord amb el que estableix la legislació vigent.  
i) Gaudir de vacances per anys de servei, segons el que estableix la normativa i el conveni col·lectiu.  
j) Utilitzar adequadament les instal·lacions, els serveis i les infraestructures d'acord amb les normes d'ús.  
k) Beneficiar-se de les prestacions assistencials establides per la Universitat.  
  
Article 189. Promoció interna i carrera professional  
El Consell de Govern aprovarà les normes reguladores de les convocatòries de selecció, així com també els procediments que caldrà seguir en matèria de carrera professional, després de negociar-ho amb les organitzacions sindicals amb representació en la Mesa Negociadora.  
Article 190. Programes de mobilitat  
La Universitat establirà programes de foment de la mobilitat del seu personal d'administració i serveis. A aquest efecte, podrà formalitzar convenis amb altres universitats o administracions públiques que garantisquen el dret a la mobilitat, sota el principi de reciprocitat.  
  
Article 191. Formació i perfeccionament  
1. La Universitat promourà cursos de perfeccionament dirigits a la formació i l'actualització del personal d'administració i serveis. La Universitat procurarà facilitar a aquest personal l'assistència a cursos semblants organitzats per altres institucions, i reconeixerà l'homologació d'aquests d'acord amb el que estableixen la legislació vigent o els convenis corresponents.  
2. Així mateix, el personal d'administració i serveis es beneficiarà de permisos retribuïts per a activitats de formació i actualització professional dirigides a la millora de la gestió universitària i de la qualitat dels serveis, en els termes fixats per la normativa aplicable.  
  
  
Article 192. Deures  
Són deures del personal d'administració i serveis, a més dels establits per les lleis, els següents:  
a) Dur a terme les seues tasques d'acord amb els principis de legalitat i eficàcia.  
b) Assumir les responsabilitats derivades de l'exercici de les funcions assignades al seu lloc de treball.  
c) Observar les disposicions i les instruccions de gestió dels òrgans de la Universitat.  
d) Atendre adequadament els diversos usuaris i coadjuvar en la qualitat del servei públic de l'educació superior.  
e) Dur a terme les activitats destinades a la seua formació i perfeccionament que la Universitat considere necessàries per a complir les seues funcions.  
f) Participar en els procediments d'avaluació i control de la seua activitat.  
g) Respectar els béns de la Universitat i fer-ne un bon ús.  
h) Complir amb el que disposen aquest Estatut i les altres normes de la Universitat.  
  
CAPÍTOL V  
DELS ÒRGANS DE REPRESENTACIÓ I   
PARTICIPACIÓ DEL PERSONAL DE LA UNIVERSITAT  
  
Article 193. Òrgans de representació  
1. Els òrgans de representació del personal de la Universitat són:  
  
a) La Junta de Personal Docent i Investigador, per al professorat funcionari.  
b) La Junta de Personal, per al personal d'administració i serveis funcionari.  
c) El Comitè d'Empresa, del personal laboral.  
2. Les competències, l'elecció i el funcionament d'aquests òrgans s'hauran de regir pel que estableixen la legislació de funcionaris i la normativa laboral.   
  
Article 194. Mesa Negociadora  
1. La Mesa Negociadora és l'òrgan de negociació col·lectiva i de participació en la determinació de les condicions de treball del personal de la Universitat d'Alacant.  
2. La Mesa Negociadora tindrà, en tot cas, composició paritària entre representants de la Universitat i representants de les organitzacions sindicals, en els termes fixats per les seues normes reguladores.  
3. La composició, competències i funcionament d'aquest òrgan es regiran pel que disposa el seu reglament i per la legislació vigent.  
  
CAPÍTOL VI  
DEL RÈGIM DISCIPLINARI  
  
Article 195. Resolució d'expedients disciplinaris  
1. Correspon a la rectora o rector adoptar les decisions relacionades amb el règim disciplinari del personal funcionari dels cossos docents universitaris que presten els seus serveis en la Universitat i del personal funcionari d'administració i serveis, llevat de la separació del servei, que haurà de ser acordada per l'òrgan competent segons la legislació aplicable.  
2. Així mateix, correspon a la rectora o rector exercir les mesures d'ordre disciplinari respecte al personal docent i investigador contractat, com també del personal laboral d'administració i serveis, d'acord amb el que disposen la legislació laboral i els convenis col·lectius aplicables.  
  
3. Quant a la correcció disciplinària de l'alumnat, caldrà atenir-se al que preveu la legislació vigent, i correspondrà també a la rectora o rector l'adopció de les mesures corresponents.  
  
Article 196. Reglament de règim disciplinari   
D'acord amb el que preveuen la legislació aplicable i aquest Estatut, el Consell de Govern haurà d'aprovar un reglament de règim disciplinari que establirà garanties suficients pel que fa, entre d'altres, als extrems següents:   
a) Nomenament d'instructora o instructor i secretària o secretari.  
  
b) Informacions reservades.  
c) Procediment de presentació i tramitació de les denúncies.  
d) Adopció de mesures cautelars.  
e) Mecanismes per a aconseguir informació de qualsevol membre de la comunitat universitària.  
f) Mitjans d'assessorament, especialment a estudiants, en el transcurs d'eventuals expedients disciplinaris.  
  
CAPÍTOL VII  
DE LA DEFENSORA O DEFENSOR UNIVERSITARI  
  
Article 197. Definició i funcions  
1. La defensora o defensor universitari és el comissionat pel Claustre Universitari per a vetlar pel respecte dels drets i llibertats dels qui integren la comunitat universitària davant les actuacions dels diferents òrgans i serveis de la Universitat.   
2. La defensora o defensor universitari no estarà sotmès al mandat imperatiu de cap instància universitària i actuarà amb autonomia i independència.   
3. En l'exercici de les seues funcions, la defensora o defensor universitari procurarà la millora de la qualitat universitària en tots els àmbits, i actuarà amb la màxima celeritat possible.  
4. Correspon a la defensora o defensor universitari:  
a) Proposar les modificacions que considere adequades al reglament de funcionament.  
b) Obtenir de les diferents instàncies universitàries tota la informació que considere adequada per a complir els seus fins. A aquest efecte, qualsevol integrant de la comunitat universitària està obligat a auxiliar, amb caràcter preferent i urgent, la defensora o defensor universitari.  
  
c) Sol·licitar la compareixença dels i les responsables de qualsevol òrgan universitari sempre que siga indispensable per al desenvolupament de les seues funcions.  
d) Assistir a les reunions dels òrgans col·legiats de caràcter general de la Universitat quan tracten algun assumpte relacionat amb les actuacions que porta a terme en aquell moment. A aquest efecte, haurà de rebre oportunament una còpia de l'ordre del dia de les sessions dels òrgans corresponents.  
e) Elaborar tots els informes sol·licitats o que considere adequat emetre en relació amb les actuacions en curs.  
f) Fer a les diferents instàncies universitàries les propostes que considere adequades per a solucionar els assumptes que siguen posats en coneixement seu.  
5. La defensora o defensor universitari haurà de presentar anualment al Claustre Universitari una memòria de les seues activitats que, a més, reculla les recomanacions i els suggeriments per a millorar els serveis universitaris.  
  
Article 198. Elecció  
El Claustre Universitari, per majoria absoluta dels seus integrants, elegirà la defensora o defensor universitari entre qualsevol integrant del personal de la Universitat que preste serveis a temps complet, per un període de quatre anys, i no serà possible la seua reelecció consecutiva.  
  
Article 199. Dedicació i règim de funcionament   
1. La condició de defensora o defensor universitari és incompatible amb qualsevol càrrec de govern, administració o altra representació en els òrgans universitaris.  
2. La defensora o defensor universitari estarà dispensat totalment de les tasques ordinàries pròpies del seu lloc de treball.  
3. La defensora o defensor universitari s'haurà de regir per un reglament elaborat pel Consell de Govern i aprovat pel Claustre Universitari. En tot cas, la Universitat facilitarà a la defensora o defensor universitari els mitjans i recursos necessaris que garantisquen el ple i normal exercici de les seues funcions.  
  
TÍTOL V  
DEL RÈGIM ECONÒMIC I FINANCER  
  
CAPÍTOL I  
DISPOSICIÓ GENERAL  
  
Article 200. Autonomia econòmica i financera  
1. La Universitat d'Alacant disposa d'autonomia econòmica i financera en els termes establits per les lleis. En l'exercici d'aquesta activitat, la Universitat s'haurà de regir pel que estableixen aquest títol i la legislació general financera i pressupostària aplicable al sector públic.  
  
2. La Universitat, per al desenvolupament de les seues polítiques de finançament, s'haurà d'ajustar als models establits pels poders públics en l'exercici de les seues competències, que hauran de garantir els recursos necessaris per a un funcionament bàsic de qualitat.  
3. La Universitat tindrà els beneficis que la legislació atribuïsca a les fundacions beneficodocents. Les activitats de mecenatge a favor de la Universitat disposaran dels beneficis que els atribuïsca la legislació vigent. Els béns afectes al compliment dels fins de la Universitat, els actes que es facen per al desenvolupament d'aquests fins i els rendiments d'aquests es beneficiaran d'exempció tributària d'acord amb el que preveu la normativa vigent.   
  
CAPÍTOL II  
DEL PATRIMONI  
  
Article 201. Extensió del patrimoni  
1. El patrimoni de la Universitat d'Alacant serà únic, amb independència de la disposició dels seus béns pels diferents centres o de la seua adscripció als ens de l'article 209.1, i sense perjudici del patrimoni propi d'aquests ens.  
2. El patrimoni de la Universitat està constituït pel conjunt dels seus béns, drets, títols i obligacions.  
3. La Universitat assumeix la titularitat dels béns patrimonials que adquirisca, com també dels béns de domini públic afectes al compliment dels seus fins i funcions, i de tots els que puguen ser destinats als mateixos fins i funcions per l'Estat, la Generalitat, les corporacions locals i altres entitats públiques o privades.   
4. La Universitat podrà disposar de patrimoni cedit per altres administracions públiques per a complir els seus fins. Els béns adscrits mantindran el seu règim de titularitat, però la Universitat els utilitzarà en els termes establits en l'acte d'adscripció.  
5. Tots els béns, drets i títols que formen el patrimoni de la Universitat hauran de ser inventariats. Correspon a la Gerència l'elaboració de l'inventari, i per a fer-lo podrà demanar les dades necessàries als centres, departaments, instituts universitaris d'investigació i serveis. L'inventari haurà de descriure els béns, drets i títols i haurà d'indicar les característiques essencials, el valor, la forma i la data d'adquisició, i la destinació.   
6. El patrimoni documental de la Universitat d'Alacant està format per tota la documentació, en qualsevol suport material i de qualsevol època, produïda per la Universitat en el compliment dels seus fins. Per a assegurar-ne l'organització, el tractament, la conservació i la difusió, la Universitat haurà de posar en funcionament un sistema de gestió de la documentació administrativa i d'arxius que comprenga les diferents etapes del cicle de vida dels documents.  
  
Article 202. Adquisició del patrimoni  
Correspon al Consell Social, amb la prèvia proposta motivada del Consell de Govern, autoritzar l'adquisició de béns immobles per la Universitat. La resta de béns i títols seran adquirits d'acord amb el que preveuen la legislació vigent i aquest Estatut.  
  
Article 203. Administració, defensa i disposició del patrimoni  
1. L'administració i defensa dels béns del domini públic universitari, com també dels patrimonials, s'haurà d'ajustar al que estableix la legislació general aplicable en aquesta matèria. Correspon al Consell de Govern la gestió ordinària del patrimoni de la Universitat.  
  
2. Els béns de domini públic de la Universitat són inalienables, imprescriptibles i inembargables. La disposició d'aquesta mena de béns exigirà que siguen desafectats prèviament en les condicions previstes per la normativa vigent. La decisió sobre la desafectació d'aquests béns correspondrà al Consell de Govern, amb la prèvia autorització del Consell Social.   
3. La disposició de béns patrimonials s'haurà de regir per la legislació aplicable. Correspondrà al Consell de Govern, amb la prèvia autorització del Consell Social, la competència per a acordar l'alienació o qualsevol altre acte de disposició de béns immobles o mobles d'extraordinari valor.  
  
Article 204. Contractació  
1. La contractació d'obres, serveis, subministraments o de qualsevol altra prestació es farà d'acord amb la legislació vigent.  
2. La Universitat constituirà una mesa de contractació amb les funcions que corresponguen de conformitat amb la legislació aplicable.  
  
3. L'aprovació i adjudicació dels contractes correspondrà a la rectora o rector, sense perjudici de la supervisió del Consell Social en els termes que escaiguen.  
  
Article 205. Reglamentació   
Correspon al Consell Social, a proposta del Consell de Govern, aprovar els reglaments interns que regulen, en el marc de la normativa general de contractació i de patrimoni, la gestió contractual i patrimonial de la Universitat.  
  
CAPÍTOL III  
DE LA PLANIFICACIÓ PRESSUPOSTÀRIA I   
GESTIÓ ECONÒMICA  
  
SECCIÓ 1a. DEL PRESSUPOST  
  
Article 206. Pressupost i planificació plurianual  
1. La Universitat planifica la gestió dels seus recursos i patrimoni i elabora el seu pressupost anual de despeses corrents, el seu pla d'inversió a mitjà i llarg termini desglossat en programes anuals, i l'inventari dels seus béns i el grau d'utilització d'aquests, també revisats anualment.  
2. En el marc del que estableix la Generalitat, la Universitat podrà elaborar programacions plurianuals que puguen conduir a l'aprovació per la Generalitat de convenis i contractes programa que hauran d'incloure els objectius, el finançament i l'avaluació del compliment d'aquests.  
  
Article 207. Integració, desenvolupament i execució del pressupost  
1. El pressupost de la Universitat, que serà únic, públic i equilibrat, comprendrà la totalitat dels ingressos i despeses, i s'haurà d'ajustar al que disposa la normativa vigent.  
2. A l'efecte de ser aprovat pel Consell Social, s'uniran al pressupost de la Universitat els pressupostos i els comptes dels ens als quals es refereix l'article 209.1 d'aquest Estatut.  
3. Sense perjudici dels ingressos a què fa referència l'apartat anterior, la Universitat assumeix el compromís de portar a terme les actuacions necessàries per a obtenir recursos addicionals per al seu finançament.  
4. El desenvolupament i l'execució del pressupost s'hauran d'adequar a les normes específiques establides per la Generalitat i, si no n'hi ha, per les normes generals aplicables al sector públic, que tindran caràcter supletori.  
  
Article 208. Elaboració, aprovació i modificació del pressupost  
1. Els criteris bàsics per a l'elaboració del pressupost de la Universitat seran elaborats per la Gerència, una vegada conegudes les necessitats de les diferents unitats funcionals de la Universitat. Aquests criteris hauran de ser aprovats pel Consell de Govern, tot i que hauran de ser prèviament comunicats al Consell Social a fi que hi puga formular propostes.  
2. El projecte de pressupost, elaborat per la Gerència, haurà de rebre informe del Consell de Govern, ser sotmès a aprovació pel Consell Social i, posteriorment, ser publicat.   
3. La programació plurianual i la planificació estratègica de la Universitat hauran de ser aprovades pel Consell Social amb la proposta prèvia del Consell de Govern.  
4. Correspon al Consell Social aprovar, a proposta del Consell de Govern, les modificacions del pressupost, així com també les concessions de crèdit extraordinari o suplement de crèdit que escaiguen, sempre que haja de fer-se una despesa que no puga ser ajornada a l'exercici següent i per a la qual no hi haja crèdit consignat en els pressupostos o el vigent siga insuficient i tinguen el caràcter de no ampliables. El Consell Social autoritzarà, així mateix, les transferències de despeses de capital a qualsevol altre capítol del pressupost de despeses de la Universitat.  
  
Article 209. Règim financer de les estructures específiques de servei a la comunitat universitària  
1. Les fundacions i la resta d'entitats amb personalitat jurídica pròpia creades d'acord amb el que estableix la normativa vigent tindran un pressupost propi i independent. El seu règim econòmic i financer serà el que preveuen els seus instruments constitutius, així com també les normes generals que hi resulten aplicables.  
2. L'aprovació del pressupost correspondrà a l'òrgan que tinga atribuïda aquesta competència d'acord amb la normativa general aplicable. Amb caràcter previ a l'aprovació, les entitats que depenguen de la Universitat, i també aquelles en les quals la Universitat tinga una participació majoritària en el capital o fons patrimonial equivalent, hauran de posar en coneixement el projecte corresponent al Consell Social, que hi podrà fer propostes.  
  
SECCIÓ 2a. DE LA GESTIÓ ECONÒMICA  
  
Article 210. Principis generals i normes de gestió econòmica  
1. La Universitat adoptarà les mesures necessàries per a establir un sistema de gestió dels recursos racional, eficaç i descentralitzat.  
2. Les normes de gestió econòmica de la Universitat hauran de ser revisades anualment juntament amb les bases d'execució pressupostària de cada exercici.  
  
Article 211. Ingressos, pagaments i despeses  
1. L'autorització i ordenació de les despeses, i també l'ordenació i la realització dels pagaments, correspondrà a la rectora o rector.  
2. El règim econòmic i pressupostari intern dels centres de despesa, els crèdits de què puguen disposar i la gestió i control d'aquests s'hauran d'ajustar al que preveu, amb caràcter general, la Universitat. L'actuació dels centres de despesa en matèria econòmica s'haurà d'adaptar a les normes elaborades per la Gerència. En tot cas, la contractació de serveis i personal haurà de ser autoritzada per la rectora o rector, que, si escau, podrà delegar-la.  
3. La petició de despesa en les unitats funcionals és competència del seu màxim òrgan unipersonal de govern, i les funcions econòmiques i administratives corresponen al responsable administratiu d'aquestes.  
  
4. Els serveis generals de la Universitat portaran a terme de manera centralitzada la recaptació d'ingressos i l'afectació de pagaments.  
5. La rectora o rector podrà concedir avançaments de tresoreria, que s'hauran de justificar tenint en compte el caràcter de la despesa i la quantia.  
CAPÍTOL IV  
DE LA FISCALITZACIÓ  
  
Article 212. Aprovació dels comptes anuals  
1. Quan acabe l'exercici econòmic, la rectora o rector haurà de sotmetre a informe del Consell de Govern els comptes anuals de la Universitat.  
2. Aquests comptes hauran de ser aprovats pel Consell Social amb caràcter previ al tràmit de la seua rendició davant l'òrgan de fiscalització autonòmic corresponent.  
3. El Consell Social, a l'efecte del que estableix l'apartat anterior, haurà de remetre al Consell de la Generalitat la liquidació del pressupost i la resta de documents que formen els comptes anuals, en el termini i d'acord amb el procediment establits en la normativa vigent.   
  
4. Les entitats previstes en la secció 3a del capítol VI del títol I d'aquest Estatut que depenguen de la Universitat, o en les quals aquesta tinga una participació majoritària en el seu capital o fons patrimonial equivalent, queden sotmeses a l'obligació de retre comptes en els mateixos terminis i procediment que la Universitat, sense perjudici de la legislació mercantil o una altra a què aquestes entitats puguen estar sotmeses d'acord amb la seua personalitat jurídica.  
  
Article 213. Informació periòdica  
La o el gerent informarà el Consell Social de l'estat d'execució del pressupost de la Universitat.  
  
Article 214. Control intern  
1. La Universitat garantirà el control intern dels seus ingressos i despeses a través de la creació de l'Oficina de Control Pressupostari.  
2. Aquesta oficina constituirà una unitat administrativa, que haurà d'exercir les seues funcions preferentment amb tècniques d'auditoria, sota la immediata dependència de la rectora o rector, i haurà d'informar anualment el Consell Social de les seues actuacions.  
  
TÍTOL VI  
DE LA REFORMA DE L'ESTATUT  
  
Article 215. Iniciativa per a la reforma  
La iniciativa per a la reforma d'aquest Estatut correspon:  
a) A la rectora o rector.  
b) Al Consell de Govern.  
c) A una quarta part, almenys, dels qui integren el Claustre Universitari.  
  
Article 216. Tramitació  
1. La proposta de reforma requerirà la presentació d'un text articulat degudament fonamentat.  
2. La proposta de reforma haurà de ser presentada a la presidenta o president del Claustre Universitari, el qual la traslladarà a la Mesa d'aquest per a tramitar-la. La proposta haurà de ser remesa a les i els claustrals, i serà acordat un termini no inferior a deu dies ni superior a trenta perquè aquests en proposen les esmenes que consideren convenients. Les esmenes rebudes dins del termini establit hauran de ser remeses a les i els claustrals juntament amb la convocatòria corresponent del Claustre Universitari.   
3. Des de la data de la presentació de la proposta de reforma fins a la de la convocatòria del Claustre Universitari, no podrà transcórrer un termini superior a seixanta dies lectius.   
  
Article 217. Aprovació  
1. L'aprovació pel Claustre Universitari de la proposta de reforma de l'Estatut requereix el vot favorable de la majoria absoluta en primera votació o dels dos terços de claustrals presents en segona, sempre que el nombre d'aquests siga igual o superior a la meitat d'integrants del Claustre Universitari.   
2. En cas que una proposta de modificació siga rebutjada, aquesta no podrà reiterar-se fins que haja transcorregut un any des de la votació.  
  
Article 218. Entrada en vigor  
Les modificacions de l'Estatut aprovades pel Claustre Universitari hauran de ser sotmeses a l'aprovació del Consell de la Generalitat.   
DISPOSICIONS ADDICIONALS  
  
Primera. Del butlletí oficial  
1. La Universitat editarà un butlletí oficial de disposicions, almenys cada tres mesos, en el qual es publicaran els acords i les resolucions dels òrgans de govern, sense perjudici que siguen publicats, per mandat legal, en el Butlletí Oficial de l'Estat o en el Diari Oficial de la Comunitat Valenciana.  
2. La Universitat, periòdicament, portarà a terme una refosa de les seues disposicions quan aquestes hagen sigut objecte de modificacions parcials o puntuals, i les publicarà de manera actualitzada en l'esmentat butlletí.  
  
Segona. De l'escut, segell i bandera  
1. L'escut de la Universitat d'Alacant serà quarterat en creu, amb el primer quarter d'or amb quatre pals de gules, i el tercer amb un castell d'or, amb els seus homenatges, aclarit en gules i sostingut per una roca del seu color sobre un mar d'atzur agitat de plata, que són les armes de la província d'Alacant. El segon, en atzur amb una lluna creixent i set estreles, tres a la destra i quatre a l'esquerra de la lluna, i el quart, d'or amb una O majúscula i un feix de corda de plata, que són, bàsicament, les armes de l'antiga Universitat d'Oriola. Està timbrat de coronell obert amb cinc florons alternats amb quatre perles, corona primitiva dels antics regnes de la Corona d'Aragó. Tot voltat per una circular d'or amb la llegenda en relleu que diu: «Universitas Lucentina. Iter facite eius quae ascendit super occasum».  
2. El segell de la Universitat inclourà l'escut d'aquesta.  
3. La bandera de la Universitat d'Alacant tindrà com a base les mateixes proporcions i colors, blau i blanc, que la bandera de la ciutat d'Alacant i portarà al centre l'escut de la Universitat.  
  
DISPOSICIONS TRANSITÒRIES  
  
Primera. Del Claustre Universitari  
El Claustre Universitari elegit segons les disposicions establides en l'Estatut aprovat pel Decret 73/2004, de 7 de maig, del Consell de la Generalitat, continuarà les seues funcions fins que corresponga la seua renovació segons els terminis establits en l'article 55 d'aquest Estatut.  
  
  
Segona. Del rector  
El rector de la Universitat d'Alacant elegit segons les disposicions que estableix l'Estatut aprovat pel Decret 73/2004, de 7 de maig, del Consell de la Generalitat, continuarà en el seu càrrec fins a la finalització del seu mandat. Es computarà aquest període de mandat a l'efecte del que estableix l'article 65 d'aquest Estatut.  
  
Tercera. Dels claustres de facultats i escoles  
1. Els claustres de facultats i escoles elegits segons les disposicions que estableix l'Estatut aprovat pel Decret 73/2004, de 7 de maig, del Consell de la Generalitat, continuaran en les seues funcions fins que corresponga la seua renovació segons els terminis establits en l'article 76 d'aquest Estatut.  
2. Sense perjudici de l'anterior, els qui tinguen la consideració de membres nats en aquest Estatut passaran a formar part dels claustres des de l'entrada en vigor d'aquesta norma.  
  
Quarta. De les deganes o directores i els degans o directors de facultats i escoles  
Les deganes o directores i els degans o directors de facultats o escoles que van ser elegits segons les disposicions que estableix l'Estatut aprovat pel Decret 73/2004, de 7 de maig, del Consell de la Generalitat, continuaran en els seus càrrecs fins a la finalització dels seus mandats. Es computaran aquests períodes a l'efecte del que estableix l'article 83 d'aquest Estatut.  
  
Cinquena. Dels consells de departaments i instituts universitaris d'investigació  
1. Els consells de departaments i instituts universitaris d'investigació elegits segons les disposicions que estableix l'Estatut aprovat pel Decret 73/2004, de 7 de maig, del Consell de la Generalitat, continuaran en les seues funcions fins que escaiga renovar-los segons els terminis que estableixen els articles 88 i 94 d'aquest Estatut.  
  
2. Sense perjudici de l'anterior, els qui tinguen la consideració de membres nats en aquest Estatut passaran a formar part dels consells des de l'entrada en vigor d'aquesta norma.  
  
Sisena. De les directores i directors de departaments i instituts universitaris d'investigació  
Les directores i directors de departaments i instituts universitaris d'investigació que van ser elegits segons les disposicions que estableix l'Estatut aprovat pel Decret 73/2004, de 7 de maig, del Consell de la Generalitat, continuaran en els seus càrrecs fins a la finalització dels seus mandats. Es computaran aquests períodes a l'efecte del que estableixen els articles 91 i 95 d'aquest Estatut.   
  
Setena. Del reglament del Claustre Universitari i del reglament electoral  
El Claustre Universitari, en els tres mesos següents a l'entrada en vigor d'aquest Estatut, haurà d'adequar el seu reglament intern i el reglament electoral a les disposicions que aquest preveu.  
  
Vuitena. Dels reglaments de facultats, escoles, departaments i instituts universitaris d'investigació  
Les facultats, escoles, departaments i instituts universitaris hauran d'adaptar els seus respectius reglaments a les disposicions d'aquest Estatut en el termini de tres mesos des de l'entrada en vigor d'aquest.  
  
Novena. De l'habilitació  
1. Els qui resulten habilitades i habilitats segons la regulació corresponent continguda en la Llei Orgànica 6/2001, de 21 de desembre, d'Universitats, i la seua normativa de desenvolupament, s'entendrà que posseeixen l'acreditació regulada en la Llei Orgànica 4/2007, de 12 d'abril, d'Universitats. S'entendrà que les habilitades o habilitats per a catedràtic d'escola universitària ho estan per a professor titular d'universitat.  
2. Fins a un any després de la resolució de les últimes proves d'habilitació convocades, la Universitat d'Alacant podrà decidir la convocatòria de places per als cossos de catedràtics d'universitat i de professors titulars d'universitat mitjançant concurs d'accés entre habilitades i habilitats comunicant-ho a la Secretaria General del Consell d'Universitats, tot això segons el que disposa l'article 62 de la Llei Orgànica 6/2001, de 21 de desembre, d'Universitats, i la seua normativa de desenvolupament, que, a aquest efecte, es considerarà vigent.  
  
Desena. De les catedràtiques o catedràtics i les professores o professors titulars d'escola universitària  
Mentre no s'integren en el cos de professors titulars d'universitat, d'acord amb les disposicions addicionals primera i segona establides en la Llei Orgànica 4/2007, de 12 d'abril, d'Universitats, constitueix també professorat funcionari de la Universitat d'Alacant el personal docent que pertany als cossos de catedràtics i professors titulars d'escola universitària, que conserven plena capacitat docent i, si escau, investigadora.  
  
Com a tal, a l'efecte de la seua participació en els òrgans de govern i representació, es consideraran professorat amb vinculació permanent.   
  
  
Onzena. De les professores i professors col·laboradors  
Les professores i professors col·laboradors contractats segons la Llei Orgànica 6/2001, de 21 de desembre, d'Universitats, accediran a la categoria de professor contractat doctor, en les seues respectives places, segons estableix la disposició addicional tercera de la Llei Orgànica 4/2007, de 12 d'abril, d'Universitats.  
Com a tal, a l'efecte de la seua participació en els òrgans de govern i representació, es consideraran professorat amb vinculació permanent.  
  
Dotzena. De la contractació extraordinària de professores i professors col·laboradors  
Amb caràcter excepcional i de manera motivada, la Universitat podrà contractar, en els termes previstos en la legislació vigent, professores i professors col·laboradors en determinades titulacions específiques que hauran de ser indicades en la convocatòria i que per la seua naturalesa i contingut puguen ser ateses per diplomades o diplomats, enginyeres o enginyers tècnics, o arquitectes tècnics per a cobrir necessitats docents singulars que no puguen ser ateses mitjançant les modalitats de contractació laboral específiques de l'àmbit universitari.  
  
A l'efecte de la seua participació en els òrgans de govern i representació, serà considerat professorat amb vinculació permanent.  
  
Tretzena. Dels àmbits de coneixement  
1. En el termini màxim d'un any des de l'entrada en vigor d'aquest Estatut, el Consell de Govern haurà de delimitar els àmbits de coneixement.  
2. Provisionalment, i fins que el Consell de Govern els delimite, els àmbits de coneixement quedaran equiparats a les actuals àrees de coneixement.  
  
Catorzena. Dels departaments  
1. En el termini màxim d'un any des de l'entrada en vigor d'aquest Estatut, el Consell de Govern haurà de fixar el nombre mínim de docents i investigadors amb vinculació permanent necessaris per a la constitució d'un departament.   
2. Fins que el Consell de Govern faça aquests desenvolupaments reglamentaris, els departaments s'hauran de regir per la legislació vigent.  
  
Quinzena. De l'extinció d'ensenyaments oficials  
1. Es consideren també ensenyaments oficials de la Universitat d'Alacant els ensenyaments corresponents als plans d'estudi a extingir anteriors al Reial decret 1393/2007, de 29 d'octubre, que permeten obtenir títols de caràcter oficial i validesa en tot el territori nacional.  
  
2. Es consideren també estudiants de la Universitat d'Alacant els qui estiguen matriculats en aquests ensenyaments en extinció.  
3. Seran aplicables a aquests ensenyaments, i a qualsevol persona que hi estiga matriculada, la normativa bàsica i les normes pròpies de la Universitat que la desenvolupen.  
  
Setzena. De l'extinció d'ensenyaments propis  
Seran aplicables a l'extinció dels ensenyaments propis els criteris establits per a l'extinció dels ensenyaments oficials, amb les adaptacions que calguen en virtut de la naturalesa dels ensenyaments.  
  
  
DISPOSICIÓ DEROGATÒRIA  
  
Única  
Queda derogat l'Estatut de la Universitat d'Alacant aprovat pel Decret 73/2004, de 7 de maig, del Consell de la Generalitat, publicat en el Diari Oficial de la Comunitat Valenciana de 18 de maig de 2004.  
  
Així mateix, queden derogades totes les disposicions aprovades pels òrgans de la Universitat d'Alacant que s'oposen al que disposa aquest Estatut.  
  
DISPOSICIÓ FINAL  
  
Única. Desenvolupament reglamentari  
En el termini màxim d'un any des de l'entrada en vigor d'aquest Estatut, i llevat que s'establisca un altre termini específic, s'adoptaran les disposicions que siguen necessàries per a desenvolupar-lo i executar-lo.


Còpia Permalink ELI